
Capitolul 1 


Cherry avea grijă de ouă şi de pâinea prăjită, iar Lindsay 
de cafea. Kate coborâse pentru a ridica scrisorile de pe terasa 
care servea drept intrare pentru ambele niveluri ale clădirii. 

— Se arde pâinea, zise Kate intrând. Ar trebui să facem 
ceva ca s-o reparăm. 

— Ce? Pâinea? se miră Lin cu ochii pe un plic pe care-l 
scoase din grămadă. 

— Ce deşteaptă ești la ora asta matinală, comentă Cherry. 
Cum reuşești, Lin ? 

— Am avut o sclipire, dar conversaţia se rupse brusc când 
cele două observară cuta de pe fruntea lui Kate. S-a 
întâmplat ceva? 

— Hathersley&Warning. Ce mai vor și ei? 

— N-am auzit niciodată de ei. 

— Sunt o firmă de avocatură, spuse ea și deschise plicul. 

— Proprietarul a fost foarte nemulțumit de farfuriile 
artizanale pe care le-am pus pe pereţi, spuse Cherry. A 
numărat toate găurile din tapetul lui "nou-nouţ”. Dar nu 
m-am gândit că o să ne trimită chiar o scrisoare de la 
avocatul lui. E prea zgârcit ca să suporte asemenea cheltuieli. 

— Sunt chemată la o întrevedere... murmură Kate, cât 
mai curând. 

Încă nu-i venea să creadă. Oare de ce o chemau? 

— Ce ciudat, remarcă şi Lin, cu ochii la cafeaua care 
începea să fiarbă. 

— O să-i sun eu imediat ce ajung la serviciu, spuse Cherry. 
Sunt sigură că domnul Minehead o să-ţi dea liber. Unde 
trebuie să ajungi? 

— În Chester. 

— Îţi ia mai mult de o oră. 

— O să-l rog pe domnul Minehead dacă mă poate duce. 

Fetele plecară împreună cu mașina cumpărată la mâna a 
doua cu câteva luni în urmă. O lăsară pe Kate la birou, apoi 
coborâră la școala unde Lin preda biologia, iar Cherry, 
geografia. 

Kate ajunse acasă la o oră după celelalte; așteptau cu 
sufletul la gură să afle motivul scrisorii. 

— Se pare că am intrat în posesia...că sunt proprietara 
unei ferme din Australia! izbucni ea în ușa sufrageriei. 

E ca-ntr-un vis! O fermă?! 

— O fermă? strigară celelalte. Cum adică? întrebă Lin, care 
o invită pe Kate alături de ea. Dă-i puţin ceai, mai are un pic 
și leșină. 

— E la fel de mare ca Belgia, bolborosi Kate, care se așeză 
nesigură pe canapea. 

Primise vestea de mai puţin de două ore, și încă nu se 
putea obişnui cu ideea. 

— La fel de...Nu se poate! strigă Lin 

— Asta mi-a spus domnul Waring. Știţi că v-am povestit o 
dată despre o rudă îndepărtată a tatălui meu, un bătrân care 
trăia în Australia ? 

— Eu n-am reţinut niciodată ce rude ai, scutură Lin din 
cap. 

Dar asta nu mai avea importanţă acum. Kate știa un 
singur lucru : moștenise o fermă în Australia, la fel de întinsă 
ca Belgia. Incredibil ! 

În timp ce-și sorbea ceaiul, continuă să le povestească 
prietenelor ei despre întâlnirea cu avocatul. Se pare că acea 
rudă, David Gleaves, începuse să facă cercetări cu privire la 
arborele lui genealogic și dăduse peste ea, Kate Beresford. 
Apoi alcătuise un testament în care îi lăsa ei proprietatea, iar 
banii şi-i dona în scopuri caritabile. Din cauza sănătăţii 
șubrede, scrisese testamentul cu mâna lui, dar domnul 
Warning o asigurase că totul e legal. 

— Un anume Mark Copeland s-a ocupat de fermă în 
ultimii ani, din cauză că David Gleaves era foarte bătrân. Și 
tot el a luat legătura cu avocaţii din Sydney, care la rândul lor 
i-au contactat pe cei din Chester, pentru că David Gleaves îi 
spusese că eu locuiam în Chester. Iar acest Mark Copeland, 
care e australian, deţine și el o proprietate lângă cea a lui 
David. ..Adică a mea. Îi zice High Creek Downs. 

— Şi vrei să i-o vinzi? se interesă Cherry. 

— Bineînţeles. La ce-mi trebuie o fermă cât Belgia de 
mare? 

— Şi cât a oferit Mark Copeland? 

— Nu a venit cu o ofertă încă, dar presupun că e vorba de 
o sumă enormă. 

— Eu nu cred că e cât Belgia, se încruntă Lin, care încă din 
copilărie visase la spaţii deschise, vaste. E imposibil, Kate ! 

— Ba nu, interveni Cherry. Sunt astfel de spaţii care au 
mai mult de două sute de mii de hectare. 

— Eu tot nu-mi pot explica acest lucru. 

— Australia are o suprafaţă de aproximativ șapte milioane 
de hectare, deci se poate. 

— Deci, se poate ca proprietatea lui Kate să fie așa de 
mare? mai întrebă o dată Lin, după o lungă pauză de 
concentrare. 

— Desigur, deși... asta înseamnă că acest David Gleanves 
a fost extrem de bogat. 

Ceea ce nu se potriveşte cu banii puţini pe care i-a lăsat 
moștenire. 

— A fost sărac, îi aminti Kate. Cel puţin, așa mi-a spus 
domnul Warning. 

— Eşti sigură că ai înţeles totul corect? se interesă Cherry, 
neliniștită 

— Da; domnul Warning mi-a povestit că ferma are peste o 
mie de capete, iar casa seamănă cu o vilă luxoasă, dar mai 
mică. 

— Înseamnă că n-o să te mai uiţi la niște ființe ca noi, 
remarcă Lin, şi cu siguranță, n-o să mai rămâi aici. 

Atât ea cât și Cherry evitară s-o privească în ochi pe 
prietena lor. Trăiau împreună de mult timp; se cunoșteau 
încă de la şcoală, după care închiriaseră acest apartament și 
fiecare contribuise la decorarea lui. 

— Nici să nu vă gândiţi ! izbucni Kate imediat. Nu vreau ca 
banii să-mi afecteze relaţiile cu prietenii mei...O să ne 
putem plăti toate facturile... .și o să reparăm și prăjitorul de 
pâine! 


KKK 


Ca de obicei, Cherry păzea ouăle, iar Lin cafeaua. 

Kate intră cu scrisorile. 

— Da, uite-0, zise ea, şi scoase o scrisoare cu timbru 
par-avion. Vezi că se arde pâinea. 

— E de la australianul nostru, zise Cherry. Cel puţin e 
prompt. Mă întreb care a fost reacţia lui când l-am anunţat că 
mergem acolo ca să ne ocupăm de treburile fermei? 

— Mai repede! o grăbi Lin, impacientată. 

Împreună cu Cherry, o convinseseră pe Kate, nu se știe 
prin ce metodă, să se deplaseze până acolo și să se ocupe 
personal de fermă. Nici Kate nu putea încă realiza acest 
lucru. Primul ei gând, când aflase de moştenire, fusese să 
vândă, iar banii să-i investească. Bogăția nu o interesa deloc. 
Era foarte mulțumită cu locul ei de muncă și cu prietenii pe 
care-i avea; nu-şi dorea decât să-şi continue viaţa în același 
fel. Totuși, scrisoarea către Mark Copeland deja fusese 
trimisă, iar Lin și Cherry își înaintaseră demisiile la școală. 

— Cred că e puţin cam dezamăgit la gândul că nu mai 
poate administra el ferma, observă Lin. Îţi imaginezi cum are 
să fie? Să ne ocupăm de o fermă? 

De vite? Eu deja mă văd îmbrăcată într-un costum de 
văcăriţă... 

— Se numesc îngrijitoare de vaci, o corectă Cherry calm. 

— Mă rog...În costumul meu de îngrijitoare de vaci, 
călare pe un murg, cu o pălărie mare pe cap și cu o piele 
foarte bronzată și fermă! 

— N-am văzut niciodată un astfel de om, cu o piele foarte 
bronzată şi fermă, comentă Cherry. Kate, ce zice Mark 
Copeland ? 

Linişte. Ambele fete așteptau, nedumerite mai ales de 
culoarea aprinsă a feţei prietenei lor. Kate era 
temperamentală, iar acum părea pe punctul de a izbucni. 

— Ce să-ţi spun? zise ea cu voce tremurată. 

— Totul, răspunseră fetele. 

— Ferma nu e un loc pentru femei... 

— Adică? clipi Lin. Dar ei, ce fel de bărbaţi sunt? 
Hermafrodiţi? 

— Păstrează termenii biologici pentru școală, Lin, se 
încruntă Kate. 

— Mă rog; şi ce mai zice bruta aceea de australian? 

— E mirat. Mirat ! E singurul cuvânt care mi-a rămas în 
minte. 

— N-o să ajungem niciodată să lucrăm acolo, murmură 
Cherry. 

— E mirat că trei englezoaice — femei, vă atrag 
atenția — s-au gândit să se apuce de treabă pe acea 
proprietate. Proprietate, repet; una cât Belgia! 

— Sunt sigură că spune acolo prea multe amănunte 
picante despre fermă, şi deci, îi atașează un element 
romanţios. 

— Așa e, zise Lin. 

Încă de la început am avut viziuni cum că sunt furată de 
pe armăsarul meu de un mascul puternic cu sânge 
australian! 

Cherry oftă. 

— E opt şi zece, observă ea. 

— Dar nu există niciun astfel de amănunt aici, insisită Kate 
cu ochii în foaia care-l cataloga pe cel ce o scrisese drept un 
tip foarte arogant și pretenţios. Dimpotrivă, e un loc 
neprimitor, cu o grămadă de obstacole pentru cei neavizaţi. 
Mă întreabă dacă am remarcat dimensiunile locului, 
comparativ cu altele din aceeași zonă. Și faptul că a te ocupa 
de un astfel de loc e foarte dificil. 

— Poate că și el are o proprietate, o întrerupse Lin. Dar 
cum ar putea să aibă banii necesari pentru a o cumpăra pe a 
ta? 

— Înseamnă că e mult mai mare decât o fermă obișnuită. 

— Dacă ar fi fost chiar așa de mare, de unde a avuttimp să 
se ocupe de ea? zise Kate. Cum poate un om să aibă grijă de 
un pământ atât de vast ? 

— Are sute de cowboy pe lângă el. 

— Îngrijitori de vaci, murmură Cherry, care se uită în 
treacăt la ceas. 

— Și ce mai zice ca să ne înlăture? 

— Că viaţa e grea, clima diferită de cea cu care ne-am 
obișnuit; că nu sunt distracţii...Aduce o mulţime de 

contraargumente. Ajung să mă întreb dacă într-adevăr stă 
cineva acolo. 

— Vrea să-i ţină pe alții departe, remarcă Lin. E al naibii de 
snob. Cei ca el formează grupuleţe care chiar ajung să se 
compare între ele. Ai face parte din categoria elitelor, deci e 
clar că nu vrea o reprezentantă a sexului slab printre ei. 

— Se răcesc ouăle, interveni Cherry grăbită. 

— Vrea să ne facă o ofertă generoasă și speră că vom 
accepta. Şi-mi cere să fixez o întrevedere cu avocatul, să nu 
mă mai adresez direct lui. Şi se semnează. 

— Şi de unde a trimis-o ? 

— Din Cunya River Downs. 

— Adică de pe proprietatea învecinată cu tine ? 

— Da, şi Kate se așeză la masă, gânditoare. 

— Deci, ne avertizează, oftă Lin, așezându-se şi ea. Oare 
suntem sortite să fim profesoare până la adânci bătrâneți, 
până când vom ajunge fete bătrâne, ridate, trase la faţă și cu 
ochelari pe nas? se adresă ea lui Cherry. 

— Poate că totuși, viața de acolo nu e chiar așa de simplă 
precum ne-am imaginat- după expresia ei, se vedea că 
recapitula tot ce scria în scrisoare. La urma urmei, niciuna 
dintre noi nu se pricepe la așa ceva. 

— Cum adică? Dar ferma vecinului meu? Am lucrat acolo 
când locuiam la Grange, cât timp voi două aţi fost la liceu. 

— Halal fermă! strigă Lin. 

Dacă-mi aduc bine aminte, locul acela era categorisit de 
Ministerul Agriculturii drept "mici proprietați sub o sută de 
arii". 

Kate se înroși și coborî ochii la pâinea prăjită din mâna ei. 

— Recunosc că era mică... 

— Era doar un hobby al domnului Lambert. Întotdeauna 
zicea că are numai pierderi de pe urma ei. 

— Ce vrei să spui? se aprinse Kate și mai mult. Avea de 
toate acolo. Găini, rațe, gâște. O dată, am ajutat la nașterea a 
patru pui de curcan. 

— Cei care au murit înainte de a se face mari? întrebă 
Cherry. Mă rog, trei au murit, iar celălalt avea patru aripi, 
dacă-mi aduc aminte, dar s-a dus și el. 

— O dată am stat și la nașterea unui porcușor, continuă 
Kate, aruncându-i prietenei o privire întunecată. 

— Stiu, zise Lin. Acela care a scăpat și care a distrus 
grădina bătrânei. .. Cum o chema? Nu mai contează, dar n-a 
mai vorbit cu tine luni de zile. 

— Am şi eu un cuvânt de zis? se enervă Kate. După cum 
spuneam, era o fermă cu de toate. 

— Mai puţin cincizeci de mii de vite, observă Cherry 
care-și întinse cana lui Lin pentru o altă cafea. 

— E adevărat. ..dar oricine poate mulge o vacă. 

— Una da, dar acolo ai mii. Și nu contează dacă știi sau nu 
să le mulgi, pentru că nici nu trebuie să faci asta. 

Le ţin doar pentru a le comercializa. 

— Deci, tu n-ai nimic de făcut, doar te plimbi și-i privești. 

— Sub cerul senin, completă Lin, oftând. Ce viață 
minunată! Atât de simplă și de pașnică. Ce plăcere — să stai 
călare pe un cal sau la umbra unui copac, să fredonezi un 
cântec, să ai un fir de iarbă între dinţi și să asculti ciripitul 
păsărilor care-și fac cuib deasupra capului tău. 

— E opt și douăzeci şi cinci, anunţă Cherry care se și ridică 
de pe scaun, curăţând în urmă. Dacă moare motorul... 

— Uite ce faci! strigă Lin exasperată. De ce trebuie să nărui 
totul? Întotdeauna ţi se pare că găsești un obstacol tocmai la 
jumătatea drumului. Ba că se întrerupe lumina, ba că se 
sparge țeava... 

— Ambele sunt posibile probleme pe care vreau să le 
preîntâmpin. 

— Oricum, dacă moare motorul mașinii, n-ai ce să-i faci, 
așa că las-o baltă. Deci, unde eram, Kate? Tind să cred că 
nu-l vei asculta pe tipul acesta. 

— Nici prin gând nu mi-a dat așa ceva, se miră Kate. Am 
făcut deja planuri, și nu vreau să le schimbăm, indiferent ce 
zic alţii! 

Răspunsul crescu speranţele celorlalte două fete, Cherry 
concluzionând că au să-i arate acestui tip arogant că ele nu 
se tem de condiţiile regiunii. 

— O să-i arătăm noi lui! declară Lin cu hotărâre. 

O să devină chiar el ridicol atunci când va vedea că 
suntem mai mult decât capabile să ne ocupăm de fermă. Mai 
ales cu atâţia cowboy... îngrijitori pe lângă noi, nu e prea 
mult de muncă. Noi doar vom supraveghea. 

— E puţin cam mult spus, ezită Kate. 

— Dar o să avem de la cine învăţa, o întrerupse Lin. Un loc 
aşa de vast precum High Creek Downs va funcționa practic 
de la sine; altfel nu văd cum s-a ocupat doar Mark de el. 

— Adevărat. ..Sunteţi sigure că vreţi să vă asumaţi acest 
risc? Să vă daţi demisia şi... 

— Bineînţeles, strigă Cherry. Eu şi cu Lin deja începusem 
să ne plictisim pe-aici. Când predai la o clasă, tot ce-ţi 
rămâne e atașamentul faţă de copii. Dar trebuie să-i părăsești 
de fiecare dată şi iei alţii, și le predai același lucru pe care 
l-ai predat și anul trecut, şi tot așa; devine foarte monoton. 

— Mi-ar fi plăcut să predau, zise Kate cu nostalgie. De 
multe ori îmi doresc să mă fi îndreptat spre învățământ, dar 
la momentul respectiv slujba de secretară mi se părea mai 
interesantă. Acum nu mai contează. 

Următoarele săptămâni se desfășurară sub impulsul 
noilor perspective ce se deschideau pentru ele. Pe lângă 
împachetările propriu-zise, fetele vândură mobila și tot ce 
nu mai aveau nevoie. 

Domnul Warning se arătă la început șocat la ideea că 
toate trei vor să plece în Australia, și nu-i plăcuse nici faptul 

că scrisoarea hotărâtoare fusese trimisă fără înștiințarea lui. 
El considera că procedura nu este una corectă. 

— Nu sunt de acord cu dumneavoastră, zise Kate, mult 
mai încrezătoare acum la gândul averii pe care avea s-o 
administreze. 

Lin o numea o mare milionară, care n-ar fi trebuit să se 
lase impresionată de bătrânelul chel din faţa ei. 

— Momentan, acest Mark Copeland este angajatul meu. Vă 
daţi seama de acest lucru, nu ? 

— Da, vă administrează proprietatea. 

— Adică este în slujba mea. În mod normal, pot să-i scriu, 
dacă am nevoie. 

— Domnișoară Beresford, în locul dumneavoastră, eu n-aş 
merge mai departe. Avocatul lui mi-a scris... și căută la 
repezeală printre multele hârtii de pe birou, după care 
scoase o foaie. I-a cerut avocatului să mă înștiinţeze că nu are 
de gând să poarte vreo corespondenţă cu proprietara de la 
High Creek. Știe că vreţi să mergeţi acolo împreună cu 
prietenele dumneavoastră, în ciuda sfaturilor lui, dar 
avocaţii lui mă avertizează că el nu vrea să fie contactat 
personal. Va trebui să vă descurcaţi singure până acolo... 

— Adică? Ce-l face să creadă că nu-l vom găsi? 

— Proprietatea e renumită pentru suprafaţa ei, deci nu vă 
va fi ușor, mai ales pentru că aveţi de străbătut zeci de mile 
de teren arid. 

Și sper că ştiţi că nu veţi putea zbura până acolo. 

— Bineînţeles. Când ajungem la Brisbane vom cumpăra o 
mașină. Vrem să facem astfel ca să mai admirăm priveliștile. 

Un zâmbet abia schiţat apăru pe chipul interlocutorului. 
Era clar că domnul Warning nu agreea ideea. Însă fetele erau 
pornite să se aventureze astfel, și, atâta timp cât își planificau 
drumul cu grijă, nu aveau cum să dea greș. Se putea conta 
pe Cherry, care era și profesoară de geografie, iar Kate și Lin 
aveau încredere în capacitatea ei de a planifica ruta. 

— Totul pare să decurgă așa cum trebuie, zise Lin cu 
câteva zile înainte de plecare. Vecina de peste drum o să 
cumpere aragazul, iar cea de jos vrea masa și scaunele. Un 
profesor de la școală e interesat de mașină, și cred că o s-o 
ia în cele din urmă. Deocamdată negociem prețul. 

— Dar de ce te agiti? o întrebă Kate. Nu avem nevoie de 
bani. 

— Tu ești cea bogată. Noi încă ne mai ţinem de fiecare 
bănuț. 

— Dar nu vreau să fie aşa. Cât despre salariile voastre... 

— Plata. Acum suntem doar ajutoare la fermă. 

— Abia aștepți să ajungi în șa, nu? râse Kate. 

— Ştii bine că ador călăria. Din păcate, nu prea-mi permit 
din cauza costurilor. 

— Mă rog...O să vă plătesc la fel de mult cât luaţi și acum. 

— Nici vorbă ! Stăm acolo din plăcere. 

— Trebuie să vă plătesc la fel, Lin. Mă bucur că veniţi să 
mă ajutaţi, deci de ce nu v-aș plăti la fel? 

— Pentru că facem asta pentru aventură. Noi te-am 
convins pentru că ne doream o schimbare. Moștenirea ta a 
venit ca o mănușă. Eu însă mi-am dorit întotdeauna să stau 
în spaţii deschise, deși niciodată nu m-am exprimat în acest 
sens. Aș fi emigrat în Australia ca să lucrez pentru o astfel de 
fermă, dacă n-aţi fi fost voi două. Stăm împreună de mult 
timp. 

Kate încuviinţă din cap. Stăteau în sufragerie, unde 
pereţii purtau urmele celor douăzeci și șapte de găuri lăsate 
de farfuriile vechi pe care le vânduseră. Cherry încercase să 
le repare, dar se lăsase păgubașă. 

— Suntem împreună de mult timp, repetă Kate, după care 
reveni la problema plăţilor. 

După alte câteva reproşuri, reuşi în cele din urmă să-și 
impună părerea. Hotărâseră și ca ea să le returneze toate 
taxele de transport în momentul în care va primi banii pe 
prima mie de capete de vite vândute. Până atunci, însă, fetele 
trebuia să se descurce cu rezervele pe care le mai aveau și 
care fuseseră inițial destinate unei vacanțe în Spania. 

Când vândură absolut totul şi cupărară biletele, emoția 
lor începu să crească şi mai mult. Lin o arăta cu exuberanţă, 
Kate mai moderat, în timp ce Cherry reușea să-și ascundă 
adevăratele trăiri. 

Dar fetele o cunoșteau și zâmbeau pe furiș la adresa 
acestei atitudini calme. 

— Totul pare perfect, observă Lin la ultimul lor mic dejun 
în acel apartament. Gândiţi-vă că în mai puţin de zece zile 
vom sta într-o vilă. Celelalte două începură să râdă. 

— Aș fi vrut să avem o poză cu locul, zise Kate. Domnul 
Warning, mi-a promis că-mi face rost de una, dar e atât de 
distrat — se agită tot timpul, şi e întotdeauna cu capul în 
nori. S-ar crede că e pe punctul de a se pensiona,; sunt sigură 
că la vremea lui a fost un avocat foarte bun. 

Fetele nu se arătară prea interesate de subiect așa că 
trecură la o problemă mai atrăgătoare — zborul spre 
Brisbane și restul călătoriei de pe uscat pe care o 
planificaseră. Meticuloasă ca întotdeauna, Cherry luase 
legătura cu o firmă de transport care-i oferise o posibilă rută. 
Puteau căuta cazare la diferite ferme pe care aveau să le 
întâlnească pe drum. Încă de la bun început, stabiliseră că 
trebuia să caute locuri de cazare. 

— Vreau ca soarele să mă trezească în zori, visa Lin, să aud 
corul păsărilor de tot felul, să mă scald în apele pârâului. 

— De obicei sunt secate, observă Cherry cu calm. Sau, în 
orice caz, au cursul oprit, iar apa devine sălcie. 

— De ce trebuie să mă deziluzionezi întotdeauna? Eşti tu 
geograful, dar știu totuși că astfel de pârâuri pot forma cele 
mai frumoase lagune. 

Cherry se mulțumi să dea din cap surâzătoare, iar Lin 
repeta în continuare cât de perfect i se părea totul. 

— Cu excepţia vecinului nostru, marele administrator al 
pământurilor de la Cunya River Downs, adăugă ea, făcând-o 
pe Kate să tresară....într-un mod în care doar milionarii 
puteau reacţiona. 

— N-o să mă deranjeze, răspunse, pentru că n-o să avem 
nimic de-a face cu el. 

— Ceea ce nu va fi prea greu, având în vedere suprafaţa 
terenurilor. 

— Dar se învecinează, totuși, observă Cherry. Tot va trebui 
să ne întâlnim o dată. 

— Doar dacă se întâmplă să ne aflăm la limită, în același 
moment, ceea ce e puţin probabil. 

Cherry se uită la ceas și sugeră că e timpul de plecare. Lin 
o urmă și începură să strângă prin bucătărie. 

— Nu e minunat că prietena noastră a moștenit așa ceva? 
Kate, draga mea, îţi mulțumesc din toată inima! 

— Doar dacă te apuci să cureţi soba, interveni Cherry. 
Domnul Brown trece pe aici. 

— Ce fiinţă! Cherry, pe cât punem pariu că-mi găsesc un 
bărbat înaintea ta? 

— Vorbeşti serios? Te aștepți să-ți găseşti un soț pe-acolo? 

— Ba bine că nu! 

— Şi mă părăseşi? clipi Kate, nedumerită. 

— Va lucra și el pentru tine. O să fie interesant să fiu în 
fiecare zi pe lângă el. 

— Iar eu am să fiu fata bună la toate, comentă Cherry. 
Bărbaţii mănâncă enorm, mai ales la micul dejun, deci o 
să-mi petrec toată viaţa la bucătărie. 

— Ba nu. Şi tu ai zis că te atrage viaţa în aer liber. 

— Așa e, dar cum e vorba de un spaţiu foarte mare, mă văd 
înăuntru în marea majoritate a timpului. 

— Stii de ce? se adresă Lin lui Kate. Cherry n-o să se 
liniștească până n-are să fie numită responsabilă cu toate. O 
să se preocupe de pene de curent, de țevi care se sparg și 
alte asemenea. Eşti o fraieră, Cherry ! Să nu te aștepți să 
găsești pe cineva continuând să fii atât de preocupată cu 
lucruri mărunte şi atât de bine organizată. 

— Unora le plac nevestele eficiente, pregătite pentru 
situaţii neprevăzute. 

Lin scutură din umeri, spunând că Cherry se potrivește 
doar cu unul asemenea ei. Cherry nu mai comentă; avea 
principiile ei, pe care nimeni nu i le putea schimba. Își 
spunea că într-o zi are să apară și bărbatul potrivit pentru ea, 
care nu o va cataloga drept o fraieră, ci drept o persoană 
capabilă. 

— N-o să stai toată ziua la aragaz, Cherry, și gata ! 

Fetele se priviră una pe cealaltă în linişe: Cherry — 
blondă, cu ochi verzi și cu trăsături fine; Kate — brunetă, cu 

ochi căprui și frunte lată, cu o piele de culoarea piersicii, 
puţin mai închisă decât a lui Cherry. Trăsăturile lui Kate erau 
bine puse în valoare, contururile delicate. Deși era slabă și 
nu foarte înaltă, dădea uneori impresia de fragilitate. 

— O să ne ajuţi pe mine și pe Lin să supraveghem 
îngrijitorii și pe toţi ceilalți angajaţi. 


Capitolul 2 


După ce ajunseră la Brisbane, rămaseră acolo suficient 
timp cât să-şi cumpere o mașină de teren și s-o echipeze; 
apoi porniră într-o lungă călătorie care le duse de-a lungul 
meridianului, printr-un peisaj plin de eucalipți și de copaci 
nemaiintâlniți, urmat pe o distanță aproape interminabilă de 
semideșert. Trecură apoi într-o regiune stâncoasă și 
nisipoasă. 

Noaptea, fetele se opreau, își pregăteau cina pe o sobiță 
cu gaz pe care Cherry insistase s-o păstreze — în caz că la 
fermă va cădea curentul vreodată — și nimeni nu reușise 
s-o despartă de ea. 

— Vezi Lin, ştiu eu ce zic, îi atrăgea ea atenţia în timp ce 
se încălzeau. 

— Am fi putut cumpăra una identică din Brisbane. 

Mă rog, să zicem că am fi fost pierdute fără tine, și luă din 
mâna fetei o farfurie cu carne și legume. 

— Recunosc că acum am fi fost pierdute dacă nu eram 
împreună, zise Cherry întinzându-i o farfurie și lui Kate. 

Aceasta din urmă era înclinată să-i dea dreptate. Cherry 
era fiinţa practică, întotdeauna pregătită în caz de urgenţă; 
Lin venea cu buna dispoziţie când lucrurile se înrăutăţeau. 
Se lăuda că nu știe să fie pesimistă. Kate era cea sensibilă, cea 
care o consolase pe Cherry cu trei ani în urmă, la moartea 
fratelui ei. Acesta suferise un accident de mașină; fără 
susținerea și ajutorul lui Kate, fata ar fi ajuns la o cădere 
nervoasă. Ce avea să se întâmple după ce toate se vor fi 
căsătorit? se întreba Kate, dar renunţă la fel de repede la 
idee. Prietenele ei abia aşteptau să se distreze la High Creek 
Downs, unde totul avea să fie o noutate. 

— Fetelor, începu Lin, e ultima noapte în sălbăticie. 
Mâine, pe la prânz, ar trebui să ajungem acasă la Kate. 

— Abia aştept s-o văd, acum că m-am obișnuit cu ideea că 
sunt bogată. Presupun că interiorul este foarte demodat, 
vopsit în culori închise, cu mobilă scorojită. Dar îl refacem 
noi. 

— Imediat ce vindem vitele cui trebuie. Mă întreb în ce 
perioadă din an se face asta? adăugă Lin. Va trebui să avem 
grijă de bani, pentru că i-am cheltuit aproape pe toţi pe 
mașină și pe echipament. 

— Nu va fi prea greu să ne abţinem de la anumite 
cumpărături, pentru că nu avem magazine, interveni Cherry. 
Sunteţi gata pentru desert ? 

— Te rog... 

Soarele ardea întreaga câmpie și dealurile dimprejur;, se 
cufunda alene în spatele acestora, oferind un spectacol 
miraculos. Arborii de acacia prindeau tot felul de culori și de 
nuanţe roșiatice. Maroniu amestecat cu roșu-aprins, o 
culoare vie cu una caldă, doar pentru a mai tempera 
peisajul. 

— Nu e minunat? oftă Kate, convinsă că nu se va plictisi 
niciodată de o asemenea priveliște, idiferent cât de des are 
s-o vadă. Suntem norocoase... 

— Ai dreptate, se entuziasmă Lin. lar noi suntem 
norocoase că ești prietena noastră. Cine s-ar fi gândit acum 
câteva săptămâni că vom ajunge aici ? 

— Sper că totul se va ridica la așteptările noastre. Mulţi au 
emigrat în Australia, dar nu le-a plăcut absolut deloc, și s-au 
întors în Anglia în cel mai scurt timp. 

— S-au pripit. ..iată cuvântul potrivit. Trebuie să-ţi acorzi 
o a doua șansă. Orice ţară e diferită de a ta și singura soluţie 
pentru a fi pe deplin mulțumit este să te adaptezi la multe 
lucruri — oameni, climă, obiceiuri, stil de viaţă. Ceea ce ia 
timp, şi uneori e nevoie de perseverență. Dacă oamenii 
nu-și alocă nici timp și nici nu-și dau silinţa, atunci cu 

siguranță vor eşua. Poate că din cauza meseriei mele am 
devenit cam dură cu cei care refuză să încerce. 

Cherry încercă să zâmbească, iar Lin se înroși. Kate o 
aprobă pe Lin, dar repetă îngrijorarea ei. 

— Eu o să fiu satisfăcută, zise Cherry. Va fi o nimica toată 
pe lângă ceea ce am trăit până acum. Rutina și efortul, cu 
toate lucrările pe care le aduceam acasă și cu pregătirea 
lecţiilor. Noi lucram în fiecare seară pentru școală. Iar tu, 
Kate, ai lucrat de multe ori peste program. Sunt sigură că 
viaţa de acum nu va fi la fel de monotonă. 

— Aşa e, întări Lin, rezemându-se de un copac. Eu nu 
regret nimic. Priviţi! strigă ea și arătă în direcţia orizontului. 

— Fantastic! 

În fata ochilor lor, umbrele tufelor tremurau, viu 
colorate, sub ultimele raze ale soarelui, în timp ce întreaga 
suflare se domolea în lumina amurgului. 

— Dacă tot nu mai e nimic de făcut, am putea să strângem 
și să ne culcăm, decretă Cherry. 

— Spăl eu vasele, se oferi Kate. Trebuie să fim mai grijulii 
cu apa, nu? Cherry confirmă. 

— Am greșit drumul de două ori, deci am întârziat puţin. 
Dar mai avem destulă, atâta timp cât mâine nu greșim din 
nou. 

— De acum încolo, drumurile nu mai sunt la fel de bune, 
nu? 

— Nu ca până acum, dar nu trebuie să-ţi faci griji. Și alții 
le folosesc, deci... 

— Alţii... zâmbi Kate. Adică Mark Copeland și familia lui. 

— Are familie? 

— Nu ştiu. Dar domnul Warning zicea că are treizeci și 
patru de ani, deci ar trebui să aibă. 

— Poate, remarcă Lin. Spunea că ferma nu e un loc pentru 
femei... 

— Asta a fost doar ca o concluzie. Ce ciudat să creadă că 
mă poate influența cu astfel de nimicuri. Dacă e căsătorit, o 
compătimesc pe soția lui, adăugă Kate. La cât e de arogant! 

— Nu cred că diferă de restul bărbaților, o completă 
Cherry, care o privea pe Lin făcând paturile. În zonele astea, 
comunitățile de oameni sunt restrânse și închise; comunități 
patriarhale de fermieri, cu multe animale în grijă, ṣi care 
şi-au dezvoltat propriile reguli de conducere. Statutul se 
măsoară în suprafețele deținute, modul de administrare a 
acestor suprafeţe se face după vechile metode existente la 
noi, unde proprietarul e stăpân, iar angajaţii sunt supușii lui 
— nu chiar sclavi, pentru că nu e chiar atât de înapoiat. 

— Aici, proprietarul e numit "șef", adăugă Lin. Toţi 
îngrijitorii vor trebui să-ţi spună "ṣefa", la fel ca și noi, dacă 
e să facem lucrurile cum trebuie. 

Toate râseră, iar Kate declară că nu va răspunde la acest 
nume, pentru că-i displace. 


AVENTURĂ ȘI PROVOCARE 29 


— Aşa e obiceiul, zise Cherry. Când eram la Roma... 

— Tocmai mi-a venit o idee — poate că acelor îngrijitori le 
va displăcea să mă aibă ca superior, deci va trebui să am 
mare grijă cum mă comport. Ar fi groaznic dacă se vor 
revolta. 

— Nu se poate, izbucni Lin. Unde altundeva să-și găsească 
de lucru? 

— Da... Poate că ai dreptate. Oricum, trebuie să am grijă. 

— Sunt de acord, zise şi Cherry. Ne trebuie mult tact, mai 
ales pentru că suntem neinițiate şi va trebui să recunoaștem 
că avem de învăţat de la bărbaţi. 

Lin începu să se pieptene, ţinând oglinda într-o mână, 
pieptenele în cealaltă. 

— Gândiţi-vă ce de bărbaţi frumoși, mascuini...Cred că o 
să pot alege din vreo cincizeci ! 

— De obicei, bărbaţii sunt masculini, comentă Cherry. 

— Bineînţeles, dar mă refeream la un anume tip de bărbat 
— puternic, cu mușchi, călit, cu o piele de bronz. 

— Prea perfect pentru a fi adevărat, comentă Kate. Eu 
prefer tipii calmi, care au grijă de o femeie chiar dacă aceasta 
nu are neapărată nevoie, tipii nestatornici... 

— Poftim? strigă Lin, neînțelegând ideea. 

— Nu la propriu! Adică tipii care nu au stare până nu 
satisfac fiecare dorinţă a femeii. 

Care sunt galanti. 

— Dacă idealul meu e prea perfect, al tău e inexistent, sau 
e mai plictisitor ca o carte proastă! 

— Cred că idealul meu e între voi două, intră și Cherry în 
conversaţie. 

— Atunci, să nu te aştepţi să-l găsești aici. Cu siguranţă, 
nici Kate nu-l va găsi, nu într-un astfel de mediu. 

— N-aş fi chiar atât de sigură. Au toate condiţiile — familii 
mari de fermieri... Toţi aparțin aceleiași generaţii, și au și 
alte preocupări în afară de creșterea vitelor. Pot fi interesanţi 
chiar și pentru Kate. 

— Se pare că știi multe detalii, se miră Lin. 

— În calitate de geograf, am ajuns să cunosc și alte moduri 
de viaţă. 

— Şi unde am putea să-i vedem şi noi pe aceşti oameni 
interesanti ? se interesă Kate. 

— La petreceri, la întruniri. 

— Şi crezi că vom fi invitate? 

— În mod sigur. Faci parte din elite pe-aici, cu 
proprietatea ta. Cu toţii vor dori să intre în grațiile celei ce a 
moștenit High Creek Downs. 

Kate se înroși, dar acceptă afirmaţia. Încă o îngrozea ideea 
de a fi bogată, în ciuda eforturilor pe care le făcea pentru a 
se obişnui. 

Terminară treburile, iar Cherry aprinse un foc cu niște 
crengi strânse de prin apropiere. 

— Ar trebui să ardă toată noaptea, zise ea mulțumită. 

Kate o privi atent; se vedea că amândouă fetele se 
bucurau din plin de călătorie. Ar fi fost un dezastru pentru 
ea să afle că solul, clima sau oamenii nu se vor ridica la 
aşteptările lor. 

Se treziră imediat ce se crăpă de ziuă și urmăriră răsăritul 
în timp ce strângeau totul. Razele soarelui erau subțiri, 
lucind metalic prin ceața groasă din depărtări. După micul 
dejun, stinseră și ultimele resturi de cenușă, apoi porniră 
din nou printre eucalipţi și arbori de acacia. Vastitatea 
terenurilor era copleșitoare, la fel ca și frumuseţea exotică a 
acelui peisaj imemorial. 

— Sper să ne ajungă benzina, zise Cherry la prânz. Am 
luat-o din nou greșit... 

După trei ore însă, respirară ușurate când zăriră la orizont 
contururile casei. Trecuseră prin kilometri nesfârșiţi de 
turme de vite. Văzuseră îngrijitori peste tot, iar fetele le 
făceau cu mâna, întrebându-se dacă aparțineau lui Mark sau 
lui Kate. 

În ciuda faptului că primise acel avertisment de a nu-i mai 
scrie lui Mark, Kate îndrăznise totuși a-l informa de ziua în 
care va ajunge, sperând că are să o întâmpine. Nu primise 
răspuns, dar nici nu-l așteptase. 

Tipul îi dăduse a înţelege că nu e genul de om care să-și 
piardă timpul cu scrisori. 

— E minunat! exclamă Cherry, deși nu-i stătea în fire, pe 
măsură ce dinaintea ochilor ei se desfășura imaginea unei 
case în stil georgian. Chiar o să locuim aici? 

— Normal, zise Kate mândră, dar foarte emoţionată și ea. 

Oare chiar moştenise toate acestea? 

— Va trebui să ne schimbăm obiceiurile, remarcă Lin. Va 
trebui să apărem întotdeauna cu capul sus. 

— Deşi îţi vei petrece o mare parte din timp în șa, râse 
Kate. 

— Când nu suntem călare, voiam să zic. 

Intrară pe o cărăruie, iar Lin încetini. Văzură și șoseaua 
care ducea undeva către casa de pe deal şi care era străjuită 
de copaci, iar la intrare, sus, scria numele proprietăţii: High 
Creek Downs. 

— E ireal, murmură Kate, iar inima ei pierdu ritmul 
bătăilor pe măsură ce traversau toată acea zonă. Am emoții! 

Fetele începură să râdă. Şi ele erau încântate de locul în 
care aveau să trăiască- o bijuterie de culoare gălbuie, care se 
înălța în fata lor, încadrată de o mulţime de flori. 

Uşa din faţă fusese deja deschisă; o femeie de culoare le 
privea cu ochi cercetători pe cele trei fete care începură a 
urca scările terasei. Kate îi explică faptul că era noua 
proprietară şi că domnul Copeland ar fi trebuit să vină s-o 
întâlnească. 

— A zis că vine azi o doamnă. 

Fetele intrară în hol. O singură privire se dovedi 
îndeajuns pentru a spulbera prejudecățile lui Kate. Se 
așteptase a găsi casa plină de mobilă, tipic pentru un bărbat 
de nouăzeci şi şase de ani. Deși interiorul păstra un aer 
vetust, piesele aveau un aspect plăcut, fiecare cu farmecul ei 
aparte — alegerea unui cunoscător al genului. 

— Şeful a ieşit... şi cu un gest, indică cirezile de pe câmp. 
Mi-a zis să vă anunţ că va ajunge ca de obicei. 

Femeia nu avea de gând să-și iasă din rutină doar pentru 
a da explicaţii, gândi Kate, uşor nemulțumită. 

— Adică? I se răspunse că în jur de ora cinci și jumătate. 
Înţeleg. Atunci, ai putea să ne arăţi casa. E cineva care să ne 
aducă bagajele din mașină? 

— Vreţi să vă aduceţi bagajele... .aici? 

— Normal. Unde altundeva? 

— ÎI chem pe Ferdie. 

Femeia încă mai ezita, dar ieși și strigă după cineva care 
tocmai ieşea din tufișuri cu o greblă în mână. Îi spuse să 
scoată bagajele, iar bărbatul se arătă și el mirat, ba chiar 
tresări la auzul comenzii și le privi pe cele trei fete. 

— Ce-i cu ei? N-ai zice că te întâmpină... 

Kate o aprobă, dar întâlnind figura calmă a lui Cherry, se 
opri. 

— S-a întâmplat ceva ? 

Dar Cherry răspunse că totul e în regulă. 

— Unde să pun bagajele? întrebă Ferdie din prag. 

Avea ochi ageri și un semn din naștere pe obrazul drept. 
Avea o figură mai respingătoare decât tot ce văzuse Kate 
până atunci, și totuși era mulțumită că bărbatul lucrează 
acolo. Probabil că n-ar fi găsit de lucru în altă parte, iar ceea 
ce o încălzea era gândul că unchiul ei îi oferise de lucru. 

— Lasă-le în hol deocamdată, zâmbi ea. Ne alegem 
camerele și apoi le poţi duce sus. 

— Să vă alegeţi camerele, domnişoară? 

— Bineînţeles. Trebuie să dormim, zise Lin, cerându-și 
scuze că o întrerupe pe Kate. 

Cei doi negri se priviră pe furiș, fără însă a zice nimic; el 
continuă să descarce, iar ea, pe nume Sophia, le conduse sus 
şi le arătă cele trei dormitoare, în care ele se instalară 
imediat. Obosite și murdare, fetele se hotărâră să lase vizita 
pe altă dată. Ferdie le urcă bagajele. După ce se spălară, cele 
trei coborâră pe terasă, unde Sophia le servi ceaiul, probabil 
după cum fusese instruită de Mark Copeland. 

— Macar a lăsat vorbă să ne hrănească, zise Kate privind 
câmpiile pe care pășteau turmele. 

După ani de zile de trăit în acel apartament, priveliștea 
vastă de jur-imprejur părea o minunăţie. Undeva în 
depărtare se conturau acoperișurile unei alte clădiri. 

Lin privea şi ea în aceeași direcție. Doi călăreţi stăteau pe 
malul apei, vorbind în timp ce animalele se adăpau. Chiar și 

de la distanţă se vedea că erau puternici, bine făcuţi, căliţi de 
viaţa pe care o duceau. Cei doi se despărțiră, unul 
îndreptându-se către dealuri, unde îl așteptau alți îngrijitori, 
în timp ce celălalt o luă spre casă. 

— Dumnezeule, ştie să călărească ! 

Arăta superb călare, mânuind căpăstrul cu atâta uşurinţă 
ca şi cum ar fi fost una cu calul său, un murg la fel de 
mândru ca stăpânul. Kate îl privea și ea, conștientă că fiecare 
mușchi al corpului ei tresare. 

Bărbatul era Mark Copeland. ..era sigură. Ferdie îl ajută 
să descalece. Urcă trei trepte deodată. Avea un fizic de 
invidiat, un păr castaniu, uşor decolorat spre tâmple, o faţă 
osoasă, şi piele maronie. Ochii lui, de un albastru 
pătrunzător, fixară pe fiecare fată în parte. Într-un final, Kate 
se prezentă cu un glas ușor strident: 

— Eu sunt Kate Beresford, iar ele sunt prietenele 
mele — domnișoara Miller și domnișoara Goddard. Presupun 
că sunteţi domnul Copeland. 

— Presupuneţi bine, răspunse el într-un mod oarecum 
șăgalnic, ce contrasta cu bărbatul pe care-l văzuseră călărind. 
Se pare că aţi ajuns cu bine, adăugă cu un accent australian. 

Ochii lui Kate scăpărară. Îi stătea pe limbă să-i dea o 
replică, știind că se așteptase ca ele să întâmpine dificultăți. 

— Da, mulțumim. Am avut o călătorie foarte interesantă. 

— Mă bucur. Înseamnă că v-aţi organizat foarte bine... 

Sau poate vreuna din prietenele dumneavoastră a 
planificat totul? 

— Poate că ar trebui să trecem la afaceri, răspunse ea 
mândră, deși se colorase în obraji. Am cunoscut-o pe Sophia, 
care ne-a arătat camerele, și pe Ferdie, care pare omul bun 
la toate. Mi-ar plăcea să cunosc și alți angajaţi. Presupun că 
îngrijitorii sunt...la turmă, dar poate că aţi putea chema 
unul sau doi, nu? Presupun că au şi un conducător. 

Spre surprinderea ei, ochii lui Mark se luminară. Iar pe 
buze îi apăru un surâs. El se rezemă de un stâlp. 

— Vreţi să vă cunoaşteţi personalul? și se pierdu cu 
privirea în direcția turmelor păzite de mai mulți bărbaţi care 
călăreau agale. M-ati pus în încurcătură, domnişoară, și o fixă 
pe Cherry, care era cufundată în alte gânduri. 

— Nu înţeleg, zise Kate, care-și mută și ea privirea spre 
Cherry. 

— Nu? Domnișoară Beresford, dumneavoastră nu aveţi 
angajați. Acum v-aţi lămurit ce poziţie aveţi? 

Tonul lui era sarcastic, iar ochii i se întunecară dintr-o 
dată. 

— Nu? Dar ei ce sunt? 

— Ei sunt îngrijitorii mei. 

— Ai dumneavoastră? și se uită din nou la Cherry, care 
doar dădea din cap meditativ, cu ochii mijiţi. Kate începu să 
tremure și-și aminti cuvintele domnului Warning. 

Ce vreţi să spuneţi? Nu suntem la High Creek Downs ? 

— Ba da. 

— Atunci...Ferma dumneavoastră nu e Cunya River 
Downs. Aceasta este proprietatea mea. 

Ultima frază o rosti cu mare dificultate, fiindcă își 
pierduse toată încrederea în sine. O privi pe Lin care asculta 
curioasă, dar şi oarecum resemnată. 

— Cunya River Downs și High Creek Downs sunt ambele 
ale mele, domnişoară. Dumneavoastră aveţi ceea ce se 
numește High Creek. E o fâșie de pământ între cele două 
proprietăţi. David Gleaves a reușit să-și ducă traiul acolo, de 
unul singur. Avea câteva vaci și un porc. Mai avea şi câteva 
păsări de la care lua ouă și carne câteodată... 

— Dar dumneavoastră eraţi cel care se ocupa de el. Un loc 
pe care-l descrieţi astfel nu avea nevoie de un administrator! 

— David Gleaves avea nouăzeci și şase de ani când a murit, 
zise el deranjat de întrerupere. 

Kate îl surprinse schimbând priviri cu Cherry, și înţelese 
că prietena ei știa ceva mai mult decât ea. 

— Nu pot să cred că a intervenit o asemenea greșeală, 
bâigui Kate, dorindu-și să intre în pământ de rușine. 
Avocatul meu...A pomenit de High Creek Downs. Sunt 
sigură. 

— Trebuie să aibă scrisoarea de la mine. Eu i-am 
menționat suprafaţa acolo. 

— Dar n-aţi zis niciodată că este doar o fâșie de pământ, 
interveni Lin indignată, ci doar că va fi greu să conducem o 
fermă de asemenea dimensiuni. Iar noi am crezut asta din 
cauza suprafeţei foarte mari... 

Se opri doar când râsul lui Mark Copeland răsună în 
întreaga grădină. 

— Şi de unde aţi obţinut o asemenea informaţie ? 

— Se pare că din cauza similarității numelor, interveni și 
Cherry. Avocatul lui Kate...domnișoarei Beresford e foarte 
bătrân... şi se întoarse spre Kate, care nu mai putea rosti 
niciun cuvânt. 

Doar o fâşie de pământ... ar ele se așteptaseră la una din 
cele mai mari proprietăţi din Australia. Era umilitor, își plecă 
ochii, incapabilă să mai audă glasul amuzat al lui Mark sau să 
întâlnească privirile pline de compătimire ale fetelor. 

— Se pare că domnul Warning a făcut o confuzie de nume, 
și-i explică de ce Kate nu se gândise niciodată că pământul ei 
ar fi atât de mic. Ar fi fost totuși mai bine dacă aţi fi 
menționat suprafața. 

— Am crezut că avocatul domnișoarei o făcuse deja. Dar 
am transmis un avertisment care a fost ignorat, iar acolo mă 
refeream la High Creek, nu la High Creek Downs. 

— Iar noi am crezut că e doar o prescurtare, îl fulgeră Lin. 

— Dacă sunteţi pregătite, am să vă arăt şi High Creek. 

Kate își dorea să nu mai audă acel nume în viaţa ei. 

— Bagajele noastre sunt sus, observă Cherry, iar Mark 
Copeland ridică din sprâncene. Kate v-a zis doar că Sophia 
ne-a condus spre camere, deci nu e nevoie să vă arătaţi 
surprins! 

El își întoarse privirea, iar soarele îi căzu pe tâmple, încât 
părul îi deveni acum aproape blond. Dintr-o singură 
căutătură o reduse pe fată la tăcere, făcând-o să roşească. În 
schimb, Kate pălise de parcă ar fi fost bolnavă. Situaţia o 
şocase. Acum, toate detaliile se clarificau, tot ce i se păruse 
ciudat şi toate amănuntele pe care le ignorase, 
comportamentul ciudat al Sophiei şi al lui Ferdie. În plus, îi 
veni în minte insistența cu care dorise a le face pe prietenele 
ei să accepte salarii egale cu ceea ce câștigau la școală. 
Salarii! Erau norocoase dacă aveau ce să mănânce! 

— De ce Sophia n-a zis nimic? murmură Kate. Ne-a condus 
direct la camere. 

Urmă o pauză în care Kate îndrăzni să ridice ochii spre 
Mark doar pentru a-l urmări cum stătea în faţa ei, înalt și 
chipeș, foarte sigur pe sine. 

— Aţi rugat-o să vă conducă? Înseamnă că a crezut că veti 
fi invitatele mele în noaptea aceasta. Sophia nu-și creează 
niciodată probleme singură. Face exact ce i se spune, pentru 
ca apoi să rezolve toate neclarităţile. La fel și Ferdie. 

— Şi acum. . .ne puteţi ajuta să coborâm bagajele? îndrăzni 
Kate să zică. 

Niciodată nu crezuse că va fi pusă într-o poziţie atât de 
umilitoare — să intri în casa omului, să ceri să fii condus în 
camera ta, să ordoni să ţi se urce bagajul. ..să-i ceri lui Mark 
să fii prezentat celorlalți angajaţi! Deja îl vedea pe Mark la 
prima petrecere povestind totul. Deja își imagina cât de mult 
au să se distreze ceilalți. 

— Şi dacă puteţi să ne arătaţi pe unde să mergem... 
continuă ea, aproape plângând. 

Îşi coborî aproape instantaneu ochii, conștientă de 
privirea cercetătoare a bărbatului. Dar nu voia să-l lase s-o 
vadă înlăcrimată, astfel că reuși să-și ţină capul sus până la 
maşină; prietenele ei o urmară. 

Ferdie apăru din nou din tufișuri, Mark îi ordonă ceva. 
Bărbatul intră în casă şi reveni cu bagajele pe care le încărcă 
împreună cu Lin. Mark o direcţionă pe Kate, care ofta, adânc 
în sufletul ei. Locul se afla îndărătul unei 
pădurici — trecuseră pe acolo la venire, și nimeni nu făcuse 
niciun comentariu, dar Kate şi-o amintea ca pe o cocioabă 
amărâtă. 

— Conduc eu, se oferi Lin, foarte serioasă şi posomorâtă. 
Cu cât plecăm mai repede, cu atât mă voi simţi mai bine! 

Mark se îndepărtă, dar aşteptă totuși ca mașina să plece; 
Kate observă figura lui amuzată. Ce ființă îngrozitoare! Poate 
că nu știuse totul de la bun început, dar cu siguranță își 
dăduse seama la primirea scrisorii. Nici prost nu era; trebuia 

să-și fi dat seama de confuzia de nume. Dar o lăsase pe Kate 
să apară așa, doar din plăcerea de a o vedea cum se face de 
râs. 

— Mă întreb cum e locul lui Kate? se auzi vocea lui Cherry. 
Poate că e plăcut, totuși. 

Kate nu îndrăzni să-i spună că era doar o colibă. 

— N-am mai întâlnit niciodată o asemenea bestie! izbucni 
Lin. Ştia de greşeală; sper că v-aţi dat și voi seama. 

— Eu da. E de un sadism crunt. 

— Dar și tu ai insistat să vii, spuse Cherry. El a încercat să 
te împiedice; poate că a ajuns la concluzia că e inutil să te 
mai bată la cap; și toate eram, de fapt, hotărâte să venim. 

— Îi cauţi scuze, acum? Nu se poate! strigă Lin. Ar fi putut 
să ne scrie şi să menţioneze suprafaţa reală! 

— A explicat de ce a omis acest lucru. Și cred că şi-a dat 
seama de greșeală prea târziu. Ultima scrisoare a lui Kate a 
fost trimisă cu vreo două zile înainte de plecarea noastră. 

— Adevărat. Tu ai vrut să o trimit mai devreme, dar eu 
ti-am zis că o să ne ia destul timp pe drum. Dacă te-aș fi 
ascultat atunci... Poate că mi-ar fi scris și el înapoi. 

— Dar comportamentul lui nu e scuzabil, insistă Lin 
furioasă. Ar fi putut să ne aștepte azi, să ne înștiințeze de 
greşeală şi să ne scutească de umilire. A plecat cu bună 
știință și s-a întors doar când a văzut că maşina e de mult 
acolo. 

— Poate că n-a văzut mașina, zise Cherry. 

— Ba da, pentru că soarele bătea în geamuri. Și eu am 
văzut-o, şi chiar mă gândeam că asta o face vizibilă de la zeci 
de metri depărtare, continuă Lin, când, dintr-o dată, motorul 
se opri. Ce naiba s-a întâmplat și cu ăsta? N-am chef de glume 
tocmai acum! 

— Benzina... murmură Cherry. 

— Acum? Nu se poate! 

— Am făcut mulţi kilometri în afara traseului, le aminti 
Cherry. Ştiam că mai avem puţină când am ajuns şi speram 
să ne ajungă la fix, mai ales că nu e foarte departe...Va 
trebui să-i cerem domnului Copeland... 

— Nu pot face așa ceva, se plânse Kate. Chiar nu mai avem 
deloc ? 

— Nu. 

— Cu încă vreo trei litri... 

În spatele lor se apropia șeful fermei, pășind agale. 

— S-a întâmplat ceva? o întrebă el degajat pe Kate. 

— Am rămas fără benzină, interveni Cherry, căci Kate 
coborâse privirea. Nu mai avem rezerve, zâmbi ea, ceea ce-l 
incită pe Mark. Sunteţi drăguţ să ne daţi câțiva litri? 

— Cu mare plăcere, răspunse el, spre surprinderea 
fetelor. Trimit pe cineva să vă aducă. 


Capitolul 3 


— E prima oară când te văd tratând cu bărbaţii, se auzi 
glasul iritat al lui Lin după o lungă tăcere. 

Primiseră benzină și acum se aflau din nou pe șosea, pe 
același drum pe care veniseră. 

— Probabil că ar trebui să-ţi mulțumim că ai tratat cu 
"prietenul" nostru. Pariez pe ce vrei că dacă-l rugam eu, ar fi 
refuzat pur şi simplu pentru că nu m-aș fi putut controla. 

Cherry tăcu, mulțumindu-se să se uite visătoare pe geam, 
spre casa de pe deal, care îi apărea acum și mai primitoare, 
scăldată de razele apusului. 

— Îmi pare teribil de rău, începu Kate după un timp, cu 
glas abia șoptit. Nu știu ce să vă spun...mă refer la faptul că 
aţi renunţat la slujbele voastre ca să veniţi cu mine, în 
speranţa unui trai ușor și luxos... 

Apoi emoția o înecă. În secret, își promisese că va împărți 
averea cu ele. lar acum... 

— Nici măcar nu avem de-ajuns pentru a plăti drumul 
înapoi, începu ea să plângă. De ce-a trebuit să moștenesc 
locul acesta? De ce nu l-a donat... 

— Sper că n-ai de gând să te învinovăţești, așa că uită totul, 
o linişti Cherry. Noi te-am convins să nu-l vinzi. Noi am vrut 
să venim aici, iar faptul că nu s-a ridicat la așteptările noastre 
ține şi de noi, nu doar de tine. Oricum, suntem împreună, și 
sugerez să ne liniștim putin înainte de a lua alte decizii. 

— Dar n-avem cu ce trăi! strigă Kate. Ai auzit ce-a zis Mark 
Copeland — aici trăia un singur om! 

— Şi cu ajutorul lui... murmură Cherry pentru sine. 

— Ajutor? întrebă Lin. 

— Normal că toată chestia cu administrarea. ..a fost doar 
de faţadă. A fost foarte drăguţ din partea lui Mark că l-a ajutat 
pe bătrân. 

Urmă o lungă tăcere. Apoi Kate declară că oricâte virtuţi 
ar fi avut acest Mark Copeland, amabilitatea nu era una 
dintre ele. Mai ales că lăsase o femeie să se facă de râs. 

— Pentru Dumnezeu! strigă Lin. Sper că nu e asta! 

Trecuseră de-a lungul râului, printre arborii de cauciuc; 
printre copaci se putea distinge o construcţie. 

— Kate, ești sigură că mi-ai dat indicaţiile corecte ? Aici, la 
răscruce. ..poate ar fi trebuit s-o luăm la stânga. 

— Nu, aici e, şopti Kate, dezamăgită. Aici mi s-a spus. Am 
văzut-o când am venit, iar când mi-a descris locul, am ştiut 
imediat că ăsta e, și oftă. 

— Scuze pentru ieșirea de mai devreme, Kate, o linişti fata. 
De aici nu pare așa de respingătoare. 

Poate că în timp ni se va părea mai drăguță, sau, chiar 
dacă nu, o să ne obișnuim. Şi suntem împreună, exact cum 
a spus și Cherry. 

Drumul ducea de-a lungul malului nisipos, apoi trecea 
peste un pod, pe care Lin îl traversă cu grijă, căci părea gata 
să se prăbușească. Imediat după aceea, casa le apăru întreagă 
în faţa ochilor — era într-adevăr ca o cocioabă, fără flori sau 
alte plante verzi primprejur sau orice alt obiect decorativ. 
Lin opri motorul, iar cele trei fete rămaseră nemișcate și 
mute. 

— Îngrozitor, bolborosi Kate în cele din urmă. Ce-am 
făcut? Cum o să ne descurcăm? Sunt sigură că Mark nu ne va 
ajuta. 

— Şi nici nu ne-a ajutat până acum, sări Lin. Dar cine-l 
cheamă în ajutor? 

Între timp, ieșiseră din mașină pentru a putea cerceta mai 
îndeaproape locul. La o privire mai atentă, casa se dovedi a 
fi o dărăpănătură, fără etaj, cu o terasă ce o înconjura pe trei 
laturi. Ferestrele nu se potriveau, ușa nu se închidea bine 
din cauza scării de la bază, care stătea să cadă. Vopseaua se 

decojea, iar pe dinăuntru, la ferestre se vedeau pânzele de 
păianjen atârnând, lăsate de izbeliște. 

— Şi zici că Mark Copeland a fost drăguţ cu David Gleaves? 
se întoarse Kate spre Cherry. 

— În locul tău nu l-aș judeca așa de repede, o sfătui ea, 
calmă ca de obicei. Bătrânii sunt foarte ciudati, mai ales cei 
de o vârstă cu fostul tău unchi... Poate că din cauza lui nu 
s-au adus îmbunătăţiri. 

— Poate, zise și Lin, uitându-se la buruienile care creșteau 
peste tot în jurul lor. Deși mi se pare indoielnic. Nu înţeleg 
de ce-i tot cauţi scuze. Nu o mai face! Cel puţin, nu de față 
cu mine! 

— Şi nici cu mine, adăugă Kate. Ar fi putut face ceva — cu 
atâția oameni în jurul lui. Nu cred că are pic de bunăvoință, 
cel puțin acolo unde n-are nimic de câștigat. Dacă am ști 
adevărul, am descoperi că l-a ajutat pe bătrân doar ca să 
pună mâna pe pământ. Are nevoie de el ca să-și unească 
proprietăţile; a sperat că-l va moșteni, iar eu aș fi fost la fel 
de mulțumită. 

Ce naiba putem face noi cu ea? 

Cum nimeni nu comentă, Kate continuă : 

— O să i-o vând dacă-mi oferă de-ajuns cât să ne întoarcem 
acasă, şi le privi pe prietenele ei, pe rând. Sunteţi de acord ? 

— Eu, una, n-aş vrea să mă întorc așa de curând, răspunse 
Lin. Ce-or să creadă ceilalţi ? O să ne facem de râs — mai ales 

eu, care întotdeuna îi sfătuiesc pe cei care emigrează să se 
acomodeze cu climatul locului. Tu vrei să te întorci, Cherry? 

Aceasta din urmă dădu din cap, aruncând o privire fugară 
spre High Creek Downs. 

— Nu, zâmbi ea. Doar am sugerat să ne liniştim puţin 
înainte de a lua decizii. Suntem obosite și umilite... 

— Tu chiar că n-ai arătat deloc astfel, observă Lin. Ba chiar 
te-ai aprins foarte tare când discutai cu el! 

— După cum spuneam, se înroși Cherry, suntem obosite. 
Și am trecut printr-o experiență neplăcută. În plus, suferinţa 
lui Kate e mai importantă. ..la fel ca şi a noastră, pentru că 
amândouă ne aşteptam să înotăm în lux. 

Cele două fete începură să râdă, iar râsul lor inundă 
întreaga pădurice, înveselind atmosfera. Lin luă iniţiativa de 
a intra înăuntru, fiind sigură că nu vor găsi lumină și că vor 
trebui să despacheteze înainte de lăsarea serii. 

— Curentul este tras, observă Kate la intrare, dar când 
apăsă pe un buton, nu se întâmplă nimic. N-avem noroc! 

— Trebuie să fi fost lumină cândva, zise Cherry. Aici își 
procură singuri sursa; vedem mâine. 

— Ce fundătură! șopti Kate, văzând-o pe Cherry pornită să 
remedieze situaţia. Nu pot să trăiesc astfel! și ochii i se 
umplură de lacrimi, considerând că prietenele ei nu-și 
arătau adevăratele trăiri, dar se simțeau la fel de prost ca și 
ea. Trebuie să o vând. 

Se întuneca, iar cum pereţii erau vopsiți într-o culoare 
închisă, întreg peisajul era mai depresiv decât o zi ploioasă 
de primăvară. 

— Va arăta altfel mâine dimineaţă, le asigură Cherry, deși 
locul îi dădea și ei fiori, așa debusolant cum era. Oare ce e 
aici? întrebă din pragul unei alte încăperi. Fac patul aici. ÎL 
împărțim în noaptea asta? 

— O idee excelentă, zise Lin. Haide, Kate, să desfășurăm 
sacii. 

Kate era înecată de emoţii. Avea două prietene 
minunate. ..Şi dintr-o dată, își dădu seama cât de bogată era, 
în ciuda dezamăgirii pe care fetele se străduiseră să i-o 
risipească. 


KKK 


După cum prezisese Cherry, întreaga privelişte devenise 
alta a doua zi dimineață; dezamăgirea se preschimbă în 
dorinta de a aduce totul pe linia de plutire. 

— Să ştiţi că locul poate fi transformat într-unul foarte 
confortabil, zise Cherry după micul dejun. 

— Sunt tentată să-ţi dau dreptate, zise și Lin. Ce zici, Kate, 
încercăm? 

— Sunteţi sigure ? 

Și ea era de aceeași părere, dar, pe de altă parte, știa că 
fetele aveau de pierdut din punct de vedere financiar. 

— Oricum, cheltuim din banii noștri, cu care nu făceam 
mare lucru. Erau banii de vacanţă. Aici n-o să câştigăm mare 
lucru... 

— N-o să câştigăm nimic, avertiză Kate. 

— Dar nici nu vom cheltui prea mult, continuă Cherry, 
pentru că nu avem pe ce. Ce pierdem într-o parte, câştigăm 
într-alta, și vom îmbunătăţi experiența noastră de viață şi ne 
vom autoeduca. 

— Și ferma? întrebă Kate. Nu ne gândim doar la casă; 
trebuie să scoatem ceva și din pământ. 

Cherry mai avea puţin și izbucnea în râs privind-o pe Lin, 
care încerca să curețe pânza de păianjen dintr-un colţ, cu un 
papuc. 

— Se pare că n-ai să călărești toată ziua pe un murg, și nici 
n-ai să-ți faci siesta la umbra copacilor mestecând un fir de 
iarbă sau ascultând cântecul păsărilor! 

— Scorpie ce ești ! şi-şi aruncă ochii pe geam. Ce e 
cu...vacile astea ? Poate că sunt alea de care a menţionat 
Mark. Uite una...și chiar pare sănătoasă. 

— E o femelă, explică Cherry. Și cred că e vremea să fie 
mulsă, adăugă, aruncându-i o privire lui Kate. 

— Da...? o ignoră aceasta. 

— Tu ai zis că oricine poate să mulgă o vacă. 

— Aşa €... 

— Şi tot tu ai declarat că ai experienţă la fermă. Uite, draga 
mea, șansa de a acumula experiență. Am și văzut o găleată pe 
undeva — a, da, sub chiuvetă. 

— O fi curată? încerca ea să tragă de timp, pentru a-și 
aminti cum se lucrează delicat cu o vacă, mai ales că nu 
dădea întotdeauna lapte, dacă nu-i plăcea persoana. 

— O curăţ eu, se oferi Cherry. 

Kate i-o smulse din mână cu un rânjet și ieși. 

— Poftiti! se întoarse ea triumfătoare după o vreme. Aveţi 
lapte! 

— Măi să fie! se miră Lin. Să-mi arăţi și mie data viitoare, 
vreau să învăţ. 

— Am dat drumul și la găini — și am strâns cinci ouă! 

— Da? Înseamnă că avem ceva găini, zise Cherry și aruncă 
ochii pe geam. Acolo dorm? 

— Da, în cotețul acela. Trebuie să reparăm acoperișul. 

— Dacă repari acoperișul, o să cadă tot coteţul, interveni 
Lin. Mai bine facem altul. 

— Nu fi ridicolă! 

— Ce-am fi făcut noi aici dacă eram bărbaţi? 

— Mă întreb unde e cealaltă vacă, șopti Cherry. 

— Poate s-a rătăcit pe la vecinul nostru....Sau poate a 
fugit, adăugă Lin. Mai bine așa, ne salvează iarba. 

— Atunci, el este cel care o mulge, se încruntă Kate. 

— Nu prea-l văd pe șeful într-o asemenea postură. 

— Mă rog, haideţi să ne întoarcem la ale noastre, le 
întrerupse Cherry. 

— Deci, dacă am fi fost bărbaţi. ..am fi reparat tot ce se 
poate repara, am fi revopsit, ca să arate ca nou....sau, mă 
rog, prezentabil. Apoi ne-am fi îndreptat atenţia spre 
pământ, pentru a-l cultiva și pentru a face profit din el. 

— Mie mi se pare că pământul e pe primul loc, observă 
Kate, pentru că trebuie ceva bani. Dacă producem, am putea 
vinde. 

— Cui? se interesă Cherry. 

— Păi... .trebuie să fie cineva care să cumpere pe-aici... 

— Nu mai e nimeni pe-aici, scutură Cherry din cap, în 
afară de fermele astea două. Iar cirezile sunt trimise în alte 
părți, în anumite perioade ale anului, pentru a fi 
comercializate. 

— Mă întreb cum a apărut căsuţa asta aici, zise Lin distrată. 
Cred că a apărut înainte de cele două ferme principale. 

— Poate, dar nu contează. Cum naiba o să scoatem bani, 
dacă nu putem vinde? insistă Kate. Nu e cale de ieșire; 
trebuie să i-o vindem lui Mark Copeland. 

— Să te mai gândești la asta atunci când n-o să ai ce să 
mănânci. Între timp, mai avem ceva bani, şi am putea vinde 
mașina. Astfel, ne putem purta de grijă un timp. Nu vom 

cumpăra nimic, o să producem totul. Haideţi, fetelor, să 
începem, se entuziasmă Lin. Ne-am înțeles, Kate o să aibă 
grijă de vaci şi de găini? 

— Și tot mă întreb unde e cealaltă vacă... 

— Da, o să am grijă de ele, dar voiam să lucrez și înăuntru, 
pentru că nu am prea multe de făcut afară, cel puţin până nu 
începem să cultivăm ceva legume. 

Deși își împărţiseră responsabilităţile, tot împreună 
ajunseră să lucreze. Câteodată, Cherry și Lin mai mulgeau 
vaca și hrăneau găinile, pentru ca apoi să-și reia lucrul 
înăuntru. Mâncau la focul din sobă, într-o încăpere care 
intenționa să devină sufragerie. 

— Aș vrea să fac ceva cu lumina, zise Cherry în a cincea zi. 
Ar trebui să avem o sursă pe undeva... 

— Ce multe știi, observă Lin în timp ce decojea pereții 
bucătăriei. O să luăm niște lămpi cu petrol când mergem în 
Oraș. 

Intenţionau să iasă în lunea ce avea să vină; aveau o listă 
lungă cu toate cele necesare, printre care și vopsele, 
pensule, lac. Mobila era destul de bine păstrată, asta după ce 
Kate o spălase cu apă și săpun. Acum, mai trebuia făcute 
doar mici reparaţii, iar tapiseria unor scaune necesita O 
revizuire. 

— Mă întreb cât pământ avem, se întreba Cherry. 

leşise impreună cu Kate să ia apă. 


AVENTURĂ ȘI PROVOCARE 53 


— Mult mai puţin în comparaţie cu ce e dincolo. Va fi mult 
de muncă. 

— Te supără situaţia, Kate ? 

— Nu, personal. Ba chiar începe să-mi placă; ai ocazia să 
fii creativ. Deși întotdeauna o să vă am pe conștiință, pe tine 
și pe Lin. 

— Uită asta, iar Kate ştia că fata vorbește foarte serios, căci 
niciuna dintre ele nu părea să regrete nimic. La fel am face și 
a doua oară, și cu asta încheiară subiectul regretelor. Ce 
minunaţi sunt copacii; cred că șirul se continuă până pe 
pământul lui Mark. 

— Da, iar proprietatea noastră se termină acolo, la gard. În 
cealaltă parte, nu știu care e limita. Ar trebui să dăm o raită 
și pe-acolo să vedem ce e al nostru. 

— Apropo de garduri, se auzi o vace masculină, al vostru 
ar trebui reparat. Animalele voastre pasc la noi. 

— Cine o fi? șopti Kate, căci amândouă fetele se opriră 
brusc. 

— Bună ziua, salută bărbatul dintre copacii de pe 
pământurile de la Cunya River Downs. Doar două? Mark 
mi-a zis că sunteţi trei. 

Fetele se priviră nelămurite. 

— Sunteţi fratele domnului Copeland, începu Kate. 

— Și gemeni, observă Cherry, însă nu identici. 

— Aşa €; el e mai mare. 

Eu sunt Paul, și întinse mâna, iar Kate îi simţi degetele 
calde și puternice strângându-se pe ale ei. Mark m-a bătut cu 
șapte minute, așa că el e acum șeful. Dar ne înţelegem. Și 
numele dumneavoastră ? 

Kate se prezentă, și o prezentă și pe Cherry. 

— Cealaltă fată, Lindsay Goddard e în casă, adăugă fără 
a-și putea lua ochii de la el; o surprindea asemănarea cu 
fratele său. 

Erau la fel de înalţi şi de bine făcuţi, cu aceeaşi culoare a 
părului și a ochilor. Diferenţa o aduceau trăsăturile mai fine 
ale lui Paul, iar zâmbetul nu păstra nota ironică și arogantă a 
celuilalt. El însuși părea mai prietenos și mai deschis; fetele 
aflară că el conducea Cunya River Downs și că locuia acolo, 
iar Mark se ocupa de cealaltă proprietate. 

— Dar fratele tău a dat adresa de la Cunya River Downs, 
observă Kate, povestindu-i întâmplarea prin care trecuseră, 
iar Paul le compătimi, spre deosebire de fratele lui. 

— Mai face şi asta câteodată. Poate că era la mine la 
momentul respectiv. Uneori ne mai schimbăm- adică mai 
stăm unul la celălalt. E o distanţă de vreo treizeci de hectare 
între terenurile noastre din cauza acestui loc. Iar dacă se 
întâmplă să prindem seara în partea cealaltă, nu mai mergem 
acasă. 

— Treizeci de hectare? se miră Kate. Adică ocoliţi 
pământul meu? Dar asta nu înseamnă prea mult. 

— Ba da. Aveţi cam zece hectare de pădure pe-aici, și 
indică locul, spre un deal mic din depărtare. Noi trebuie 
să-l ocolim. Nu înseamnă prea mult comparativ cu 
suprafețele terenurilor, dar ar fi fost de preferat să putem 
face un drum direct pe-aici, pe unde este casa. 

Ochii lui o fixară pe Kate admirativ, iar aceasta se 
îmbujoră. Nu-i displăcea nici ei, mai ales că nu se compara 
cu Mark. Cu toată asemănarea fizică, la caracter erau diferiţi 

— Deci, pământul lui Kate e măricel. Ştiam că are destul, 
dar nu credeam că e vorba și de păduricea aceea. 

Paul le explică faptul că păduricea nu le era de folos dacă 
nu o defrişau și dacă nu curăţau solul cu soluții. 

— Oricum, nu putem face asta singure, menţionă Kate, 
adăugând că nici nu le-ar aduce mare câștig, pentru că nu 
aveau bani să cumpere vite. Dar ai zis că avem animale pe 
terenul vostru, adică cealaltă vacă. 

— O vacă și un vițel. El a venit pe lume ieri; mi-a zis-o unul 
din îngrijitorii mei, zâmbi el într-un fel care o atrăgea pe 
Kate. Acum aveţi două vaci și un viitor taur. 

— Trebuie să-i aducem aici. Va fi o plăcere să am grijă de 
ei! 

— Ce simpatică ești, începu el să râdă, iar Kate îl găsi din 
nou foarte atractiv. Indiferent ce spune Mark, îmi pare bine 
că ai venit... 

Dintre copaci se auzi nechezat de cal. 

— L-am lăsat pe Cracker acolo, explică Paul. 

— Şi ce-a spus fratele tău? ezită Kate; în ciuda deschiderii 
de care dădea dovadă, bănuia că va refuza să-și trădeze 
fratele. 

— Nu se poate repeta, și zâmbetul îi dispăru de pe buze. 

— Scuze, nu trebuia să întreb. 

— Nu-i nimic, apoi reveni la problema banilor pentru vite. 
Eşti sigură că aţi putea crește alte câteva ? Într-adevăr, nu 
aveți cum să profitaţi de pe urma locului dacă nu mai aduceţi 
animale. Cu ce o să trăiţi ? 

— O să producem, intreveni Cherry, văzând-o pe Kate cam 
pierdută. 

— Dar nu se poate doar așa. Poate că a fost o soluţie 
altădată, dar acum trebuie să aveți și o sursă financiară, și-și 
fixă privirea pe Kate. Nu înţeleg cum de-aţi venit, crezând că 
deţineţi High Creek Downs. 

— Te rog, nu-mi aminti! Încerc să uit totul, pentru că 
prietenele mele au renunţat la posturile lor de profesoare ca 
să vină cu mine. 

Mă simt îngrozitor. 

— Nu ne pasă, surâse Cherry. Kate continuă să se facă 
vinovată, dar de fapt eu și cu Lin am convins-o să vină. Dacă 
era după ea, ar fi vândut, deși nici măcar nu primise o ofertă. 

— Înţeleg de ce aţi venit...dar nu și de ce aţi rămas, mai 
ales că încă n-aţi luat legătura cu Mark. 

— Adică el se aștepta să-i ofer imediat proprietatea mea? se 
aprinse Kate. 

— Da. L-aţi bulversat, ceea ce e o noutate, ţin să vă spun. 
Vreţi nişte viței să-i îngrășaţi și să-i vindeti apoi? reveni Paul. 

— Dar nu avem bani de ei. Nu, o să creștem ceea ce avem 
și o să producem lapte şi ouă. Si-n plus, dobândim expe- 
rienţă. 

— Chiar dacă ajungeţi la sapă de lemn între timp? 

— Deja suntem, adăugă Cherry liniștit, deci nu mai avem 
ce pierde. Toate bunurile noastre sunt câteva lucruri şi 
mașina, pe care vrem s-o vindem în oraș ca să luăm ce avem 
nevoie pentru casă. 

— Şi o să punem câteva răsaduri de flori, ca să 
înfrumuseţăm locul. Acum arată cam rece, și părăsit. 

— Ciudat! râse Paul din nou. Cumpăraţi flori înainte să 
aveţi de mâncare? 

— O să ne permitem câteva conserve sau așa ceva. Și sper 
să putem cumpăra un sac de orez ca să-l folosim cu lapte... 

Kate se opri brusc, realizând că se destăinuia acestui 
bărbat fără un motiv anume. Poate că el avea să-i povestească 
totul nesuferitului său frate, care nu doar se va delecta cu 
greutăţile lor, dar va și conchide că, în scurt timp, Kate va 
veni la el cu oferta de vânzare. ÎL întrebă pe Paul cum de 
proprietăţile au același nume. 

— Vine de la acest râu, explică el. 

Al vostru a fost aici cu mult timp înainte ca străbunicul 
meu să achiziționeze celălalt pământ. A făcut o ofertă celui 
ce deținea High Crek, un predecesor al lui David Gleaves; și 
era așa de convins că-l va obține, încât şi-a numit locul lui 
High Creek Downs. 

Intuiţia masculină! gândeau ambele fete, cărora le 
sclipeau ochii; siguranța că cel ce avea mai puțin, va vinde. 

— Se pare că străbunicul tău știa să anticipeze, zise Kate, 
cu riscul de a-l deranja pe Paul, care îi plăcea foarte mult, de 
altfel. 

— Cu siguranţă. Toată familia e la fel, și râse zgomotos. 
De-a lungul mai multor generaţii, atât la noi cât și la familia 
Gleaves, a existat această încăpățânare, pe de o parte, și un 
sentiment de frustrare pe de alta. 

— Încăpăţânare, domnule Copeland? sări Kate. 

— Să recunoaștem că terenul vostru nu a fost niciodată 
profitabil, o linişti Paul, iar Kate știa că el are dreptate. O 
fâşie atât de îngustă de teren nu avea cum să aducă profit 
într-o asemenea regiune uscată şi secetoasă. Tatăl meu a 
achiziţionat terenurile de pe celelalte laturi, și atunci situaţia 
s-a înrăutățit, pentru că dorea să le unească. La momentul 
respectiv, David Gleaves ajunsese la vârsta maturității, și 
trăia singur. Dar nici nu voia să audă de vânzare. Apoi, Mark 
i-a făcut o ofertă ridicol de mare, fără rezultat. Și singura lui 
rudă era o englezoaică, ce avea să refuze moștenirea, zicea 

Mark, așa că a lăsat-o mai moale, mai ales că bătrânul nu avea 
unde să meargă. 

Fetele schimbară câteva priviri. Cherry sugerase 
bunătatea lui Mark față de David Gleaves, chiar spunând 
că-l hrănise în toată regula. Astfel că și Kate se văzu nevoită 
să-i admită acestă trăsătură de caracter. Însă era hotărâtă să 
nu-l agreeze niciodată, mai ales după scena prin care trecuse 
de faţă cu el. Cu ea nu se purtase galant, ba din contră, în loc 
să-i arate bunăvoință, aşa cum o făcuse fratele lui, o tratase 
cu sarcasm și superficialitate. 

Nici a doua întâlnire nu-i schimbase lui Kate opinia 
despre el. Se întâlniseră pe când Kate se străduia să repare 
gardul; Paul o ajutase și-i adusese înapoi vaca și vițelul, ceva 
mai devreme. 

— Văd că ești ocupată, auzi ea și-l văzu pe Mark călare pe 
un murg, pe partea lui de pământ. N-o să ţină prea mult, să 
Ştii. 

Kate continuă să lucreze. Găsise într-un grajd din spatele 
casei nişte sârmă; deși era ruginită, voia să termine treaba cât 
mai bine. Într-un târziu, ridică ochii, foarte aprinsă în obraji. 

— Doreaţi ceva, domnule Copeland? 

— Să mă asigur că vacile voastre nu se mai rătăcesc din 
nou, și descălecă rapid, agil, și se apropie de gard, 
cercetându-l. Cât crezi că o să vă ajute? Și dintr-o mișcare, 
rupse una dintre sârme, spre furia fetei, apoi începu să râdă. 

Te sfătuiesc să încerci cu ceva mai bun decât cu o bucată de 
sârmă ruginită. 

— Cum vă permiteţi să faceţi așa ceva? sări Kate. Acum, 
reparaţi-o! 

Sprâncenele lui se arcuiră arogant. 

— Gardul vă aparţine, așa că aveţi grijă să fie reparat cât 
mai curând, zise el calm. 

— lar eu tocmai v-am zis că trebuie să-l reparaţi 
dumneavoastră. Era perfect până ce v-aţi băgat nasul! 

O replică ridicolă, pe care el o întâmpină cu mult 
amuzament. Kate deveni și mai furioasă pentru umilirea pe 
care o suferea, încât ar fi fost în stare să-l plesnească, pentru 
a-i şterge rânjetul de pe faţă. 

Ochii lui o ţintuiau în continuare, parcă dezbrăcând-o de 
hainele de pe ea. Kate realiză imediat că cel din faţa ei arăta 
superb și că îmbrăcămintea lui avea o simplă funcţie de 
decor — o pereche de blugi strâmţi, o cămașă în carouri și o 
pălărie cu boruri late, dată pe spate. Pielea bronzată nu-i 
ascundea  pistruii din colțul ochilor albaștri. Un bărbat 
extraordinar de chipeș, dar și de puternic...și mult prea 
arogant din cauza averii pe care o deţinea. Cu accentul lui 
australian, îi repetă că trebuie să repare gardul, pentru ca în 
momentul următor să fie din nou pe cal. Kate rămase în 
urma lui, cu o replică acidă pe buze. 


Capitolul 4 


Prin fereastra sufrageriei, Kate îl zări pe Paul 
apropiindu-se. O cuprinse o emoție ciudată, astfel încât 
încercă să-și analizeze sentimentele faţă de acest australian 
care îşi oferea întotdeuna ajutorul. Trecuse o lună de la 
sosirea lor, una chiar foarte plăcută; casa începuse să prindă 
contur cu lucrările pe care le făceau fetele — vopsit, curăţat, 
renovat, înlocuit mobilier, unde le permitea bugetul. 

— Ce zici de asta? 

Lin vorbea singură afară. Paul încă nu ajunsese, iar Cherry 
curăța coteţul. Kate cosea perdele la mașina de cusut pe care 
Paul le-o adusese cu câteva zile în urmă. Cherry îl întrebase 
dacă e căsătorit, iar el răspunsese că nu. 

— Dar... .fratele tău? 

— Mark, căsătorit? râse el. 

E mult prea preocupat cu munca. Au fost femei în viața 
lui, pentru o scurtă perioadă de timp. 

Kate o privi pe Cherry, care brusc, prinse culoare în 
obraji. ...ceea ce o nemulțumea oarecum. Spera ca prietena 
ei să nu se simtă atrasă de acea brută! 

— O să fiţi foarte frumoase pe lângă noua culoare a casei, 
continua Lin singură. Iar acum...dacă stau să mă gândesc, 
oare cum ar fi să avem un gazon? 

— N-o să aveţi, zise Paul, iar Kate se opri din cusut, 
visătoare. Nu aveţi destulă apă... 

— M-ai speriat de moarte. Cum de voi australienii sunteţi 
așa de înalţi, și totuşi, atât de silenţioși ? 

— Pârâul are să sece la un moment dat, explică el. 

— Mi-ar plăcea un gazon, e tipic englezesc. 

— Dar acum nu ești în Anglia. 

Kate îi asculta, cu privirea pe geam, către partea ei de 
pământ care se sălbăticise. O zonă împădurită cu o mulţime 
de copaci exotici, și pe care Paul o considera inutilă. Poate 
că era inutilă, însă era naturală; nimic mai atractiv decât ceea 
ce era oferit de natură. Bineînţeles, asta nu însemna că este 
și profitabil, și probabil că Mark o privea cu dispreț că nu 
încercase a o defrișa. Poate că asta îi tăia avântul de a vedea 
High Creek drept o posibilă viitoare achiziție. Iar fetele erau 
încântate de locul lor; încă mai împărțeau camera cea mare, 
iar celelalte două se aflau în curs de redecorare. Mobila care 

nu suportase curăţarea sau lustruirea, fusese revopsită în 
alb, pentru a se potrivi cu restul casei. 

De afară se auziră din nou voci. Paul admira plantele, iar 
Lin ar fi vrut să cumpere mai multe, pentru viitoarea terasă. 

— Va trebui să o recondiţionaţi în totalitate, observă Paul. 
Vă trimit un om, dacă vreți. 

— Mie-mi convine, dar știi cum e Kate. Dacă-i intră în cap 
că o faci din milă, ne-am ars! Apropo, Kate spune că nu ceri 
prețul corect pe viței, zice că-i dai prea ieftin. 

— Nu sunt ai mei, oricum; sunt ai lui Mark. 

— Ştii la ce mă refer. 

— Kate e cam încăpățânată, nu? zise el după o scurtă 
tăcere. 

— Mă tem că da; în mare parte, din mândrie... Din casă 
apăru Kate. Chiar despre tine vorbeam. Paul s-a oferit să ne 
ajute cu terasa. 

Kate îi aruncă o privire fugară. În ultimele zile, când se 
întâlniseră, remarcase admiraţia din ochii lui blânzi, faţă de 
primele întâlniri. Iar acum o recunoștea din nou, însoţită de 
un surâs. Era clar că se bucura că o vede. 

— Doar dacă mă lași să plătesc. Ar fi minunat să reparăm 
terasa, dar nu pot accepta lucruri gratuite, Paul. 

El se încruntă și se lăsă pe trunchiul uni arbore de acacia. 

— Nu te-ai gândit că-mi face plăcere să vă ajut? Ti-am spus 
încă de la început că-ţi admir curajul... și întinse o mână 

spre Cherry care se apropia cu coșul cu ouă. Mă refer la toate 
trei. Aveţi atât de multă voinţă să păstraţi locul, să-l readuceți 
la viaţă, încât mă simt obligat să ajut. 

— Îți suntem recunoscătoare pentru asta, dar continua 
să-i spună că nu poate accepta ajutorul fără plată. Încă mai 
avem ceva rezerve, şi mai este și mașina. 

Apăru Cherry, iar subiectul fusese lăsat la o patre. 

— De fapt, începu Paul, venisem să vă invit la o mică 
petrecere pe care o dau la mine, joi. O să trimit după voi 
camioneta de la fermă, pe la opt seara, deci să nu vă faceţi 
grijă pentru transport. 

Subtil, gândi Kate — le oferea transport pentru a le scuti 
de o cheltuială, deși ar fi consumat foarte puţin. Se pare, 
însă, că el încerca să le scutească de orice cheltuială, iar asta 
îi plăcea la Paul. Printre altele. ..Kate rămase a-l urmări cum 
se întorcea de unde venise. 

— Ar trebui să ne mutăm mașina din drum, observă Kate. 
Încurcă pe toti cei care vor să vină pe-aici. 

— Care toţi? se miră Lin. Am lăsat-o așa pentru că nu mă 
aşteptam la vizitatori. Și oricum, drumul nu e de fapt un 
drum, ci o cărăruie. 

Iar Paul vine de obicei călare. Mi-ar plăcea să mă lase şi pe 
mine să călăresc. 

— Sugerează-i, o sfătui Cherry, adică, dă-i un semn că ai 
vrea. 

— Crezi ? Aş putea să mă plimb printre bărbaţii aceștia 
chipeși de pe-aici, și poate că unul dintre ei m-ar trage jos de 
pe cal — exact cum îmi închupuiam, dar se opri brusc. Aia nu 
e un bărbat chipeș! Trebuie să-mi aduc binoclul! și intră în 
casă, lăsându-le pe fete cu ochii în soare, încercând să 
desluşească cine erau cei doi călăreţi care se deslușeau în 
direcţia High Creek Downs. 

— E o femeie, zise Kate. 

— Dumnezeule. ..O femeie foarte elegantă, le informă Lin 
uitându-se prin binoclu. E negresă. Și cu cine credeţi că e? 

— Cu Mark, răspunse Cherry, abia șoptit. 

— Exact! Nici nu-mi imaginez cum e să călărești cu o 
femeie în timpul programului de lucru! Vrei să te uiţi, o 
întrebă pe Kate. 

Kate acceptă, evitând privirea lui Cherry. Chiar și de la 
distanță, se observa eleganța și frumuseţea femeii. Cu 
siguranţă, aparținea acelei elite de care le vorbise Cherry. 
Ezitând, Kate îi dădu binoclul şi acesteia din urmă. 

— Arată extraordinar, comentă Cherry și înapoie binoclul, 
după care ridică imediat coșul cu ouă și intră în casă. 

Kate o urmări, bănuitoare. Prietena ei avusese mai multe 
discuţii cu Mark în săptămânile ce trecuseră. Astfel, fetele 
aflaseră că High Creek Downs avea propria școală și un 
magazin, și că îngrijitorii locuiau în căsuțe moderne 
împreună cu familiile lor. Astea le aflase într-o seară în care 

Cherry se plimba, iar Mark se oferise s-o conducă acasă. 
Într-o altă seară, Cherry le povesti despre ferma de dincolo 
de păduricea lor, care se numea Walden Downs, și care 
apartinea unui prieten de-al lui Mark, James Randall. De data 
aceasta, Îl întâlnise pe Mark în timp ce mergea să mulgă vaca. 
Apoi, Cherry le informase că cei doi frați aveau avioane 
particulare cu care survolau ferma sau mergeau pe coastă. 


kkk 


În ziua cu petrecerea, fetele se treziră ca de obicei odată 
cu găinile și toată dimineaţa se agitară continuu. Aduseseră 
cu ele și rochii mai elegante, crezând că se vor integra elitei 
de fermieri din acea zonă. Însă abia acum prinseseră ocazia 
de a se schimba, după toată munca depusă. Până acum nu 
purtaseră altceva în afară de salopetele cumpărate la prima 
ieşire la Woomgera, cel mai apropiat oraș. Munca dură le 
stricase pielea mâinilor. De aceea, renunțară să mai 
muncească în ziua respectivă, dedicându-se îmbăierii și 
dichisirii complete. Lin își călcă rochia, în timp ce Kate o 
coafa pe Cherry. Aceasta din urmă găti prânzul în timp ce 
celelalte își uscară părul la cădura soarelui; după-masă, 
făcură schimb de locuri. 

— În sfârşit, viaţă adevărată! exclamă Lin, dansând în faţa 
unei oglinzi sparte. Cred că asta am așteptat cel mai mult. Și 
să ştiţi că puteţi aprecia un lucru doar atunci când nu-l mai 
aveţi. 

— Foarte adevărat, admise Kate. Acasă, totul ni se părea 
atât de sigur. Puteam merge în orice club voiam, dar nu 
ne-a atras. 

Paul se tinu de cuvânt și trimise camioneta. Toate se 
urcară în spate. Şoferul le cercetă amuzat. 

— Mă întreb ce s-a bârfit despre noi, șopti Cherry. 

— Multe; poţi fi sigură de-asta, zise Kate, referindu-se la 
Mark și întrebându-se dacă avea să-şi calce pe mândrie cu 
această ocazie mai specială. 

Mark trecuse pe la ele la scurt timp după incidentul cu 
gardul. Kate era singură, fetele fiind plecate la noile răsaduri, 
pe care tocmai le făcuseră. La început, Mark se arătase rece 
şi distant, amintindu-i că ea e responsabilă pentru vitele care 
se rătăcesc şi o ameninţase că animalele lui îi vor distruge 
mica porțiune de pășune pe care o aveau. Discuţia lor se 
apropiase de o ceartă, aducând-o pe Kate în pragul furiei, în 
timp ce el își păstrase calmul imperturbabil. Cercetând-o cu 
ochii lui albaștri, de pe scara terasei, el plonjase cu o mișcare 
grațioasă în scaunul mașinii sale, lăsând un nor de praf în 
urmă. Totuşi, vizita lui o alertase pe Kate, care se apucă 
imediat să repare gardul și mai bine, pentru că nu-și putea 

permite să fie invadată de turmele lui. Dar îl disprețuia 
pentru faptul că nu-i oferise nici măcar un om de-al lui ca 
ajutor. La urma urmei, avea un om care făcea astfel de 
treburi și pe care, cu siguranță, că nu l-ar fi deranjat să 
arunce o privire și la gardul lor. Ar fi fost un gest de 
bun-simt, aşa cum Paul ştiuse să se ofere. Însă Mark nu era 
capabil de așa ceva, în afara situaţiei în care ar fi fost terenul 
lui. Cu cât îi îngreuna situaţia, cu atât Kate i-l va vinde mai 
repede — aceasta era bănuiala lui, și acţiona ca atare. Cherry 
știa de comportamenul său dur, dar considera că dacă 
prietena ei s-ar fi arătat mai amabilă, și Mark și-ar fi schimbat 
atitudinea. 

— Să fiu amabilă ? Cu el ? Nici vorbă ! 

Astfel că Cherry se resemnase, convinsă că atitudinea lui 
Kate era rezulatatul umilirii pe care o suferise. 

— Cred că toată lumea râde de noi pe la spate, remarcă 
Lin. Trei proaste care apar aici, crezând că pot trăi dintr-o 
fâşie de teren sălbatic. 

— Dar trăim, îi aminti Cherry. 

— Adică respirăm, dacă la asta te referi, izbucni Kate. Dar 
cel puţin eu încep să mă simt ca un teren de bătaie pentru 
toată lumea. 

— Lasă-i în pace, Kate, o linişti Lin. În seara asta suntem 
musafiri aleși. Bucuraţi-vă pe îndelete, căci nu se știe când 
mai prindem așa ceva! 


AVENTURĂ ȘI PROVOCARE 69 


De după deal începură a se vedea luminile de la Cunya 
River Downs. 

— Nu-i așa că e minunat? se entuziasmă Cherry în 
momentul în care mașina intră pe drumul principal. E 
modernă, şi cred că e de o vârstă cu Mark. 

Mașina opri undeva în lateral, iar șoferul le conduse 
într-o clădire secundară, un fel de șopron luminat, în fața 
căruia erau parcate mai multe mașini. Dinăuntru se auzea 
muzică dată foarte tare. 

Paul le ieși imediat în întâmpinare; era clar că le 
așteptase. Purta cămașă și pantaloni de stofă, de culoare 
maro. O fixă pe Kate încă de la prima privire, iar ea se înroși, 
coborând ochii. Arătacu totalul alta decât cea pe care o știa 
el, prăfuită şi dezordonată. 

— Arătaţi uimitor! Intraţi, ca să cunoaşteţi pe toată lumea! 

După cum se așteptau, le întâmpinară priviri curioase 
printre multele strângeri de mână. James Randall fu singurul 
pe fața căruia nu citiră vreo urmă de ironie. Din contră, el se 
arătă admirativ faţă de eforturile lor, și le-o declară deschis. 
În timp ce discutau cu el, Kate îl observă undeva în spate pe 
Mark, cu un aer de superioritate și mai pronunţat. Purta un 
costum gri, care i se potrivea perfect cu statura și cu bronzul 
pielii. Ridurile albe din colţul ochilor săi albaștri aveau 
același efect contrastant, la fel ca și blondul părului. Privirea 
lui o întâlni pe a lui Kate, și amândoi rămaseră așa, 

cercetându-se. Ea se îmbujoră, aducându-și aminte de 
incidentul umilitor de la prima lor întâlnire. Observă cum 
buzele lui se contractă într-un surâs, ca și cum i-ar fi citit 
gândurile. Înghiţind în sec, ea îi întoarse spatele, 
concentrându-se la conversaţia pe care o purtau prietenele 
ei. 

Lumea continua să apară, și fiecare se prezentă; locul 
deveni un spaţiu plin de veselie, de muzică, de distractie. 
Cele trei fete nu duceau lipsă de parteneri. Dansară atât cu 
îngrijitorii fermei, cât și cu invitații, și primiră nenumărate 
complimente. James o ceru pe Lin de câteva ori, Mark pe 
Cherry. Devenise vizibilă atracţia lui Mark pentru Harriet 
Courtenay, fata cu care fusese văzut călărind. Aceasta purta 
o rochie strâmtă, care i se potrivea, şi care costase o avere, 
în opinia lui Lin. 

— Se zvoneşte că șeful şi Harriet ar putea rămâne 
împreună pentru totdeauna, auzi Kate pe un îngrijitor, în 
timpul unui dans. Fac o pereche potrivită, nu crezi? 

Kate încuviință, pentru că nu avea ce face. Dar în sinea ei 
o dispreţuia pe fată, la fel de mult ca pe Mark. Și nu-i 
considera o pereche potrivită. ..deşi arătau bine împreună. 
Ambii aveau un aer de superioritate și făceau parte din 
aristocrația satului. Kate nu se așteptase la o invitaţie din 
partea lui, și tocmai de aceea se miră când îl văzu 
apropiindu-se de ea. Deci, până la urmă tot renunţase la 

animozităţile dintre ei pentru câteva minute. Rămaseră tăcuţi 
mult timp după începerea melodiei. 

— Vă distraţi, domnişoară Beresford? rupse el tăcerea. 

Avea un stil aparte de a o conduce, care îi dădea senzaţii 
necunoscute lui Kate. 

— Foarte mult, mulțumesc, încercă ea să pară drăguță, și 
inima începu a-i bate cu putere, conștientizând apropierea 
lor și faptul că se atingeau. 

— Se pare că aţi dat lovitura cu fratele meu. Mi-a spus că 
se va ocupa să vă pună lumină. 

— Vă supără? întrebă ea fără a se gândi, știind că el s-ar 
opune acestui tip de ajutor. 

— Nu mă priveşte. Paul se descurcă singur. 

— Ne-a spus că ferma vă aparţine, că el doar o 
administrează. 

El tăcu, încordat. 

— Paul s-a purtat foarte frumos cu noi, murmură ea, 
nemaiputând suporta atmosfera apăsătoare, deși nu știa din 
ce cauză. 

— Cred și eu. Mi-a zis și de viţeii pe care vi i-a oferit. 

— Nu putem să-i cumpărăm, cel puţin, nu acum. 

— Nu acum? zise el sarcastic. Vă așteptați să prosperaţi ? 

— Poate credeţi că suntem proaste prin faptul că avem 
încredere în posibilitatea de a obţine profit cu High Creek. 

— Nu cred, sunt sigur. 

Dar e treaba voastră, şi probabil că încăpăţânarea tipic 
englezească vă va îndruma până la capăt. 

Se referise la naționalitatea lor cu bună știință, iar Kate se 
simţi atinsă. 

— Să ştiţi, domnule Copeland, că avem așteptări destul de 
mari cu pământul nostru. Nu suntem total necunoscătoare 
în domeniu... însă regretă această ieșire, căci el se interesă 
dacă trăise la o fermă în Anglia. Era ceva mai mică, recunoscu 
ea. 

— Adică? Ce suprafață? 

— Nu prea mare... 

— Bine, dar ce suprafață? 

— Păi... şi ceva dinlăuntrul ei o îndemna să-l privească 
drept în ochi. 

Momentul începea să i se pară amuzant, și, pentru o 
clipă, se gândi să mintă. Însă ochii lui pătrunzători o 
deposedau de orice putere de a-l minţi. 

— Era mai mare sau mai mică de un acru ? 

— Mai mică... 

Inevitabil, el izbucni în râs, iar Kate se înroși, conștientă 
că Harriet o privește. Observă furia mocnită a acesteia, dar 
nu i-o înțelegea. Mark se opri o clipă, ţinând-o de mâini și 
fixând-o, încă amuzat. 

— Şi ziceţi că aţi căpătat experienţă? Mă surprindeţi, 
domnişoară! 

Ea îl privea uimită; ochii lui păstrau aceeași notă amuzată, 
care-i dădea fiori lui Kate. ÎI găsea foarte atractiv! Era perfect: 
ca fizic, personalitate și încredere în sine. Probabil că era 
idealul de perfecţiune pentru majoritatea femeilor. Dacă 
n-ar fi fost atât de arogant și cu acel aer de 
superioritate... Însă, fratele lui i-o luase înainte; Kate începu 
să-l caute prin mulțimea zgomotoasă pe acesta din urmă. 
Paul dansa cu Cherry, dar ambii se uitau în direcţia lor. Paul 
o fixa pe Kate, iar Cherry pe Mark. Și Mark observase acest 
lucru; chiar și el se uita spre ceilalți doi. Era pe punctul de a 
spune ceva, însă chiar atunci muzica se opri și cineva anunță 
că era vremea ca toată lumea să iasă pentru niște răcoritoare. 
Mark mulțumi pentru dans printr-un gest din cap. Kate se 
întoarse la prietenele ei și ieșiră afară să mănânce. 

— Pui! exclamă Lin. O să mă îndop până nu mai pot! 

Se așezară pe o bancă. În fata lor, pe un deal, se vedea 
întreaga fermă, luminată, iar undeva în apropiere se zăreau 
luminile mai stinse ale unei case, al cărei proprietar nu 
putuse veni la petrecere. Satul era alcătuit dintr-o 
comunitate care se autointreţinea. Pentru o clipă, Kate își 
aminti de ciudata reacţie pe care Mark o avusese când îi 
povestise că Paul se recomandase drept administratorul de 
la Cunya River Downs. Aproape că-i displăcuse ideea. Erau 
multe lucruri pe care ea nu le înțelegea, dar lăsă problema 
pentru a se alătura conversaţiei fetelor. 

Lin încă vorbea despre mâncare. 

— Mai bine aduceam niște plase, ca să luăm și pentru 
acasă! 

— Acasă? 

— De ce nu? Am putea mânca de trei ori dintr-o portie, 
deci gazdele ar scăpa ieftin... dar se vedea că nu vorbește 
serios, iar fetele începură să râdă. O să mă gândesc la scena 
asta mâine, când Cherry ne va întreba dacă preferăm ouăle 
prăjite, fierte sau omletă, dacă vrem să terminăm sosul de 
ieri sau crema de vanilie. 

— Ai dreptate, o să ne lipsească toate astea. 

— Mă bucur că vă place mâncarea, se auzi o voce din 
spatele lor. 

— Sper ...că n-ai auzit? zâmbi Kate, perfect conștientă că 
Paul auzise totul. 

Însă ea îl fixă pe fratele lui. Veniseră amândoi pe furiș şi 
aşteptară tăcuţi acest moment. 

— Ba da, dezvălui Mark. Deci aţi ajuns la sapă de lemn 
deja? şi ochii lui cercetau colţul liber de la capătul băncii, 
căci Paul deja se instalase lângă Kate. 

— Nu suntem chiar aşa de sărace, motivă Cherry, 
zâmbindu-i lui Mark. Ba chiar e distractiv să ne descurcăm cu 
ce avem. 

Mark o privea cu mare interes pe Cherry, dând naștere 
unor sentimente de invidie în sufletul lui Kate. Tipul era un 

pericol absolut, cu atracţia irezistibilă pe care o degaja. Iar 
Cherry — raţionala Cherry — se pierdea în privirea lui, 
prinzând culoare în obraji. Pe Kate o încercă un sentiment 
de compasiune la adresa prietenei ei. Dacă Cherry avea de 
suferit, ea nu- și va ierta niciodată că acceptase venirea aici, 
deşi fetele insistaseră foarte mult. Mark își mută zona de 
interes spre Kate. În lumina focului, ea observă indiferența 
cu care o măsura din cap până-n picioare. Kate își plecă ochii 
în farfurie, continuând să mănânce. O cuprinseseră mici 
furnicături, un fior rece la gândul atitudinii lui Cherry, pe de 
o parte, realizând că, de fapt, ea îl evita pe Mark, pe de altă 
parte. ..deși n-ar fi trebuit... 

Dintr-o dată, își îndreptă atenţia spre Paul, cu care intră 
într-o discuţie insipidă. 

— Doar glumeam pe seama mâncării. Ideea e că noi 
producem foarte puţină carne. 

Lin observă schimbarea de situaţie, ceea ce-i dădu de 
bănuit. De asemenea, și Paul se arătă surprins de 
repeziciunea cu care Kate vorbea. Însă ochii aceia albaștri o 
țintuiau cu o forţă căreia nu-i putea rezista. Paul se ridică, 
întrebându-le dacă nu doreau ceva de băut; Cherry îl urmă. 
Apăru și James și intră în vorbă cu Lin, care uită că voia să 
mănânce cât mai mult. James o invită la dans, iar ea sări 
imediat în picioare, îndepărtându-se cu australianul ei 
puternic. 

Se lăsă o tăcere adâncă, tensionată. Mark stătea la un 
capăt al băncii, Kate, la celălalt. Focul ardea, răspândindu-și 
flacăra, luminând feţele musafirilor. Se auziră notele de 
început ale unui vals. 

— Domnișoară Beresford...am impresia că aţi dori să 
discutați propunerea de vânzare a  terenulului 
dumneavoastră, și că eu trebuie să fac prima mișcare. 

Ea privi undeva în gol, mirată că el își compromitea 
într-atât imaginea, dar și furioasă pe concluzia la care el 
ajunsese. 

Ar fi vrut să-i răspundă obraznic, dar își aminti că era 
invitata fratelui său. 

— Serios, a fost doar o glumă. 

— Eu cred că nu, insistă Mark, spre nemulțumirea ei. 
Problema cu voi, englezii, este că încăpățânarea și mândria 
poate să vă ruineze complet. 

Ştiţi foarte bine că nu veţi supravieţui prea mult; deci, 
dacă vă gândiţi puţin, mi-aţi vinde-o acum... .cât sunt darnic. 

Nici urmă de zâmbet pe chipul său. Acum, Mark juca rolul 
omului de afaceri — dur, nemilos, care se târguia, și care, 
dacă era refuzat, n-avea să mai revină cu aceeași ofertă 
generoasă. Îi oferi, într-adevăr un preţ foarte bun, mai mult 
decât valora terenul. 

— Presupun că toată lumea ştie de greșeala pe care am 
făcut-o, îl ignoră ea; flăcările se jucau pe chipul ei, și reuși să 

țină privirea sus, conștientă că a lui va fi rece, nervoasă și 
nerăbdătoare din cauza refuzului. 

— Nu mi s-a părut necesar să informez pe altcineva în 
afară de fratele meu, răspunse el după o pauză. Nu-mi stă în 
fire să repet incidentele neinteresante pentru ascultător. 

— Îmi cer scuze.. încercă ea; replica lui o duruse. 

Urmă o tăcere, după care apăru Harriet, toată un zâmbet 
pentru Mark. 

— Vă întrerup? intră ea în vorbă pe un ton ușor 
respingător. Toată lumea dansează; ne întrebam unde ești. 

El îi zâmbi în loc de răspuns, iar Kate observă o urmă de 
aroganță. Mark Copeland nu era bărbatul căruia să i se 
dicteze ce să facă, și avea o manieră foarte subtilă de a arăta 
acest lucru. 

— Am de discutat niște afceri cu domnișoara Beresford, şi 
se mută nemulțumit în altă poziţie. Vin imediat. 

— Aşa e. Scuză-mă că v-am întrerupt, zise fata, apoi îi 
aruncă lui Kate o căutătură potrivnică și dispăru. 

— Nu avem ce afaceri să discutăm, domnule Copeland, îi 
aminti ea cu răceală, și se ridică. 

Și Mark se ridică, înaintând spre terasa din faţa 
șopronului, împreună cu ea. 

— Nu gândești corect, o avertiză. 

Kate încercă să se oprească, însă el își continuă mersul, 
încât și ea se văzu nevoită să meargă mai departe. Ar fi putut 

foarte bine să-l lase acolo, însă conștiința îi dicta altceva. 
Ceva prindea viaţă înlăuntrul ei; era conștientă de atracţia 
acestui bărbat și de aerul lui de superioritate. ÎL simtea 
undeva departe, chiar şi atunci când stăteau unul lângă 
celălalt. Un miros plăcut de ierburi sălbatice îi gâdilă 
simțurile — probabil parfumul lui; și-i plăcea. 

— N-aţi fi venit dacă aţi fi ştiut cum e locul. Deci, de ce vă 
încăpățânaţi? 

— Poate că aveţi dreptate, recunoscu ea, urmându-l deși 
nu știa unde o conduce. Ne plac provocările, domnule 
Copeland. Cred că la fel ar fi făcut și strămoșii voştri. High 
Creek e o astfel de provocare. Odată ce ne instalăm 
confortabil, vom avea destul timp și să lucrăm pământul. 
Vom vinde mașina ca să cumpărăm lucrurile necesare ; 
îndată ce terenul va produce ceva, vom cumpăra și animale. 

— Fratele meu mi-a spus că nu vreţi să cumpăraţi vitele de 
la el pentru că sunt prea ieftine, zise el amuzat. 

— Nu le dă cu preţul de pe piaţă. 

— Din nou mândria, nu? Vrea să vă ajute. Şi doar v-am zis 
că a dat lovitura. 

Kate nu răspunse, pentru că ştia unde bate el. Paul se 
însenina îndată ce o vedea, şi chiar ea simţise nevoia de a-şi 
analiza sentimentele faţă de el. 

Fără îndoială că o plăcea, deși niciuna dintre fete nu 
păreau conştiente de acest lucru. 

— O să le cumpărăm la prețul pieţei, atunci când va fi 
timpul. 

— Și cam când estimaţi că se va întâmpla? Încetini pasul 
pentru ca ea să-l ajungă. 

Kate întoarse capul — ferma rămăsese mult în urma lor. 
Singură, în sălbăticie cu acest bărbat, se simţea rătăcită;, nu 
adia nici măcar briza; deasupra lor, luna se întrevedea calmă 
şi rece printre ramurile copacilor. În faţa lor, culmile vălurite 
ale dealurilor se topeau în peisajul incert. 

— Îmi dau seama că va trece ceva timp, răspunse ea pe un 
ton ridicat, semn că era emoţionată. Dar nu ne supără. 
Suntem hotărâte să încercăm. 

— Femeile nu sunt bune de fermieri. 

Mark încetini și mai mult, iar Kate ar fi vrut să fugă înapoi, 
ceea ce ar fi fost ridicol, pentru că era în perfectă siguranță 
alături de el. 

— Multe femei duc o astfel de viaţă, îi aminti ea. Și sunt la 
fel de bune ca bărbaţii. 

— Natura n-a înzestrat femeile cu darul necesar unei astfel 
de munci, o privi el de sus, ușor deranjat de replica ei. Cele 
la care vă referiti, angajează bărbaţi; altfel nu s-ar putea 
descurca. 

Kate strânse din dinţi. l-ar fi fost mult mai ușor să-i spună 
în faţă ce credea despre el: că era doar un mascul plin de 
sine, care considera femeile drept sexul slab din toate 

punctele de vedere. În schimb, se opri brusc, cercetând 
depărtările. 

— N-ar fi mai bine să ne întoarcem? Lumea o să se întrebe 
unde suntem. 

— Noi pornim de multe ori așa, aiurea. Poate că sunt și 
alții care fac același lucru, acum. 

Stăteau foarte apropiaţi. Mark părea un gigant cu statura 
lui dreaptă și impozantă, faţă de a ei. 

— Unii își fură sărutări pe întuneric. 

Ceva nedefinit în sufletul ei o avertiza pe Kate că trebuie 
să fugă de atracţia din ce în ce mai irezistibilă a acestui 
bărbat. 

— Să revenim la problema terenului meu, se grăbi ea. Eu 
vorbesc foarte serios. Iar prietenele mele consideră că ar 
trebui să încercăm. 

Pe chipul lui apăru o urmă de încordare, dar nu făcu nicio 
mișcare. Adia o briză ușoară care aducea cu ea un parfum 
discret de pini, de pe dealurile lăturalnice. Undeva, între 
șorpon și casa propriu-zisă, se vedeau formele incerte ale 
cailor. Doar păsăirle nopţii tulburau liniştea din când în 
când; întreaga atmosferă părea învăluită într-un mister de 
nedeslușit, iar Kate simţea parcă apăsarea realităţii din 
care-și dorea să scape — deși n-o făcea. 

— Am încercat să vă ajut încă de la început, domnișoară 
Beresford, răsună vocea lui, sperând că dacă am să vă înşirui 

toate neajunsurile, nu veţi veni. Nu m-aţi ascultat, iar acum 
mă refuzaţi. N-am să vă mai fac alte oferte. Dacă veţi avea 
nevoie de ajutor, și veţi avea, dumneavoastră veţi fi cea care 
va veni la mine. Iar atunci am să vă fac o ofertă la preţul 
pieței, și-atât. 

Kate simţi un nod în gât — de teamă. Dacă într-adevăr vor 
fi nevoite să vândă curând, iar Mark nu le va oferi nici măcar 
cu ce să ajungă acasă? Atunci chiar că ar fi fost la ananghie. 
Dar dacă se va dovedi destul de generos încât să le dea 
contravaloarea biletelor? Ce vor face în Anglia fără bani și 
fără locuinţă? Mai bine ar fi acceptat acum, considerând că el 
va înţelege confuzia generală în care se zbătea. Și totuși, cum 
să accepte oferta fără a se consulta cu fetele? Mai ales că 
toate iubeau acest loc, cu toate imperfecţiuinile lui și cu 
senzaţia de Liniște interioară pe care o inspira. Aveau o 
plăcere deosebită în a renova și a planta flori. Așa că Mark se 
văzu refuzat din nou. 

— Îmi asum acest risc, murmură ea şi-i auzi respiraţia 
accelerată. 

— Am încheiat subiectul, conchise el și se îndreptă spre 
marea de lumină ce răzbătea din direcția casei. 


Capitolul 5 


Kate nu putea ține pasul cu el. Ceea ce n-o impiedica să 
se intereseze de intenţiile pe care le avea. 

— Vă veţi opune ajutorului pe care Paul vrea să ni-l ofere? 

— Deja v-am spus că Paul face cum dorește. 

— Dar oamenii sunt ai dumneavoastră ? 

— Oamenii? 

— Paul va veni cu câţiva ca să ne aranjeze curentul. Toate 
firele sunt undeva în afara casei — dar cred că știți deja, dacă 
lui David Gleaves îi mergea lumina. Vă supăraţi... ? adăugă 
Kate după o pauză. 

Brusc, Mark se opri și se întoarse pe călcâie către ea. 
Privirea lui cu luciri întunecate o lăsă fără cuvinte. 

— Domnişoară Beresford, de câte ori trebuie să vă spun că 
nu mă priveşte ce face el ? 

Nu are nevoie de permisiunea mea! 

Îşi reluă mersul grăbit şi nervos. Doar ritmul vioi al 
muzicii răzbătea până la ei. Lui Kate i se părea ciudat că Mark 
se enervase din cauza aluziei la dependenţa lui Paul faţă de 
el. Era pentru a doua oară când se manifesta astfel, deși cu 
prima ocazie doar o repezise. Acum se înfuriase de-a binelea. 

Două zile mai târziu, scena reveni în mintea lui Kate când 
Cherry, bucuroasă că aveau curent, confecționa un abajur. 
Lin tocmai mulsese vaca. 

Cealaltă vacă o lăsaseră la Paul pentru a-și hrăni vițelul, 
dar Paul le spusese că singurul motiv pentru care o păstrează 
e că dădea lapte. 

— Va trebui să-i separăm? O să hrăniţi viţelul artificial. O 
să vă trimit eu niște materiale. 

— De ce să-i separăm, interveni Kate. Nu vreau... 

Paul surâse ușor, aluzie la adresa lipsei de cunoștințe ale 
englezoaicelor. 

— Tocmai am primit o invitaţie la Walden Downs, la 
James, zise Lin care începu a se admira în oglindă. Oare m-a 
văzut în halul în care sunt ? Nu mai contează...James se 
ducea la Mark și s-a oprit să mă întrebe dacă nu vreau să-i 
văd ferma. Vine mâine dimineaţă. Te superi dacă-mi iau zi 
liberă, sefa? 

— Din moment ce nu primiţi nicio răsplată materială, nu 
văd de ce te-aș refuza, zâmbi Kate. Mă gândeam eu că are să 

te invite la el. La petrecere n-a avut ochi pentru altcineva și 
mi-a zis că ar vrea să te prezinte fetiţei lui. 

— Da, o cheamă Emma şi are patru ani, și Lin intră în 
cameră, iar celelalte fete rămaseră să schimbe priviri între 
ele. 

— Mi-a plăcut foarte mult James, remarcă Cherry. Crezi că 
e interesat de Lin? 

— Așa părea, deși, nu mi se pare genul care să acţioneze 
chiar așa de repede cum o face. 

— Nici mie. E un tip calculat, deși arată foarte deschis și 
săritor, dar cred că are oarecare rezerve în ce privește 
femeile. 

— Adică, se decide greu? 

— Da... zise Cherry gânditoare. Dar cred că și noi ne cam 
pripim cu concluziile; el doar a invitat-o să-i cunoască fiica. 

După ce Lin se întoarse din vizita anunţată, fetele 
începură a o studia cu mare interes. 

— Mi s-a oferit de lucru, începu Lin. James vrea să am grijă 
de Emma. 

Prietenele ei rămaseră mirate. Nici Lin nu arăta prea 
mulțumită, ceea ce o făcea pe Kate să se întrebe dacă nu 
cumva oferta o jignise. Oare Lin sperase ca James să fie 
interesat exclusiv de persoana ei? 

— Adică... .trebuie să stai acolo? întrebă Kate cu gândul la 
distanța mare care era până la Walden Downs. 

— Da. Emma încă n-a avut o doică; menajerele au avut 
grijă de ea. Iar James crede că ar fi timpul să aibă pe cineva 
în permanenţă. Și m-a rugat pe mine, pentru că vrea ca fata 
să mai și învețe câte ceva. l-am spus odată că sunt 
profesoară... și se aşeză, nesigură, pe un scaun. 

— Dar încă nu te-ai decis. 

— I-am zis că mă mai gândesc...Nu cred că ar trebui să 
accept. Mai degrabă aș sta aici cu voi. 

— Cum e fetiţa? se interesă Kate. 

— E o scumpete; are păr blond și ochi albaștri — ca o 
păpușă. Mi-ar fi ușor. Iar James îi este foarte devotat... Lin 
îşi întoarse privirea spre fereastră ca și cum nu dorea să dea 
ochii cu fetele. 

— Fac niște ceai, zise Cherry. Masa e aproape gata. 

— Dacă vrei să accepti, fă-o! o sfătui Kate în lipsa lui 
Cherry. Noi nu ne supărăm, dar îţi vom duce dorul. 

— După cum spunem, am să mă mai gândesc. Dar sunt 
aproape sigură că o să refuz, şi din nou își feri privirea. Nu 
cred că e bine să mă văd prea mult cu James, iar dacă o să 
stau acolo, n-am să-l pot evita. 

— Înţeleg... Kate nu mai comentă nimic. Lin trebuia să se 
decidă singură. Kate își aminti de faptul că James nu-și mai 
dorise o altă femeie după moartea soţiei, deci era clar că 
singurul său interes în ce o privește pe Lin avea legătură cu 
postul propus. 

După o săptămână, Paul readuse subiectul în discuţie. 
James venise la el, se pare, și-i menţionase oferta pe care i-o 
făcuse lui Lin. 

— Părea foarte încântat. Lin ce zice? 

El și cu Kate erau singuri pe teresa abia renovată, la 
capătul căreia fuseseră agăţaţi lăstarii de viţă de vie. Fetele 
plecaseră să se plimbe, dar Kate se simţea prea obosită 
pentru a le urma. Toată ziua lucrase pământul, pentru a-l 
pregăti de insămânţare. Paul venise să-i aducă lui Lin niște 
ziare pe care i le promisese — ceea ce era, de fapt, doar o 
scuză, mai ales că era a treia oară în acea săptămână când 
venea la High Creek. Interesul lui față de Kate creştea cu 
fiecare vizită, deși păstrase o atitudine destul de rezervată, și 
prin asta semăna cu fratele lui. Caracterul său australian se 
reflecta în modul lui rar de a vorbi și-n mișcările lente. Paul 
aştepta un semn de la ea, credea Kate, pentru ca apoi să face 
el următorul pas. Însă gândurile ei se îndreptau spre Mark, 
a cărui imagine stăruia în mintea ei încă din noaptea 
petreceii. Fără îndoială că pe Paul îl plăcea mai mult, din 
moment ce Mark îi displăcea. Acesta din urmă se arăta prea 
înfumurat și prea superficial în ideile lui despre 
femeile-fermier, prea încrezător că într-o zi are să-l implore 
să-i cumpere terenul. Educaţia pe care o primise avea 
rezultate vizibile într-un astfel de caracter, deși pe Paul nu-l 
afectase în aceeași măsură. El era binevoitor, prietenos, 

săritor, şi chiar se distra văzându-le cum muncesc. Și le-ar fi 
ajutat și mai mult dacă i-ar fi permis-o Kate, dar ea era prea 
mândră pentru așa ceva. 

— Lin n-a mai zis nimic; spunea că o să se gândească. 

— Şi-i ia aşa de mult? 

Kate se încruntă, bănuind că și Paul își dorea să-l vadă pe 
James mulțumit. 

— James înţelesese că vreo două zile ar fi de-ajuns şi mi-a 
spus s-o întreb eu pe Lin de decizie. 

— Nu ştiu, repetă Kate cu ochii în zare. 

În fața lor se deschidea păduricea care aparținea de 
terenul ei. Probabil că locul fusese, cândva demult, 
împădurit în întregime. Și probabil că peisajul era cu totul 
altfel, și mai fermecător decât acum. Pământul ei era 
împânzit de zeci de specii de eucalipţi. Mai avea și tot soiul 
de arbori exotici; arborii de cauciuc aveau un farmec aparte, 
pentru că își schimbau la răstimpuri scoarţa, astfel că aveau 
întotdeauna o nuanță alburie. Mai erau apoi arborii de pe 
marginea pârâului, care, dimpotrivă, arătau de parcă ar fi 
fost arşi. Apoi, arborii de zadă, fremătători, și care dădeau 
continuu impresia că șoptesc ceva; poate din cauza 
frunzișului verde care, atunci când se veştejea și începea să 
cadă, semăna cu penajul unei anumite păsări din acele 
locuri. Tufele ce creșteau pe ici pe colo rămâneau verzi tot 
timpul anului. Unii arbori aveau inflorescențe gălbui, care 

prindeau viață în bătaia razelor de soare, ca și cum lumina ar 
fi răsărit dinlăuntrul lor. 

— Nu pot să mă pronunţ, adăugă ea cu ușoară 
nemulţumire că el insista pe subiect, dar cred că nu dorește 
să accepte. 

— Sigur? 

— Nu, pentru că nici ea n-a spus sigur ce vrea. Poate că 
încă se mai gândește, dar am impresia că o să refuze. 

— Păcat. Ar fi fost bine pentru James, dar și pentru ea 
însăși. Banii ar fi fost de folos. 

— E adevărat. Dar cel mai important lucru e să fie fericită, 
se văzu Kate nevoită să adauge. 

— Fericită? Și de ce n-ar fi fericită cu James? 

— Eu n-am sugerat așa ceva. Dar nu pot să fac nimic, Paul, 
până ce nu vine ea. 

— Înţeleg. James are să fie foarte dezamăgit. 

După aceea conversaţia se mai degajă, Paul 
interesându-se, ca de obicei, cum merge treaba, zâmbind la 
răspunsul ei cum că totul era în ordine și că se simt din ce în 
ce mai bine. 

— Este surprinzător cât de mult se poate improviza, 
adăugă ea cu un aer oarecum superior la adresa 
amuzamentului lui Paul. De exemplu, ieri am găsit un fel de 
bancă ruptă, era sub un maldăr de gunoi. Am frecat mizeria 
de pe ea, i-am fixat picioarele, și apoi ne-am dat seama că 

era, de fapt, exact banca ce stătea sub geam odată. Ştii că 
ti-am zis că găsisem niște suporturi acolo? Am așezat-o pe 
ele, am acoperit-o cu o bucată de material, iar acum e 
perfectă! 

— Aţi reparat-o singure? 

— De ce nu? întrebă ea, știind că bărbaţii sunt întotdeauna 
nemulţumiţi când o femeie reușește să facă ceva ce doar un 
bărbat ar putea face. Nu suntem total neștiutoare, Paul. 

— Ah, mândria asta! 

— Nu e mândrie, ci doar indignare faţă de aerul de 
superioritate pe care și-l iau bărbaţii. 

— Eu nu-mi amintesc să mă fi purtat astfel, o cercetă el 
curios. 

— Poate că nu, însă fratele tău... dar se opri brusc, căci 
mâna lui îi astupă buzele. 

— Nu-l placi de loc pe fratele meu. 

— Nu ne-am înțeles, știi bine. Dar n-ar trebui să-ți spun 
astfel de lucruri, nu ţie. 

— Kate, Mark e un om deosebit, zise el privind în 
depărtare. Când ti-a scris ca să-ţi arate neajunsurile vieţii de 
aici, a făcut-o cu intenţii bune. 

— Acum mi-am dat seama de asta, răspunse ea, spre 
surprinderea lui. Dar la momentul respectiv, m-a enervat 
enorm. Credeam că deţin o fermă mare și, ziceam noi, 
aceasta. ..va funcţiona de la sine. 


90 ALICE HARRISON 


— O fermă precum High Creek Downs să funcționeze de 
la sine? se miră el. Kate, fratele meu munceşte mai mult 
decât oricine! 

— Ştia că mă înșelasem, îl ignoră ea. Dacă ar fi reacționat 
altfel la sosirea noastră, ar fi avut altă trecere în faţa mea, 
poate chiar l-aș fi ascultat... 

— Şi-a dat seama de greşeala ta prea târziu. 

— Poate. Dar se putea comporta mai frumos. Chiar s-a 
distrat văzând cum mă fac de râs; amintirea acestor lucruri o 
făcea pe Kate să se înroșească și mai mult. 

— Recunosc că Mark are astfel de plăceri. Dacă cineva îl 
înfruntă, e gata să răspundă cu aceeași monedă. 

— A fost foarte răutăcios în problema cu gardul, își aminti 
ea, deși subiectul ar fi putut părea ridicol. 

— În alte circumstante, l-ar fi reparat, dar acum voia doar 
să te înveţe o lecţie. 

— Iar cu David Gleaves s-a comportat exact pe dos. 

— Unde vrei să ajungi? 

— Lui i-ar fi reparat gardul. 

— N-ar fi fost nevoie. Animalele lui David pășteau 
întotdeauna pe terenul nostru. Oamenii lui Mark aveau grijă 
de găinile lui, iar porcii, atunci când i-a avut, au fost crescuţi 
laolaltă cu ai noștri. 

Petru o clipă, Kate își aminti de părerea lui Cherry cu 
privire la comportamentul lui Mark față de David Gleaves. 

— Cred că s-a purtat foarte bine cu bătrânul, remarcă ea 
după o lungă tăcere. 

— Ar fi fost şi mai darnic, dar şi bătrânul avea mândria lui. 
Îi plăcea să creadă că are de câştigat de pe urma terenului, și 
refuza ofertele lui Mark. l-ar fi făcut traiul mai confortabil, 
dar el refuza orice schimbare. 

Kate rămase fără cuvinte, conștientă că trebuie să-și 
revizuiască părerea despre Mark Copeland și să-și șteargă din 
minte toate scenele umilitoare pe care le trăise în faţa lui. 

Zece minute mai târziu, Paul se ridică elegant de pe 
scaun, cu aceleași mișcări lente ca și ale fratelui său, și plecă. 
Soarele începea să coboare în spatele dealurilor împânzite 
de arbori exotici. 

— N-ai vrea să vii pe la mine mâine după -amiază ? N-ai fost 
încă, și aş vrea să-ţi arăt casa. 

— Toate trei? întrebă ea, ezitând. 

— Doar tu, iar Kate acceptă după un lung moment de 
gândire. Vin să te iau, și o salută, făcând cu mâna și celorlalte 
două fete care se întorceau de la plimbare. 


Capitolul 6 


Trecuseră aproape patru luni de când fetele se 
îngroziseră la vederea cocioabei în care aveau să locuiască și 
care era pe punctul de a se dărâma. Clădiseră ceva din nimic. 
Albul casei strălucea acum în lumina soarelui, iar florile 
crescuseră de jur-imprejurul locului. La ferestre atârnau 
perdele, mobila lucea de curăţenie, iar podelele erau 
garnisite cu niște preşuri lucrate manual. Aveau și o 
grădiniță de legume; reparaseră coteţul găinilor, vițelul era 
sănătos, iar vacile dădeau lapte suficient. Însă aveau 
probleme cu banii; aproape tot ce obținuseră din vânzarea 
mașinii se risipise. 

Paul sugerase ca una dintre ele să fie anagajtă cu jumătate 
de normă la Cunya River Downs. Kate realiză pe loc că el ar 
fi dorit-o pe ea, dar nu răspunse provocării. Sentimentele ei 

față de Paul oscilau undeva între prietenie și recunoștintă. 
Realizase acest lucru cu ocazia vizitei acasă la el, când Paul îi 
dăduse a înțelege că şi-ar dori o relație mai apropiată cu ea. 
Kate reuşise a-l evita într-un mod diplomatic, încă sub 
influența imaginii lui Mark și a temperamentului acestuia. 
Astfel că Cherry acceptă, în cele din urmă, postul; în fiecare 
dimineaţă, cineva venea s-o ia cu mașina și o aducea înapoi 
pe la ora două după -amiaza. La început, fetele priviseră 
postul cu reticență, considerând că Paul îl crease special 
pentru ele. Însă el le convinse că într-adevăr avea nevoie de 
o mâna de ajutor. Îndeletnicirea lui Cherry fusese prezisă 
dinainte — aceea de a găti pentru un număr foarte mare de 
oameni. 

— A zis ea că asta o să facă, râse Lin când Cherry se 
întoarse acasă după prima zi. 

— Da, dar a crezut că o s-o facă la ferma mea, zise Kate cu 
amărăciune. Am mustrări de conștiință pentru greșeala mea. 
— N-ar trebui, o Liniști Cherry. Suntem fericite oricum. 

Cherry trebuia să le ajute pe Susan și pe Tilly, cele două 
bucătărese; la un moment dat, Susan se îmbolnăvi foarte 
grav, astfel că şi Lin fusese chemată pentru a ajuta. Cum 
aceasta din urmă se simţea în elementul ei la fermă, Paul îi 
arătă un cal pe care-l putea folosi de câte ori simţea nevoia. 
Avea libertatea de a veni și de a pleca de la fermă cu el, ceea 
ce Lin puse imediat în aplicare. Cu banii câștigați de fete, 

puteau cheltui mai mult pe mijloace de exploatare a 
pământului şi pe animale. Dar și Kate începu să muncească 
mai mult, atât înăuntru cât și în afara casei. Însă ele erau 
mulțumite că munceau împreună. lar banii fuseseră 
într-adevăr o necesitate. Pe lângă faptul că le ajuta pe fete să 
pună la punct gospodăria, le ajuta să se întrețină și să aducă 
unele modificări care aveau să pună amprenta asupra 
locului. Kate nu ştia cum priveşte Mark toată schimbarea, dar 
se întreba dacă în sinea lui le disprețuia pentru prietenia pe 
care o împărtăşeau cu fratele lui. Cu toate acestea, Mark nu 
dădu niciun semn de împotrivire, iar cu ocazia următoarei 
petreceri la care fetele participară, el îi acordă lui Kate mai 
multă atenţie ca oricând. 

Lin și Cherry erau la Cunya River Downs, pe când el 
apăru la High Creek cu nişte hârtii ale terenului. David 
Gleaves i le dăduse cu ceva timp în urmă. Acestea conţineau 
limitele terenului ; ar fi trebuit să fie depuse la un avocat, 
însă Mark uitase de ele. Kate îi mulţumi, și-l invită înăuntru, 
cu o oarecare ezitare; se aştepta ca el să refuze. Dar se înșelă, 
iar Mark se așeză, începând a cerceta camera. Kate era 
conștietă că afişa un interes mascat, și că reacţia va fi una 
previzibilă. Schimbarea îl impresiona, cu siguraţă. Kate îi 
oferi o cafea. 

Apoi se retrase în bucătărie pentru a o pregăti. Bucătăria, 
altădată mizerabilă, suferise şi ea modificări — după ce îi 

refăcuseră pardoseala stricată, fetele o vopsiseră cu mai 
multe straturi de vopsea roșie, la care asortaseră un dulap de 
bucătărie de aceeași culoare. Din cameră se putea vedea un 
colţ al acestuia, iar Kate realiză că ochii lui Mark o urmăreau, 
inexpresiv însă. Probabil că, în sinea lui, compara această 
locuinţă cu a lui, cu acea vilă impunătoare, de culoarea 
piersicii. Obrajii ei se împurpurară la aceste gânduri, astfel 
că aşteptă câteva minute pentru a-și reveni, înainte de a 
apărea cu cafelele. Mark se trezi din contemplatie; îi observă 
culoarea aprinsă din obraji, ceea ce nu-l împiedică să-i 
cercetze întreaga fiinţă, cu de-amănuntul. Kate aşeză tava pe 
o măsuţă,; încerca să-și ţină capul sus, conștientă de imaginea 
dezordonată în care o surprinsese musafirul. Încă mai avea 
de lucru pe-afară, ziua de lucru nu se încheiase. Mark sorbi 
cu nesat din lichidul fierbinte, continuând să contemple 
grădina. 

— Aţi lucrat foarte mult, rosti el cu un glas care lui Kate i 
se păru deosebit de atrăgător, mult mai atrăgător decât al lui 
Paul...și nu-şi putea explica de ce. 

— Aşa e. Dar ne-a plăcut, adăugă ea mândră. Capeţi o 
satisfacţie enormă când vezi că poţi cuceri imposibilul. 

— Se pare că sunteţi foarte mândră de realizările voastre, 
surâse el. 

— Bineînţeles. Dumneavoastră n-aţi fi ? 

— Casa arată minunat, o ignoră el, ușor amuzat. 

Dar ceea ce contează cu adevărat e pământul. Nu obţineţi 
nimic din el și nici n-o să produceți vreodată. 

— Avem câteva culturi. Reușim să trăim, îl înfruntă ea, și 
nu avem nici cea mai mică intenţie de a ne întoarce în Anglia. 

La o asemenea replică, fata se aştepta să fie întâmpinată 
cu săgeți veninoase. Însă el accepta totul liniștit, 
rezumându-se la a remarca importanţa ajutorului primit de 
la Paul, fără de care ele n-ar fi putut supravieţui. 

— Într-adevăr, recunscu și Kate. Paul s-a dovedit a fi 
drăguţ cu noi, încă de la început. 

— O aluzie foarte subtilă, domnişoară Beresford, și ochii 
lui căpătară o lucire stranie. Adică, eu nu am fost la fel 
de... drăgut. 

— Şi? Aţi fost? îl privi întrebătoare pe deasupra ceștii de 
cafea. 

EI dădu din cap fără a răspunde, întrerupt fiind de un stol 
de păsărele care-și luară zborul exact în aceeași clipă. 
Acestea se lăsară în jos pe ramurile unui copac din 
apropierea geamului, continuând să ciripească pe limba lor, 
la fel de vioaie. 

— Presupun că încă vă afișaţi sub masca umilinţei, veni 
replica lui tăioasă. Aţi vrut o astfel de pedeapsă; eu v-am 
adresat un avertisment destul de bine intenţionat... 

— Bine intenţionat? Scrisoarea aceea era menită să-ţi taie 
orice elan! și se îmbujoră de supărare că el vorbea cu atâta 

seninătate de greșeala ei și de "pedeapsa" pe care i-o 
aplicase ca urmare a lipsei ei de cooperare. 

— Da? Şi figura lui părea a spune că încearcă să-și aducă 
aminte de cele scrise acolo. V-am enumerat riscurile și v-am 
explicat că pământul e dur și neprimitor... 

— Şi că femeile n-au ce căuta aici, interveni ea. 

El începu să râdă, spre mirarea lui Kate. 

— Aveţi dreptate, chiar am spus asta. Mă refeream la faptul 
că aici nu e un loc potrivit pentru trei femei 
neexperimentate... 

Apoi se corectă, aducându-și aminte, uşor ironic, că ea 
avea , de fapt, ceva experienţă. ..de la ferma minusculă de 
care-i povestise. Ochii ei scăpărară, plini de invidie. Mark 
sesiză schimbarea, iar Kate avu pentru o clipă impresia că 
citește pe figura lui o urmă admirativă. 

— Îmi pare rău că v-am menţionat acel loc. Dacă aș fi știut 
că o să vă bateti joc, nu mai deschideam subiectul. 

— Câtă mândrie...! murmură el vădit interesat de 
discuţie, încât se lăsă pe spătarul scunului pentru a o putea 
privi mai bine. Nu ştiam că-mi bat joc. Nu e un cuvânt prea 
blând, și nici o atitudine promițătoare. Cred că exageraţi. 

Acum devenise serios, și deosebit de chipeș — un bărbat 
autoritar, care chiar și când tăcea, parcă indemna la umilire. 
Kate simţea că ia foc. Spre surprinderea ei, conversaţia 
evoluase în mod dureros pentru ea, ceea ce era inexplicabil, 

şi continua pe aceeași linie. Mark avea o influență asupra 
ei...de care se temea și pe care nu dorea s-o recunoască. 

— Poate că n-ar fi trebuit să spun ce-am spus, șopti ea cu 
ochii în ceașcă. Mă refeream la faptul că întâmplarea a 
devenit amuzantă pentru dumneavoastră. 

— Şi ce altceva am mai zis în scrisoare, care să vă taie 
elanul? 

— Spuneaţi că sunteţi uimit că trei englezoaice își 
închipuie că pot conduce o așezare. 

— Se pare că aţi trecut cu vederea termenul de "aşezare". 
Ar fi trebuit să vă dea un indiciu asupra suprafeţei adevărate. 

— Aşa e, dar adăugă faptul că tonul i se păruse prea 
sarcastic. 

— Sarcastic? 

— Am tras concluzia că ferma dumneavoastră ar avea cam 
aceeași suprafată; mă refer la High Creek Downs, și observă 
că expresia feţei lui se schimbă, devenind preocupată, chiar 
compătimitoare. 

— Cred, totuși, că am spus ceva și de suprafaţă, că ar fi mai 
greu de condus decât o fermă mai mare. 

— Dar n-aţi formulat astfel. Mă întrebaţi doar dacă îmi dau 
seama cât teren am, comparativ cu alte asemenea din zonă. 
Când aţi spus că va fi dificil de administrat m-am gândit că... 
însă nu mai putu continua, căci ochii lui o priveau cu 
nesfârşită milă. 

— Aţi crezut că mă refer la mărimea terenului, completă 
el. 

Kate nu răspunse, și se lăsă tăcere. Tufișurile foșneau 
acum, în locul ciripitului de păsărele, tulburând acea liniște 
adâncă, profundă. Căldura devenise dogoritoare, iar în 
depărate dealurile apăreau vălurite, cu turmele de animale 
care pășteau acolo și cu îngrijitorii care le păzeau. Pe alocuri, 
peisajul părea deosebit de înspăimântător — un imens 
pustiu, însă din când în când se vedeau puncte verzui 
umbrite de arbori de acacia, precum şi pete maronii care-şi 
schimbau nuanțele în lumina razelor ce păleau la apus. Un 
peisaj care îndemna la respect, la fel ca și oamenii locului. 
Un peisaj care forma oameni precum Mark sau Paul, oameni 
care înfruntau și învingeau austeritatea terenului, fără însă 
a-l cuceri pe deplin; bărbaţi care își dedicau viața acestui 
mod de a trăi, și care se simțeau mai confortabil în şa decât 
acasă. 

Înainte de a se ridica, Mark mai aruncă o ultimă privire 
spre Kate. Soarele îi cădea pe tâmple, albindu-le; apărea 
astfel un contrast între culoarea părului său și cea a tenului, 
ceea ce-l făcea și mai atrăgător. Nici urmă de tresărie pe faţa 
sau în ochii lui. Toată fiinţa ei vibra, în schimb, urmărindu-l 
cum se ridică și cum o privește de sus cu un aer misterios și 
copleșitor în același timp. Kate nu găsea explicaţie pentru 
reacţia ei; nu ştia cum de se lăsase influenţată de acest om, 

într-atât încât nu se mai putea controla pe sine. Era 
conștientă de puterea lui de atracţie, de forţa ce răzbea prin 
toţi porii lui; poate că el nici nu-și dădea seama de acest 
lucru, cu atât mai puţin de senzațiile pe care ea le încerca. 

Îi mulțumi pentru cafea; Kate îl conduse până pe terasă, 
lipindu-se de grilaj. El o anunţă că organizează o petrecere 
acasă la el, unde va rula și un film. Le invită şi pe celelalte 
fete. 

— Sâmbătă. Iar filmul o să fie unul vechi; poate știți că noi 
organizăm propriile vizionări de filme din moment ce nu 
avem săli de cinema. Am primit filmul de la Brisbane și n-am 
vrut să vă anunţ până nu eram sigur. 

— Mulţumim, răspunse ea, şocată de invitaţia care era, de 
fapt, la el acasă; spre deosebire de cealaltă ocazie, când 
petrecerea avusese loc într-o dependinţă a vilei, nu în casa 
propriu-zisă. 

— Cu multă plăcere, și se săltă în șa. Kate rămase pe loc, 
urmărindu-l cum se îndepărtează, lăsând un nor de praf în 
urmă. Și încă o dată o luă prin surprindere când se întoarse 
și o salută din nou, înainte de a dispărea după coline. 

Ea nu se urni din loc, analizându-și fiecare tresărire a 
trupului. Și nu era prima oară când încerca să se 
autocontroleze, amintindu-și că Mark era periculos de 
atrăgător. Se înapoie în casă, într-un final, încercând din 
răsputeri a-l ignora și chiar de a-l uita. 


Capitolul 7 


În seara petrecerii, Paul veni să le ia pe fete. Lin abia 
așteptase momentul, susținând că acum era ocazia de a-și 
găsi alesul. Însă Kate presimţea o notă de seriozitate în 
spatele acelor glume, și se întreba dacă nu cumva Lin se 
temea să dea ochii cu James, a cărui propunere o refuzase. 
Și Cherry se arătase foarte entuziasmată și devenea visătoate 
ori de câte ori apărea subiectul Mark Copeland în discuţie; 
doar Kate observase acest amănunt. 

Kate privea petrecerea cu oarecare incertitudine. Pe de o 
parte, se pomenea nerăbdătoare, pe de alta, nu știa sigur 
dacă vrea să meargă, mai ales că-și jurase să-l ignore pe 
atrăgătorul Mark Copeland. 

Paul intrase într-o discuţie aprinsă cu fetele în timp ce 
conducea, însă Kate se pierduse în analiza propriilor trăiri, 

aruncând în același timp câte o privire la panorama mirifică 
ce se dezvăluia ochilor ei. Soarele mângâia orizontul și toată 
vegetaţia trecea de la o culoare la alta cu repeziciune. Munţii 
deveniseră roșietici în lumina apusului, parcă prinseseră 
flăcări; mai jos, peisajul devenea pictat cu bronz. Totul era 
nespus de frumos cu acel spectacol de lumină, culori și 
umbre. Apusul nu dură mult; până ce ajunseră la vilă, 
soarele apusese, lăsând în urmă dâre purpurii, iar munții 
începeau a se contopi cu întunericul depărtărilor. Niciun 
freamăt, niciun sunet, afară de păsările care mai ciripeau 
când și când. Deodată se auzi un țipăt sfâşietor al unui coiot, 
care îngheță sângele în vinele celor ce-l ascultară. Însă 
luminile din interiorul casei reuşiră să-i încălzească din nou 
pe musafiri ; un alt fel de căldură însă, care o făcu pe Kate să 
roşească. Oare va putea vreodată să treacă peste acel 
moment umilitor? 

Lumea se afla pe terasă, savurând un aperitiv înainte de a 
intra în sufragerie. Mark, într-un constum de in bej, le 
întâmpină cu un mers agale și impunător și se aşeză alături 
de ele pe un scaun de răchită în mijlocul acelui decor exotic 
de flori parfumate. Se interesă de traiul lor de la High Creek. 
Primi diverse răspunsuri la care el reacţionă în mod diferit; 
aflară astfel că unii invitaţi le admirau, alții se amuzau pe 
seama experienţei lor, alţii își exprimaseră pesimismul cu 
privire la rezultatul dezastruos la care vor ajunge. Harriet, cu 

care Mark păstrase o relaţie intimă, după toate aparențele, 
începu să râdă aflând că fetele reparaseră întreaga locuinţă. 
Kate se întreba cum arăta locuinţa ei, din moment ce se 
lăuda că seamănă cu a lui Mark și că tatăl ei deţinea o fermă 
comparabilă cu a lui. Pământurile lor se învecinau pe partea 
cu Cunya River Downs. 

— Nu-mi imaginez cum se poate locui într-un asemenea 
loc, zise ea imediat ce Mark dispăru cu alţi invitaţi. Din câte 
am văzut eu, mai avea puțin și se prăbușea. 

Fetele schimbară între ele priviri grăitoare. Lin începea să 
se înfurie, Kate se îmbujoră, dar reuși să-i răspundă calm: 

— Există diverse opinii în ce privește confortul. Poate că 
locuinţa ta e una improvizată, dar tie ţi se pare că e "casa ta", 
în adevăratul sens al cuvântului. Astfel, îţi va părea ca fiind 
foarte confortabilă, nu? și-i zâmbi reticent. 

Reacţia celor din jurul lui Harriet nu se lăsă așteptată, 
persoanele respective privind-o pe Kate cu oarecare interes. 
Una din aceste persoane era chiar mama lui Harriet, pe care 
Kate, într-o străfulgerare, o văzu drept soacra lui Mark. 

— Cred, mai degrabă, că e un loc de care te simți 
mulțumit, domnişoară Beresford. ..şi cu care te-ai obișnuit. 

Mama fetei surâse discret și, involuntar, ochii lui Kate 
scăpărară, dar se abţinu să rostească ce și-ar fi dorit — și 
anume că manierele fetei lăsau de dorit — pentru că ceilalți 
ar fi auzit-o. Astfel că o ignoră, la fel procedând și cealaltă, 

care se întoarse spre Lin, începând un alt subiect de discuţie. 
Fără însă a-și pierde acea scăpărare sau emoția interioară 
provocată de privirile pătrunzătoare ale gazdei. Mai ales că, 
la masă, se pomeni așezată alături de Mark. Continua să-l 
privească la fel de ostil, spre nedumerirea lui. Abia când 
Mark ajunse cu adevărat lângă ea, la film, el îndrăzni s-o 
întrebe : 

— Ce v-a displăcut mai devreme, domnişoară Beresford? 

— Ce vreţi să spuneţi? se prefăcu ea, uitându-se la Cherry 
care deveni interesată de subiect. 

— Mai aveaţi puţin şi explodaţi, îi aminti el. V-aţi certat cu 
cineva? întrebă el subtil, deși era conştientă că el asistase din 
umbră la discuţie. 

— Prietena dumneavoastră m-a insultat; dacă n-aş fi fost 
doar un musafir în casa aceasta și dacă ceilalţi n-ar fi auzit, 
i-aş fi dat o replică...pe care să n-o uite. 

Vorbea în şoaptă, dar accentua cuvintele, astfel că Cherry 
surprinsese esenţa și o fulgeră cu privirea. 

— Domnișoara Courtenay te-a insultat? se încuntă el. Nu 
pot să cred așa ceva. 

Kate se înroși de furie. Și-ar fi dorit să poată repeta 
cuvintele fetei, care o puseseră într-o poziţie jenantă, dar 
tăcu, urmărind ecranul. Mark schimbă câteva vorbe şi cu 
Cherry, iar Kate observă emotia de pe chipul prietenei sale; 
avea o manieră timidă de a se purta faţă de șeful de la High 

Creek Downs, şi totuşi, dorea a se face simțită și remarcată 
în ochii acestuia. Kate își mușcă buzele. Oare și Cherry era 
sub influenţa farmecului masculin al lui Mark, ca și ea? Dacă 
nu erau atente, aveau să se pomenească într-o situaţie foarte 
delicată. . .al cărei rezultat va fi înapoierea acasă. 

După film, se reîntoarseră cu toţii pe terasă pentru încă 
un pahar, înainte de a pleca. Cherry stătea tăcută alături de 
Mark. James era prins într-o discuţie aprinsă împreună cu 
Lin și cu părinţii lui Harriet. Kate își imagina ce trăiri avea Lin 
din moment ce trebuia să se arate sociabilă faţă de mama 
fetei, despre care avea doar cuvinte injurioase, pe care le 
împărtășise cu prietenele ei imediat după incidentul de mai 
devreme. 

— Ce te amuză? se auzi glasul lui Paul. La ce te gândești ? 

— Nu se poate spune, surâse ea. 

— La ceva plăcut? 

Fără să vrea, Kate aruncă o privire în direcția lui Mark. 

— Nu neapărat, deveni ea serioasă. 

— Nu-ţi place deloc persoana fratelui meu, nu-i așa? se 
încruntă el. 

— Nu ne-am înţeles bine încă de la început, Paul. Ţi-am 
mai spus-o. 

— Dar asta a trecut. 

Dacă ai de gând să rămâi aici, nu poţi continua cu situaţia 
asta. 

Kate se uită din nou în direcţia gazdei, iar ochii lor se 
întâlniră o clipă, după care ea cobori privirea. Simţea cum 
reînvie toată, dar observă şi ochii lui Cherry urmărind-o și 
pălind. 

— Te referi la relaţia cu Mark, de parcă ar fi cel mai facil 
lucru din lume; dar de unde știi că el vrea să devenim amici? 
N-a dat de înţeles până acum, și-l privi din nou. 

— Dar nici tu nu l-ai încurajat. 

— N-am prea interacţionat. În plus, întotdeauna am să-mi 
amintesc de reacţia lui inexplicabilă. 

— Poate că tentaţia a fost prea mare. Ţi-am spus că Mark 
nu se poate abtine să nu atingă pe cei care i se împotrivesc. 

Kate nu-i răspunse, din cauza furiei ce o încerca, și nu 
avea de gând să se certe cu Paul, și nici să strice atmosfera. 
ÎI respecta pe Paul pentru faptul că le angajase pe prietenele 
ei. Spre uşurarea ei, doi oameni se pregăteau să plece, și îşi 
luau deja rămas-bun. 

Tatăl lui Harriet menţionase un concurs de călărie care 
avea să se țină la Kennilong Downs, astfel că reînnoi invitația 
pentru Kate și pentru toţi ceilalți : 

— Ne vedem cu toţii peste o săptămână, da? 

Ceilalţi încuviințară. Kate se întreba dacă avea să participe 
şi ea şi tocmai era pe punctul de a-și răspunde negativ când 
îl auzi pe Paul oferindu-i un cal. 

— Serios? Îţi mulţumesc, Paul. Ador călăria. 

— Călăriţi, domnişoară Beresford? se auzi și glasul lui 
Harriet. 

— Putin, nu foarte bine. 

Deja regreta ieșirea de mai devreme ca răspuns la oferta 
lui Paul. După entuziasmul pe care-l afișase, s-ar fi părut că 
nu e o profesionistă, dar știe să călărească. Lin era expertă, 
în timp ce Kate și Cherry erau la un nivel mediu. Își mai 
permiseseră câteva ore la școala de călărie, atunci cât găsiră 
prețuri acceptabile; însă lui Lin începuseră să i se pară prea 
mari şi nu mai exersaseră de mai bine de două luni. 

— Înseamnă că în curând o să ne punem la încercare, se 
mândri Harriet. 

Noapte bună, ură ea cu glas mieros, în care Kate simţi o 
notă de afront. 

Nimeni altcineva nu realizase acea notă subtilă. Apoi, 
Kate surprinse ochii albaștri ai lui Mark asupra ei; amândoi 
se gândeau la insulta pe care i-o adresase Harriet lui Kate. 
Deci, şi Mark simţise ironia celeilalte. Impresia deveni cu atât 
mai sigură cu cât expresia feţei lui Mark se încordă, iar ochii 
lui se fixară acuzatori asupra lui Harriet. Oare chiar ţinea la 
ea? 

Unul dintre îngrijitori spusese că ea și cu Mark se vor 
căsători într-o zi, dar acum, Mark se arăta mai mult decât 
dușmănos, nicidecum sensibil. Aceeași senzaţie neplăcută o 
sesiză și Cherry. 

Mai târziu, Kate rămase a se întreba de ce Harriet o 
diplăcea atât de mult pe ea, și nu pe Cherry, căreia Mark îi 
acordase mult mai multă atenţie. 

— Ce nesuferită e Harriet, remarcă Cherry, care se gândea 
cam la același lucru ca și prietena ei. Mă întreb de ce trebuie 
să fie așa de afectată. Părea a fi geloasă pe tine... 

— Geloasă? se miră Kate. Eşti nebună? Și Kate îşi mută 
privirea în direcţia celor doi fraţi, parcă atrasă de o forță 
invizibilă. 

— Ar putea fi, continuă Cherry, uitându-se în aceeași 
direcţie. Mark îţi admiră curajul, și poate că i-a spus-o și lui 
Harriet... 

— Cum adică îmi admiră curajul? Nu cred! Mă crede o 
proastă; sau oricum, suntem toate trei în aceeași situaţie, 
deci admiraţia ar trebui împărțită la trei. Şi nu cred că i-a 
spus așa ceva lui Harriet. 

— E terenul tău, interveni Lin. Deci, dacă cineva e de 
admirat... .Să ştii că şi eu am avut de câteva ori impresia că te 
admiră pe ascuns. 

— Vorbiti prostii! De unde v-aţi gândit la așa ceva? 

Niciuna nu răspunse pe moment; Cherry îl privea lung pe 
Mark, care se rezema de unul dintre stâlpii de marmură, cu 
o mână în buzunar și cu alta pe grilajul de fier. 

— Nu te-ai gândit niciodată de ce-l lasă pe Paul să ne ajute? 
zise Lin. Nu că ar spera să obțină terenul... .dimpotrivă. 

Urmă o lungă pauză, timp în care Kate medită la cuvintele 
acestea și la posibilitatea ca, într-adevăr, Mark s-o admire; 
inima îi tresări. Dacă era așa, dacă le urmărea 
progresele. ..înseamnă că nu era chiar atât de distant faţă de 
toate. Dar nu! Imposibil! Dar dacă îi admira curajul, 
înseamnă că o admira și pe ea, ca persoană. Iar Cherry se 
infiltrase și ea undeva în povestea aceasta, Cherry care la 
douăzeci și trei de ani nu avusese încă un prieten și care era 
atât de drăguță, Cherry care acum pălise, și ai cărei ochi se 
întunecaseră dintr-o dată. 

— Te-a remarcat, Kate. Şi eu mi-am dat seama. Ești...și 
foarte frumoasă, adăugă ea,ușor dezamăgită. 

— Nu fi ridicolă! dar se controlă imediat, realizând că 
tonul ei ridicat îi făcu pe cei doi bărbaţi se se uite în direcţia 
lor. Să schimbăm subiectul, bâigui ea, nervoasă că atrăsese 
atenţia. 

Spre nemulțumirea ei, cei doi se apropiară imediat, 
considerând că le neglijaseră; cei cinci rămaseră la povești 
pe terasa casei lui Mark. Aerul era înmiresmat de parfumul 
leandrilor. Deasupra, constelaţiile puteau fi urmărite cu 
ochiul liber- atât de clar se vedeau. În cele din urmă, fetele 
își luară la revedere. Mark o cercetă pe Kate, într-un mod 
curios. Ea înghiţi în sec; ar fi vrut să se salveze cumva de acei 
ochi care aveau o plăcere imensă în acel gest, ca și cum Mark 
câștigase o victorie asupra ei. 


110 ALICE HARRISON 


El îi zâmbi, iar ea își tinu respiraţia; simţi cum o cuprind 
toate căldurile, iar degetele pe care și le ţinea în poală 
tresăriră involuntar. 

— Noapte bună, rosti el galeș. Cred că ne întâlnim din nou 
la concurs. 

— Participaţi? 

— Nu, dar abia aştept să vă văd concurând. 

Și să mă vezi cum mă fac de râs, gândi Kate, amintindu-și 
de provocarea lui Harriet. 

Paul porni motorul, iar Mark se îndepărtă un pas. Fetele 
îi făcură cu mâna, iar el le răspunse, după care urcă în grabă 
treptele terasei. Mark le urmărea de sus, observă Kate. Până 
când deveni doar o umbră... însă atât de pertinent în mintea 
lui Kate, care realiză că nu se mai poate ascunde în spatele 
unei minciuni. 

Atracția irezistibilă a lui Mark Copeland se dovedise a fi 
copleșitoare. 


Capitolul 8 


În dimineața următoare, înainte de a pleca, Cherry îi 
înmână lui Kate un bilet. Era de la Paul — o invitaţie la Cunya 
River Downs pentru a încerca mai mulți cai, să vadă care i se 
potriveşte. 

— Nu pot să plec de-aici, motivă ea, însă Cherry îi aminti 
că în afară de mulsul vacii și de hrănirea păsărilor — pe care 
deja le făcuse — toate celelalte treburi mai puteau aștepta. 

— Poate ne şi întoarcem înapoi împreună, adăugă fata 
aranjându-și părul. Mă vezi şi pe mine la lucru, să vezi cum 
gătesc tot felul de fripturi şi de plăcinte. 

— Te pot ajuta... zise Kate și fugi să se îmbrace. 

Era o dimineaţă răcoroasă, cu aer proaspăt şi înmiresmat; 
Kate trecuse printr-o noapte albă, în care se zvârcoli 
continuu încercând să ignore toate gândurile ce o măcinau, 

iar drumul ce travesa acel peisaj liniștit, împânzit de tufe 
până la casa lui Paul, o ajută să uite aproape totul. 

Grădina lui, la fel de bine îngrijită ca întregul domeniu, 
abunda în verdeață și în plante agățătoare. Avea și o mulțime 
de flori, de toate soiurile, copaci foarte înalţi ale căror 
ramuri foşneau continuu, stârnite de păsările ce-și aveau 
cuiburile acolo. În depărtare se vedeau îngrijitorii 
plimbându-se călare printre turmele de vite; în apropierea 
casei se jucau copiii care frecventau școala mică din sat. 

Paul le întâmpină cu un zâmbet. 

— Ne vedem mai târziu, zise Cherry. Mă duc să mă apuc 
de treabă. 

— Lin s-a instalat deja, observă Paul, iar Cherry își ceru 
scuze pentru întârziere. Mă aşteptam la asta, din moment ce 
am trimis acea invitaţie. De trezit, oricum cred că v-aţi trezit 
devreme ca să mulgeţi vaca şi alte asemenea. 

— Întotdeauna ne trezim devreme. E păcat să pierzi 
dimineţile, care sunt atât de minunate. 

— Eu încă nu m-am obișnuit cu ele. Hai să bei o cafea și 
apoi trecem la afaceri. 

Se așezară în salonul mare, lângă fereastra franțuzească ce 
dădea spre dealurile cu arborii sepia învăluiţi într-o ceață 
Jăptoasă ce începea să se ridice. Câteva ore mai târziu, Kate 
se alesese cu un mânz pe nume Dans de Vară. Era bucuroasă 
că se află din nou în șa, iar Paul i-l oferi să-l ducă acasă 

pentru a se obișnui cu el înainte de evenimentul din sâmbăta 
următoare. 

— Eşti deosebit de bun cu noi, Paul, îi zise ea după ce mai 
călăriră un timp. Ne-ai ușurat foarte mult traiul, și-și aminti 
imediat de discuţia din seara precedentă pe care o avusese 
cu fetele. Se pare că pe fratele tău nu-l deranjează acest 
lucru... 

— Spre surprinderea mea, medită el. Nu că dacă l-ar 
deranja ar spune ceva...Mark e șeful, şi nu conduc cum îmi 
place mie, fără a-l consulta și pe el. 

Urmă o pauză, în care era vizibil faptul că Paul se gândea 
la lucruri neplăcute, iar Kate își aminti cât de reticent se 
arătase și Mark când îl numise pe Paul un simplu 
administrator. Oare pe Mark îl deranja faptul că tatăl lor nu 
împărțise egal proprietăţile? 

— Mark are o personalitate cuidată. Deși își doreşte să 
unească cele două terenuri, n-ar face nimic ieșit din comun 
pentru a-și atinge scopul. Ţi-am spus că i-a oferit de câteva 
ori un preţ foarte mare lui David Gleaves. Dar când a văzut 
că bătrânul e pe patul de moarte, a renunţat, crezând poate 
că bătrânul o să-l facă moștenitor. 

— Văd că-l zugrăvești doar în linii pozitive. 

Kate cobori ochii spre mâinile ei. Nimeni nu trebuia să 
știe cât de proastă fusese... .și că se simţea atrasă de fratele 
lui. Atrasă — un cuvânt insuficient pentru ceea ce palpita în 

interiorul ei. Se afla pe marginea prăpastiei, dar nu 
îndeajuns de aproape pentru a cădea înăuntru, fără de 
scăpare. 

— Mark e cel mai corect om pe care-l cunosc, răspunse 
Paul, grav. Mai e și generos, pe deasupra, dar nu cred că te 
interesează... 

— Recunosc că încep să-mi schimb părerea despre el. 

— Mă bucur, draga mea Kate, și-i atinse delicat mâna. 

Kate îi privi degetele lungi, bronzate și puternice. Le 
simţea asprimea...Însă tot la fratele lui îi zbura mintea, 
fratele geamăn, care, din punctul ei de vedere, avea ceva în 
plus față de Paul. Și totuși, Paul părea perfect; pentru o 
anumită femeie, ar fi putut deveni întruchiparea idealului 
bărbătesc. Unde era diferenţa? Și de ce trebuia să fie Mark cel 
la care ea nu putea ajunge? De ce nu putea să fie Paul, care 
o plăcea? Kate cercetă încăperea, cu luxul mobilei și al 
decorurilor. Oftă, apoi întrebă dacă poate merge la bucătărie 
pentru a-i fi de folos lui Cherry până la ora plecării; de Lin 
nu se preocupa, căci aceasta călărea până acasă. 

— Dacă vrei, consimţi el. Deși n-ai venit aici ca să lucrezi. 
Am putea să ne plimbăm, sau să stăm cu oamenii mei la 
poveşti. 

— Bine, acceptă ea după un timp de gândire, dar insistă să 
vorbească puţin şi cu fetele. 

Acestea pregăteau legumele; Lin tăia ceapa. 

— Spune-mi dacă mă înșel, spuse ea printre lacrimi: ştiu 
că o dată v-am spus că viața o să se desfăşoare într-un ritm 
foarte lent aici...că n-o să avem nimic de făcut decât să 
supaveghem cam cincizeci de îngrijitori...și că unul dintre ei 
mă va răpi la un moment dat... 

— De pe calul tău, completă Cherry. 

— Iar eu v-am spus că o să primiţi aceeaşi sumă de bani pe 
care o primeaţi ca profesoare. 

Se lăsă o tăcere grăitoare. 

— Noi te-am convins, continuă Cherry. Lin și cu mine nu 
regretăm, şi cred că nici tu. 

— Îmi place aici, dar... 

— Nu mai e loc de regrete, zise Lin, ștergându-se la ochi. 
Suntem bine, iar eu încă mai pot să-mi aflu bărbatul ideal. 
Deja mă gândesc să mă aventurez printre oamenii lui Paul. 

Fetele începură să râdă, iar Cherry și Kate se gândiră 
imediat la James, cu care Lin petrecuse foarte mult timp la 
ultima petrecere. Lin nu menţionase nimic de el, ca şi cum 
ar fi fost pornită să nu discute depre el. Păcat că se 
îndrăgosteau de bărbaţi care nu le doreau! gândi Kate. O 
situaţie la care niciuna dintre ele nu se așteptase înainte de 
a ajunge în Australia. 

Paul o aștepta în hol și o duse pe un podeţ de deasupra 
râului, unde se aflau mai mulţi dintre angajaţii lui. Stătură 
acolo la un ceai. Ceainicul era mereu pus pe foc, astfel că 

bărbaţii aveau ceai în permanenţă. Soarele se ridicase la 
zenit; se făcuse teribil de cald. Kate și îndepărtă pălăria de pe 
frunte și-și șterse transpiraţia. Razele îi ardeau braţele 
frumos bronzate; la fel de bronzate îi erau și picioarele, însă 
acum purta blugi lungi, știind că o să încerce câţiva cai. 

Bărbaţii o priveau curioși din când în când, chiar amuzaţi. 
Ei, cei care lucrau cu mii de vite, le îngrășau și le trimiteau 
departe pentru a fi transformate în carne crudă. Și ea, care 
avea o vacă şi câțiva viței pe care-i cumpărase de la Paul. 

— Uite-l pe prietenul tău, zise Paul, iar Kate își întoarse 
privirea în direcţia din care se apropia un călăreț. 

Călărea repede, grațios, cu atâta ușurință de parcă s-ar fi 
născut în șa. Călărea un murg, pe nume Amurg purpuriu, 
care începu să fornăie imediat ce Mark îl descălecă. Mâna lui 
dezmierdă animalul înainte de a-l lega de un copac, acolo 
unde se aflau și ceilalți cai. I se oferi ceai, iar el se așeză lângă 
Kate. 

— Deja aţi început să exersaţi? îi întrebă el. Vă place? 

— Da, mulțumesc. Mă bucur că pot călări din nou. 

— Călăreaţi și acasă? 

— N-am mai mers de mult, rcunoscu ea; se scumpise prea 
mult. 

Se uită la cei doi bărbaţi, mai ales la Paul, care se amuza 
pe seama faptului că ea încerca să fie amabilă. 

— Dans de vară e un animal foarte blând. O să vă placă. 

Kate încuviință din cap și sorbi din ceai. Mark intră într-o 
discuţie cu fratele lui despre treburile ce trebuia duse la bun 
sfârșit cât mai curând, iar Kate îl asculta, fascinată mai mult 
ca oricând de acel accent australian. Zâmbi în sinea ei, 
conștientă că doar ei Mark i se părea cu mult mai diferit 
decât Paul. Apoi, își mută privirea către dealurile dinspre 
care el venise. Locul era minunat, cu toate neajunsurile lui. 
Bărbaţi ca Mark și Paul Copeland nu și-ar fi putut afla 
împlinirea în altă parte. Uneori, chiar și ea se întreba dacă ar 
fi găsit un alt loc mai potrivit. Spaţiul acela imens, contrastul 
culorilor din peisaj, luminozitatea, imaginile 
copleșitoare — toate o impresionaseră pe Kate încă de la 
primul apus australian la care asistase. Mark și Paul se 
ridicară în picioare, întrerupând-o din visare. Primul dorea 
să se întoarcă la ferma lui. 

— Vii cu noi, sau te întorci la tine? întrebă Paul. 

— MĂ întorc, răspunse ea, având sentimentul măreției 
celor doi giganţi, care o încardau. Abia aştept să-l călăresc pe 
Dans de Vară. 

— Mai bine n-aţi călări singură până nu învăţaţi drumul, se 
încruntă Mark. 

— Am fost cu mașina de câteva ori, sunt sigură că-l știu. 
Dacă Lin poate, și eu pot. 

— Pe Lin a condus-o cineva; am trimis un om să-i arate 
drumul, remarcă Paul. 

Kate uitase acest aspect. Lin chiar menţionase că s-ar fi 
putut rătăci foarte ușor, dar după ce-l învățase nu mai 
întâmpinase dificultăți. 

— Dacă mai aștepți vreo jumătate de oră te conduc eu, se 
oferi Mark. 

Kate însă întoarse privirea. Era prea periculos să se 
pomenească alături de el în singurătatea romantică a 
pădurii. Era mai prudent să meargă singură, mai ales că va 
trebui să fie foarte atentă pe unde merge. 

— Prefer să plec acum, răspunse ea, spre nemulțumirea 
lui Mark 

— Cum vrei, și se săltă din nou pe Amurg purpuriu. 

Paul era deja călare; și el, ca și fratele său, scuturară din 
umeri. 

— Mulţumesc că mi-l împrumuţi pe Dans de Vară. O să am 
grijă de el. 

Două ore mai târziu, Kate încă mai căuta să-și găsească 
drumul, întrebându-se cum de se rătăcise. Nu parcursese 
prea mult din drum. Era ridicol, dar își aminti din nou de 
experienţa lui Lin. 

— Nu se poate să mă fi pierdut, își zise ea. Acelea sunt 
turmele de la High Creek Downs. Dacă aș fi fost mai atentă 
la drum când am venit cu mașina... Oare de ce m-am pierdut 
în contemplarea peisajului doar? Trebuia să ajung acasă 
înaintea fetelor. 

După altă oră, Kate se afla în același loc. Ştia că trebuie să 
dea cumva de casă, dar nu ştia nimic sigur. Se opri ca să se 
odihnească, şi lăsă calul să pască. Dintr-o dată, auzi sunet de 
copite, și strigă. În câteva clipe, îl află alături de ea pe Mark 
Copeland. Se înroși toată. Dacă ar fi ştiu că era el, l-ar fi lăsat 
să treacă, în ciuda situaţiei neplăcute în care se afla. 

— S-a întâmplat ceva, domnişoară Beresford? întrebă el 
ironic. 

— Cred...că m-am rătăcit. 

— Ştiţi care e problema dumneavoastră? şi descălecă. 
Sunteţi mult prea încăpăţânată pentru o femeie. E ceva 
caracteristic sexului slab, și-și feri privirea de săgețile pe care 
ea i le aruncă. Nu vă pierdeţi cu firea, o ameninţă el, s-ar 
putea să nu vă placă. 

— Adică? făcu ea ochii mari. 

— Să vă demonstrez? începu el să râdă, sprijinindu-și o 
mână pe curea, ceea ce o făcu pe Kate să roșească și mai 
mult. 

— Fiţi drăguţ și arătaţi-mi drumul, se ridică ea. Ca să nu vă 
mai rețin. 

El se apropie atât de mult încât Kate deveni confuză. Se 
dădu înapoi, şi călcă pe un bolovan , dezechilibrându-se. 
Mark o prinse instantaneu și o trase spre el. Dintr-o mișcare, 
se afla în braţele lui puternice. Din instinct, se zbătu cu tărie 
pentru a-l evita, însă mâna lui o prinse de bărbie, iar buzele 

lui le apăsară pe ale ei, senzual. Mișcarea aceasta o lăsă fără 
vlagă. Săruturile pe care le experimentase înainte nu 
însemnaseră nimic pe lângă lecţia ce i se oferea acum; 
sărutul lui Mark nu era nici posesiv, dar nici delicat, din 
contră, avea în el ceva primitiv, sălbatic. Kate deveni o simplă 
jucărie în mâinile lui. Cu toate că stătea aplecat, Mark o 
domina. 

Kate rămase aşa, până când, într-un final, el o eliberă, însă 
nu complet, căci încă o mai strângea la piept. Ea reuși să se 
uite direct în ochii lui albaștri ; ai ei erau umezi de emoția 
puternică prin care trecuse. Gura purpurie îi tremura, 
răvășită de acel sărut. Se lăsă o tăcere monumentală; briza 
adia ușor. Kate continuă a-l privi pe Mark, înghițind în sec, și 
simţi o urmă de mânie în atitudinea lui, dar nu-i cunoştea 
motivul. 

— Da... murmură el. Kate se simţea stoarsă de fiecare 
gând în faţa acelor ochi pătrunzători. 

— Eşti al naibii de încăpățânată...Dar și tentantă pentru 
aceasta. 

Tentantă? Ce voia să spună? gândi ea în timp ce căuta în 
jur, sperând că o a treia persoană va apărea pentru a o salva. 

— Ce vreţi să spuneţi? 

Ar fi trebuit să se arate nervoasă și să-i reproșeze un 
asemenea comportament, însă ea continua să-i accepte 
strânsoarea, fără măcar a încerca să scape. 

— Ţi-a fost frică? începu el să râdă, și-și retrase o mână. 
Nimeni, dar nimeni n-ar interveni dacă ai încerca să tipi... 
indiferent ce ţi-aș face. 

Replica o trezi pe Kate la viaţă, și încercă să se întoarcă, 
dar se văzu prinsă de talie. Din nou se găsi în faţa lui, 
bulversată, implorându.-l din priviri. După un alt moment de 
tăcere, Mark se aplecă asupra buzelor ei. De data asta cu mai 
multă pasiune și senzualitate, încât Kate simțea că-și va 
pierde complet simțurile dacă nu-l înfruntă. 

— De ce faceţi asta? reuși ea să bânguie după ceea ce ei i 
se păru a fi o eternitate. Ești...insuportabil ! 

Însă glasul ei nu conţinea nici urmă de reproș, şi nu 
înțelegea de ce. Motivele lui nu-i erau foarte clare, spre 
deosebire de sentimentele ei. Ba chiar avu un moment de 
revelaţie — descoperi că era îndrăgostită până peste cap de 
acest bărbat, care o lăsase să se facă de râs, și care se amuza 
teribil pe seama neajutorării ei. 

— De ce? Pentru amuzament, bineînţeles. 

Pentru amuzament. ..Şi nimic mai mult. Ar fi trebuit să-și 
dea seama după felul brutal în care o sărutase. Ochii ei se 
umplură de lacrimi; își mușcă buzele. El păru că se 
înduioşează, iar brațele lui o înconjurară delicat, 
nestingherite, de talie. 

Simţind că trebuie să reacționeze în vreun fel, Kate își 
duse furioasă mâna la gură. 

— Dacă dumneavoastră v-aţi distrat, eu nu! Vă rog să-mi 
dați drumul; n-am de gând să mai stau aici nicio secundă. 

El nu reaţionă, ci clipi senin. 

— Deci, am fost ridicol? Și nici nu ţi-a plăcut? se întunecă 
el. 

Kate observă cum îi pulsau venele într-un mod 
necontrolat. O cuprinse frica și-ncepu a cerceta din nou 
zona, devenind palidă. El ar fi fost gata să ucidă... .sau chiar 
mai rău... 

— Ti-ar fi plăcut mai mult fratele meu, nu? Iar ea-l privi 
nedumerită. Răspunde-mi ! 

— Nu....Adică... 

— Adică ? 

— Daţi-mi drumul! De ce mă ameninţaţi? Ce are Paul de-a 
face? şi imediat realiză cât de inutilă era întrebarea. 

— Nu mă privi aşa de inocentă, se calmă el. Ştii foarte bine 
că te atrage. Dar ai grijă să nu faci vreo mișcare greșită. 
Căsătoria e un lucru foarte serios în familia noastră. 

— Căsătoria? Dar Paul nu m-a cerut. 

Mark nu răspunse pe moment. 

— Încă nu, dar s-ar putea să o facă. Fii atentă să-i dai 
răspunsul corect. Și ține minte ce ţi-am spuss, că suntem 
foarte stricți în ce priveşte căsnicia. Te sfătuiesc să te 
gândeşti bine. 

După scena din pădure, Kate deveni și mai neliniștită în 
ce priveşte sentimentele ei faţă de Mark. Totul se întâmplase 
atât de neașteptat; Mark abandonase atât de repede masca 
lui neutră pentru a se umaniza, și nu se arătase ca om, ci ca 
o ființă pasională. Reușise să-i inspire teamă, dar și emoție 
puternică; reușise s-o facă să-și recunoască propriile 
sentimente, cu toate că declarase că doar se distrase. Sfatul 
sau mai degrabă ameninţarea — veniseră pe neaștepate, şi nu 
le înțelegea încă semnificaţia. Oare Paul îi dezvăluise fratelui 
său intenţiile pe care le are? Oare Mark considera că ea şi cu 
Paul nu se potrivesc? Așa părea, dar Paul avea să decidă de 
unul singur ce femeie i se potriveşte. Apoi Kate încercă să 
analizeze toate problemele care ar putea să apară în cazul în 
care, într-adevăr, Paul o cerea de soţie. L-ar fi refuzat, dar nu 

din cauza acelui sfat. Probabil că Paul s-ar fi simţit rănit și 
umilit, iar Kate se gândi mult timp cum ar putea evita acest 
lucru. În cele din urmă ajunse la concluzia că va trebui să-l 
evite cât de mult posibil. 

Când Chery se întoarse acasă, Kate se așeză alături de ea 
la ceai. Ce-ar fi să dăm și noi o mică petrecere, mai ales că 
primim atâtea invitaţii? 

— Nu putem! i-o tăie scurt Kate. Nu avem bani, și nici 
locul potrivit. 

— Mă gândeam doar la o întrunire. Am putea aduce 
răcoritoare din oraș — Paul se duce mâine pe-acolo, iar eu 
pot să mă duc cu el după lucru. Se duce cu avionul, iar eu 
am specificat că mi-ar plăcea să zbor. 

— Poate că am putea. ..Dar aici... 

— Mă gândeam doar la Mark și la Paul. Hai să-i întrebăm 
doar pe ei. 

Un semnal de alarmă. Cherry dorea să-l amuze pe Mark, 
în timp ce Kate nu-și dorea să mai aibă vreo legătură cu el, 
cel puţin nu așa de curând. Nu știa cum să se poarte cu el, 
mai ales după ce o condusese în tăcere acasă după 
incidentul din pădure. O salutase la finalul drumului, fără 
însă a rosti altceva. Era sigură că nu-și dorea să-l revadă 
acum; oricum, concursul se apropia, dar acolo avea să fie 
multă lume, deci era puţin probabil ca ea și cu Mark să se 
întâlnească singuri măcar pentru câteva clipe. 

— Or să te refuze, Cherry. 

— Deja i-am sugerat asta lui Paul, iar el s-a arătat foarte 
entuziasmat. 

— Și... Mark? 

— Paul era sigur că o să vină și el. Nu văd de ce n-ar veni. 
Nu contează drumul. 

Și Lin se arăta interesată de iniţiativă, și era supărată că nu 
găseau alte persoane asemănătoare cu cei doi fraţi, ca punct 
de atracţie. Fetele îl sugerară pe James, dar Lin scutură din 
cap, motivând că distanţa ar fi prea mare pentru el. 

— Păcat, zise Cherry. Ar fi fost bine să vină și James. 

A doua zi, Cherry radia toată când porni spre Cunya River 
Downs. Îşi spălase părul în seara precedentă, iar Kate i-l 
aranjase altfel. Îmbrăcase o rochiță înflorată care-i punea în 
valoare formele atrăgătoare și care îi dădea puţină culoare. 

— Arăţi minunat! exclamă Kate. 

Rochita te schimbă. 

— Poate din cauză că nu m-ai mai văzut cu ea de mult. E 
plăcut să te aranjezi din când în când, nu? 

Kate o aprobă din cap și apoi o conduse. Cherry deja le 
anunţase că nu știe când se întoarce. Astfel că abia când 
trecu de ora zece, fetele începură să-și facă griji. Însă niciuna 
nu îndrăznea să scoată o vorbă; urmăreau ceasul, încercând 
să-și stăpânească lacrimile. 

— Sper că sunt bine... murmură Kate într-un final, palidă. 

— Şi eu, zise Lin. Poate că s-au dus pe la vreun restaurant 
sau așa ceva... 

— Da, cu siguranţă... 

Se făcu ora unsprezece. ..apoi ora douăsprezece. 

Fetele nu se culcară, deși discutaseră între ele cum că 
Cherry și Paul au rămas peste noapte în oraș; poate că 
avionul avea ceva în neregulă. Kate pregăti ceai. 

— Ar trebui totuși să ne culcăm, spuse Lin neconvingător. 
Sunt sigură că au rămas în oraș. 

— Da, şi eu... 

De fiecare dată repetau același lucru, cu și mai multă 
convingere. 

— Nu mai suport, izbucni Kate în cele din urmă. Mă duc 
la Mark. Slavă Domnului că am calul. Vii ? 

— Bineînţeles. 

Plecară în toiul noptii; nu le mai era teamă că vor greşi 
drumul, ştiind că după un deal mic, aveau să se vadă casele 
îngrijitorilor. Prin pâcla întunecoasă răzbeau luminiţe 
răzlețe, probabil din cauza vreunui copil plângăcios, gândea 
Kate, încercând să uite toate presimţirile negative în legătură 
cu Cherry şi Paul. 

Vila era învăluită și ea în întuneric ; tecuse de două 
noaptea. Kate sună din clopotel; îi păru o eternitate până 
când Sophia apăru în ușă, somnoroasă. 

— Cheamă-l te rog pe domnul Copeland. 

E urgent, adăugă ea deși nu era necesar. 

Femeia deschise ușa mai larg, lăsându-le să intre, și 
dispăru imediat. Într-o clipă, Mark cobori, cu un halat tras 
peste pijama, deranjat și el de lumina din hol. 

— Ce Dumnezeu s-a întâmplat ? 

— Cherry... 

— Ce-i cu ea? E bolnavă? 

— A plecat în oraș cu Paul...Cu avionul... îngăimă Kate 
înecându-se. 

Mark o privea încă nedumerit; niciunul nu părea a-și 
aminti de scena din pădure. 

— Paul și Cherry? Și la ce oră ar fi trebuit să ajungă? 

— Cherry nu știa, dar oricum, ceva mai devreme de miezul 
nopții. 

— Ceva e în neregulă, admise și el, și le îndrumă rapid pe 
fete spre salon. Dau un telefon, imediat. 

Se întoarse la ele după un timp, cu o faţă serioasă și le 
informă că avionul plecase la cinci după-amiază. 

— Înseamnă că s-au prăbușit? se posomori Kate. 

Mark le anunţă că va strânge niște oameni pentru căutări. 

— De ce n-am venit mai repede? se învinovăţea Kate. Ce 
proaste am fost că am așteptat atâta. 

— Poate v-aţi gândit că stau peste noapte acolo. 

— Da, aşa e; am crezut că s-a întâmplat ceva cu avionul. 

— Să te ajutăm? 

— Nu, rămâneţi aici, răspunse el, ceea ce nu le surprindea 
— nu puteau risca să se piardă tocmai acum. 

— Şi cum să stăm doar așa? Trebuie să facem ceva! 
exclamă Lin. 

— Ne-am putea pierde foarte ușor, o linişti Kate. Crezi că 
au scăpat cu viaţă. ..adică au aterizat de urgenţă? 

Nu i se răspunse. Auziră alarma; într-un timp foarte scurt, 
la vilă apărură mai mulți bărbaţi, în propriile lor mașini. 
Mark, cu un glas grav și impunător, le dădu ordine . Mașinile 
trecură prin fața casei, una câte una, împânzind negura 
noptii cu luminile lor. Alarma se răspândi și la fermierii 
învecinaţi, pentru ca și angajaţii acestora să înceapă 
căutările. Ferma lui James se afla pe ruta pe care zburase 
Paul; Mark le mărturisi că cele mai multe speranţe veneau 
din direcţia aceea. Oricum, aveau să acopere toată regiunea, 
pentru a nu lăsa locuri necercetate. Mark se echipă de 
plecare; era mai palid ca niciodată, tenul lui contrastând 
puternic cu restul pielii. Venele îi pulsau nervoase, semn al 
îngrijorării. 

Plecă și el, sfătuindu-le pe fete să se liniştească. 

Încă mai erau mașini care abia acum porneau, încărcate 
cu bărbaţi, albi şi negri. Se îndreptau spre pădure; acolo, 
lăsau mașinile, şi începeau căutările la sol. Mark avea să 
survoleze zona , pentru mai multă siguranță. 

Fetele urmăriră cum decolează avionul. 

— Mai bine nu veneam aici, murmură Kate, plimbându-se 
în sus și jos prin cameră; începea să crape de ziuă. Îmi 
doresc din toată inima să nu fi venit! 

— CRezi că...au murit ? 

— Taci, o imploră Kate. 

Chiar şi ea se gândise la acest lucru şi părea convinsă că 
n-au s-o mai vadă pe Cherry în viaţă. Și nici pe Paul. Şi totuși, 
mintea nu-i zbura la Paul, ci doar la prietena ei. Cherry — atât 
de drăguță, cu chipul ei palid, calm și calculat. Ea care era 
cea mai eficienţă dintre toate, și pe care Kate o consolase la 
moartea fratelui ei. Kate ţinuse locul mamei, surorii și a 
prietenei în tot acest timp, și cele două se apropiaseră foarte 
mult. 

Abia pe la ora zece dimineaţa veniră vești cum că se găsise 
avionul. Însă cel care adusese vestea doar o răspândise și nu 
ştia mai multe amănunte. Mark avea propria ambulanță care 
plecase odată cu echipajul și care acum se îndrepta spre 
locul cu pricina. După toate aparențele, avionul se 
prăbușise. 

— S-a prăbușit? exclamă Kate din ușă, interogându-l pe 
omul care sosise de-acolo. Nu a fost o aterizare forţată? 

Însă bărbatul nu-i dădu alte detalii și nici nu părea doritor 
a sta de vorbă. 

— De trei zile stau bolnav la pat, și asta e prima zi în care 
mă ridic, se scuză el. 

Kate îl lăsă în pace, nervoasă că nu are amănunte. 

În sfârșit, sosi și ambulanta. Kate și Lin se priveau una pe 
cealaltă, incapabile a mai face vreo mișcare. Când apăru și 
Mark, fetele aproape că leșinară,observând expresia relaxată 
a feţei lui. 

— Sunt în viață; amândoi, rosti el răgușit. A fost 
într-adevăr o aterizare forţată, însă avionul e grav avariat, și 
cei doi au fost răniţi. Dar nu e foarte grav. 

Vorbea lent, ca de obicei. Kate îi simţea emoția și toată 
anxietatea prin care trecuse în tot timpul căutărilor. Și poate 
că făcuse totul doar pentru fratele său geamăn; poate că 
Cherry reprezenta doar o nebuloasă pentru el. Sau se 
preocupase și de soarta ei? Întotdeauna se înțelesese cu ea; 
Și O agrea. 

— Una din soțiile îngrijitorilor mei e asistentă; am 
anunțat-o imediat. Am auzit că a pregătit chiar un fel de 
saloane pentru cei doi. 

Se vedea că era obosit; începea să caște. 

O jumătate de oră mai târziu, fetele se aflau la căpătâiul 
prietenei lor, surâzând. Fata era atât de palidă și trasă la faţă, 
şi totuși, părea că e mulţumită. Nu se știe din ce motiv, își 
ziceau fetele. 

Cherry avea o rană la cap, acum bandajată. Avionul 
avusese probleme la motor, le povesti ea, iar Paul aterizase 
forţat. Dar nu găsise un spaţiu adecvat pentru a ateriza, și în 

criză de timp, alesese locul care i se păruse mai bun. Însă 
terenul se dovedise foarte accidentat, astfel că aterizarea se 
transformă aproape într-o prăbușire. Avionul fusese avariat, 
dar pasagerii scăpaseră uşor, ca printr-un miracol. Paul era și 
mai puțin rănit, iar sora credea că-și va reveni în câteva zile. 

— Aproape că înnebunisem de grija voastră, își aminti Lin, 
încă preocupată. Dar, slavă Domnului că sunteţi teferi! 

— Cred şi eu că v-aţi făcut griji. M-am tot gândit la voi, 
speram să vă transamit un mesaj, așa, prin telepatie, să vă 
spun că sunt bine. 

— Aproape bine, o corectă Kate, cu ochii pe bandajele de 
la cap și de pe braţe. Cele trei ar mai fi povestit, dar Mark 
intră și le scoase afară. 

— Cherry trebuie să se odihnească; și voi de asemenea. Aţi 
trecut prin emoţii puternice. Am aranjat să vi se pregătească 
nişte camere, așa că vă puteaţi duce liniștite la culcare. Sau 
poate vreţi să mâncaţi ceva înainte? Dar fetele refuzară. Cred 
că n-o să vă treziţi până la ora cinei, așa că o să rămâneţi şi 
la masă... 

— Animalele, îl întrerupse Kate, care ar fi vrut să-i 
mulțumească pentru ospitalitate, dar preocupată în același 
timp. 

— Unul din oamenii mei o să aibă grijă de ele. 

— Avem mai mulţi viţei....Dar mai mult de lucru e cu 
vaca; trebuie mulsă. Și mai e încă o vacă, cu vițel cu tot, 

pentru că nu i-am despărţit, dar se opri sesizând privirea 
amuzată a lui Mark și-și amiti de sfatul lui Paul. 

— Ce de mai aveţi! observă Mark, arătându-le ușa. Și 
acum, mergeţi. Vine asistenta să stea cu Cherry. 

Apoi își coborî ochii asupra pacientei, o privire mult mai 
degajată și mai afabilă. Kate îi urmări — unul neajutorat și 
neînsemnat, celălalt puternic. 

— V-am spus să plecaţi! se întoarse el nedumerit. 

Fetele îl ascultară imediat. 

În ciuda oboselii, cele două mai povestiră un timp în 
camera pregătită pentru Kate. 

— Un singur lucru am de comentat despre Mark, zise Lin. 
E un om extraordinar. Și știe câte ceva despre cum trebuie 
să organizezi un grup de oameni. Operaţiunea lui mi-a 
deschis ochii. ÎL respect...indiferent de ce altceva mai cred 
despre el. 

— Adică? Ce crezi despre el? 

— Același lucru ca și tine. E un om arogant, insuportabil, 
nesuferit pentru modul în care ne-a lăsat să ne facem de râs. 

Kate încuviință din cap. Oare îi iertase toate acestea? se 
întreba, deși își jurase că nu-l va ierta niciodată. 

— Da... răspunse ea meditativ, și-n fața ochilor îi apăru 
imaginea lui Mark împreună cu Cherry, el uitându-se la ea 
înduioșat. Lin nu mai continuă discuţia, ci se ridică să plece, 
urându-i noapte bună. 

Abia mai târziu, când intrară în sufragerie, cele două 
realizară că şi James rămăsese peste noapte la High Creek 
Downs. Unul din oamenii lui găsise avionul, iar James sosise 
și el cu ambulantța, participând activ la cercetări. S-ar fi întors 
la ferma lui, dar Mark nu-l lăsase. O privi pe Lin ciudat, iar 
aceasta își feri privirea, neliniștită. Kate începu o conversaţie. 
Trecuseră prin camera lui Cherry, însă aceasta dormea. 
Ceruseră permisiunea de a intra și la Paul. El arăta mult mai 
bine decât prietena lor, deşi se plângea de dureri. Însă nu 
părea prea îngrijorat de răni, și le declară că se va ridica din 
pat a doua zi. 

— Cum e Cherry? se interesă el, evitând ochii lui Kate. 
Sora nu mă lasă să mă deplasez, așa că nu pot merge s-o văd. 
Aș fi înjurat-o de mult, dar Mark ar fi sărit cu gura pe mine. 

— Cherry doarme, dar parcă e mai bine ca ieri seară, și 
Kate observă că el încă nu-și ridicase ochii din cearșaf. Cum 
s-a întâmplat? Ti-a fost teamă? 

— La început, nu. După zgomotul pe care-l făcea motorul, 
mi-am dat seama că s-a întâmplat ceva, şi mi-am zis că e mai 
bine să aterizăm. Cherry s-a purtat minunat, murmură el. E 

atât de calmă, nici n-ai fi spus că trecem printr-o stare de 
urgenţă. Nu s-a panicat, n-a pus întrebări; doar îmi sugera 
câte ceva, ca să mă direcţioneze. N-aveţi idee cât de mult 
m-a ajutat. Cu toate astea, n-a făcut nimic, dar a fost atât de 
practică. ..atât de practică... 

Fetele nu răspunseră, căci deja o cunoșteau pe prietena 
lor. Ştiau că ea nu se grăbeşte niciodată, nu se panichează, 
nu se alarmează ca să-i deranjeze pe ceilalți. Poate că în 
sufletul ei, neliniștea creștea, dar Cherry nu sufla niciun 
cuvânt despe asta, și nici nu dădea de înţeles ce se perece cu 
ea. Paul ar fi trebuit s-o cunoască de foarte mult timp ca să 
ghicească tulburările prin care și ea trecea, la fel ca oricine 
altcineva. 

După cină, Kate se cufundă în meditaţie, amintindu-și 
scena din salonul lui Paul. Mark și ceilalţi invitaţi se aflau pe 
terasă, pentru a bea ceva. James se așezase lângă Lin și-i 
șoptea ceva la ureche, ceva ce provocă o schimbare pe 
chipul fetei. Oare încerca s-o convingă din nou să lucreze 
pentru el? Kate se întreba dacă ar fi acceptat, în ideea că, la 
un moment dat, James ar începe să ţină la ea. Formau un 
cuplu frumos; păreau că se potrivesc în cele mai mici 
amănunte. Iar Lin ar fi fost o mamă extraordinară pentru 
fetița lui; deși la școală ţinea la disciplină, avea și o latură 
blândă, care se întrevedea ori de câte ori admira un copil 
și-l înţelegea. 

După un timp în care cei patru povestiră, James şi Lin se 
ridicară, anunțând că se duc să se plimbe. 

— Te superi? se interesă James politicos. 

— Bineînţeles că nu, zise Mark, care-i urmări pe cei doi 
îndepărtându-se. Mă întreb dacă-l va accepta, se auzi glasul 
lui după un timp. 

— Să-l accepte? 

— Nu ţi s-a părut ciudat că James s-a întors tocmai acum, 
după ce am găsit celălalt cuplu? 

"Celălalt cuplu" — un mod ciudat de a spune. 

— Nu... Adică nu m-am gândit niciodată. Și nici Lin. 

— James credea că Lin se află în avion, cu Paul. 

Kate îl privea nedumerită, pe măsură ce-și dădea seama 
de situaţie. 

— De ce ar fi avut acestă impresie? Nu i-ai spus că e vorba 
de Cherry? 

— Nu am discutat personal cu el. Eu doar am ordonat 
unuia dintre îngrijitori să-l anunţe cât timp eu mă 
pregăteam. James n-a știut care din voi a plecat, dar știa că 
era una dintre cele care lucrau pentru Paul. James l-a 
întrebat pe om dacă e vorba de Lin, și i s-a răspuns afirmativ. 
Astfel că a venit într-un suflet, deşi numele nu conta, la urma 
urmei. 

— Deci. ..James a venit de grija lui Lin? 

— Chiar mai mult decât atât, zâmbi el. 

Înainte de a se culca, mi-a povestit prin ce emoţii a trecut 
din cauza acestui accident, crezând că Lin e acolo. Se pare că 
a rugat-o pe fată să lucreze pentru el...Dar cred că deja știi 
asta. Abia când și-a dat seama că Lin e în pericol, a realizat că 
tine la ea, și că miza acelei oferte de a avea grijă de Emma era 
mult mai mare. James nu s-a mai uitat la altă femeie de la 
moartea soţiei sale, și n-a crezut niciodată că o va face. Cred 
că totul ţine de un mod de a gândi, de o hotărâre de a nu te 
recăsători mai degrabă, decât ideea că timpul îl va ajuta să-și 
revină. A iubit-o foarte mult pe soţia lui...dar azi-dimineaţă 
mi-a devenit clar că o iubește pe Lin. Și ar fi un soţ excelent. 

Se lăsă o tăcere adâncă, tulburată doar de ciripitul 
păsărilor de afară. 

— Lin o să-l accepte, zise Kate în cale din urmă. Sunt 
sigură. 

Îi explică lui Mark motivul pentru care fata refuzase 
postul de dădacă. 

— N-a pus problema în termeni prea duri, dar a spus că ar 
fi ciudat să trăiască în aceeaşi casă cu James, fără ca lui să-i 
pese de existenţa ei. 

Kate se opri, realizând că discuţia devenea prea intimă; 
nu semăna deloc cu replicile pe care ei doi obișnuiau să le 
schimbe. 

În mod cert, acest aspect îi scăpă lui Mark, iar el continuă 
pe aceeași linie, aducând în discuţie o posibilă nuntă. 

— O să-ţi lipsească Lin, dacă pleacă de la High Creek, 
adăugă el, pe un ton ciudat. 

Kate confirmă din cap, dar era mulțumită că prietena ei își 
găsise un soţ extraordinar. 

— Ne descurcăm noi, spuse ea, evitând a-l privi pe Mark în 
ochi. Oricum, nu prea era de lucru pentru trei. Cu puţinele 
animale pe care le avem, și cu restaurarea casei pe care am 
încheiat-o deja. 

Înainte ca Mark să-i răspundă, apăru celălalt cuplu. 

— Felicitări, începu el sec, observând expresia de pe faţa 
lor. Sper să fiţi fericiți. 

Lin roși, ceea ce nu-i stătea în fire, iar James surâse 
discret. 

— Ti-ai dat seama de ce ne-am dus afară, deși era de 
prevăzut, având în vedere ce ţi-am spus mai devreme. 

— Felicitări, spuse și Kate întinzând mâinile către Lin. Mă 
bucur pentru amândoi...Și eu mă aşteptam la asta. 
Mark... Domnul Copeland mi-a dezvăluit și mie conversaţia 
voastră. 

Îi scăpase fără să vrea numele lui; se îmbujoră. Îi aruncă 
acestuia o privire pe furiș, și observă că o fixa foarte serios. 

— E bine și Mark, se auzi glasul lui. Situaţiile prin care am 
trecut duc, de obicei, la o mai mare familiaritate. 


Capitolul 10 


Vestea logodnei dintre bogatul James și englezoaica 
angajată la Cunya River Downs făcu înconjurul fermelor în 
doar câteva zile. La Walden Downs se primiră masaje de 
felicitări şi de urări de bine pentru noul cuplu, pe care 
James le transmitea fetei. La început, Lin părea confuză, ușor 
deranjată chiar, de ideea că-și va părăsi prietenele. Însă Kate 
o convinsese că relaţia lor trebuia, odată și-odată să se 
termine. 

— Cred că toate eram conștiente că va interveni o căsnicie, 
şi ne-am pregătit mental pentru această despărțire, deși 
niciuna dintre noi n-a menţionat acest lucru. Dar o să ne 
vedem destul de des. 

Cu toate acestea, Kate întrevedea un sfârșit nu foarte 
îndepărtat al relaţiei lor, căci îi era clar că și Cherry cu Paul 

se îndrăgostiseră unul de celălalt. La început se întrebase 
dacă nu cumva Mark era cel interesat de Cherry, dar își dădu 
seama că el doar îi purta un adânc respect pentru atitudinea 
ei impasibilă în anumite situaţii. lar Cherry nu se aprinsese 
niciodată la vederea lui. ..cel puţin nu așa cum se aprinsese 
Kate în majoritatea conversaţiilor lor. După experienţa 
terifiantă prin care trecuse, sentimentele lui Cherry se 
schimbară, mai ales după ce ea și cu Paul văzuseră moartea 
cu ochii. Ore în şir așteptaseră să fie salvaţi. Ore nesfârșite. 
Multe se pot schimba în astfel de situaţii...și chiar se 
schimbaseră. Atât Chery cât și Paul, realizaseră că ceea ce 
simt pentru Mark, respectiv pentru Kate, nu sunt sentimente 
profunde. 

Bineînţeles că cei doi nu-și afişau posibila logodnă, nu 
încă. Dar Kate era convinsă că presimţirile ei nu aveau să dea 
greș. Dacă și Cherry pleca de la High Creek, Kate nu mai avea 
altceva de făcut decât să-i vândă totul lui Mark și să se 
întoarcă în Anglia. Avea să păstreze legătura cu ele, dar cu 
siguranţă că prietenia lor va slăbi cu timpul, înlocuită de 
simple felicitări cu ocazia unor zile de naștere sau zile de 
sărbătoare. 

Mica reuniune pe care o planificase Cherry nu mai avu 
loc, dar fetele participară la concursul de călărie de la 
Kennilong Downs. Cherry nu călări, iar Kate nu reuși să se 
ridice la înălțimea performaţei artistice reușite de Harriet. 

Totuşi, Mark o felicită de faţă cu Harriet. Kate reuși să 
observe expresia ostilă din privirea concurentei sale. Ceva 
mai încolo, în timp ce se răcoreau cu o băutură, Kate o 
observă uitându-se la Cherry și Paul, care se aflau în 
mulţime, dar la o distanţă foarte mică unul de celălalt. Kate 
o văzu cum își muta atenţia — de la Cherry și Paul, spre Lin 
şi James, apoi către Mark și Kate însăși. Privirea fetei 
devenise chiar suspicioasă. Oare ce punea la cale ? Expresia 
feţei ei deveni gravă, chiar răutăcioasă. 

Chiar dacă Harriet se dovedi mai pricepută decât Kate, 
Lin o întrecu. Astfel că în finală rămăseseră doar ele două, 
spre satisfacția personală a lui Kate. 

— Lin e destul de bună, remarcă Mark, alăturându-i-se lui 
Kate. 

Deși tonul lui era lipsit de entuziasm, se vedea că le 
urmărește pe cele două cu vădit interes. Kate n-ar fi crezut 
niciodată că un concurs de acest gen ar putea s-o intereseze 
atât de mult, dar ţinea mortis ca prietena ei să câștige, măcar 
pentru a-i da o lecţie concurentei arogante. Lin trebuia să 
iasă învingătoare, cu siguranţă; aşteptarea se dovedi mai 
insuportabilă ca oricând. 

— Ce s-a întâmplat? o întrebă el văzând-o că se ţine strâns 
de grilajul de fier al terenului. 

Kate încercă să se relaxeze, zâmbindu-i fals. 

— Vreau ca Lin să câștige, normal. 

El surâse, iar conturul gurii și al ochilor săi deveniră mai 
pronunțate. Astfel își arăta el mândria, în acel aer de 
superioritate, în acea expresie care părea că-i domină pe toți 
ceilalți. Însă chipul lui mai ascundea și o altă calitate 
nevăzută, pe care Kate nu i-o putea ghici. Dar știa că Mark 
Copeland o controla mai mult ca oricând, că o atrăgea şi că 
această atracţie va avea un lung ecou în sufletul ei, chiar dacă 
ei doi se vor despărţi. 

— Cea mai bună are să câștige, zise el, concentrându-se la 
cursă. Lin a exersat mult? 

Kate confrmă din cap. 

— Preferă să călărească decât să facă orice altceva. Și-a 
cheltuit cei mai mulţi bani pe lecţii de călărie, până când, 
după cum ţi-am spus, s-a scumpit foarte mult. 

Cum Mark nu-i răspunse, Kate continuă să-i povestescă 
despre idealurile fetei și despre toate visurile pe care aceasta 
și le făcuse în legătură cu traiul din Australia. Și din nou Kate 
se opri brusc, roșind, fermecată de trăsăturile 
interlocutorului ei. 

— Deci, voia să se plimbe călare printre turmele tale? 

Kate își muşcă buzele, uitându-se în direcţia 
concurentelor. Mark repetă întrebarea, iar ea recunoscu 
adevărul. 

— Toate trei am crezut că o să ne distrăm de minune, oftă 
ea. 

— Și nu v-aţi distrat? 

— Ba da, n-am de ce să mă plâng. Dar voiam să spun că 
noi credeam într-un trai foarte lejer...ceea ce știi foarte 
bine. 

— Da, cred că da, medită el cu ochii la premiu și cu gândul 
la onoarea pe care o va dobândi câștigătoarea. 

Până atunci, Harriet fusese aclamată drept cea mai 
graţioasă femeie care călărește, iar acum concura cu cea mai 
redutabilă oponentă din toată cariera ei; deci lupta avea să 
fie una foarte strânsă. Mulțimea aștepta cu sufletul la gură 
rezultatul concursului, la fel ca şi fetele. Lin fusese şi ea 
admirată, la fel de mult ca și Harriet. Calul acesteia din urmă 
evoluase perfect, dar nici al lui Lin nu se lăsase mai prejos, 
deci singurul criteriu de departajare rămânea măiestria de a 
conduce calul. De câteva ori, Harriet îi privise pe Mark și pe 
Kate, dar își întoarse repede ochii, pentru a se concentra 
asupra concursului. Însă Kate simţea că fata începe să-și 
piardă controlul, iar dacă presimţea corect, atunci rezultatul 
avea să fie în defavoarea ei. Ceea ce se și întâmplă. Victoria 
lui Lin fu întâmpinată cu ropote de aplauze. Harriet se 
înfurie din cauză că-și neglijase oponenta în timpul cursei. 
Kate îl privi pe Mark, pe faţa căruia nu se putea citi nimic. 

După un timp, Lin se alătură celor trei, căci și James se 
afla acolo, după care se îndreptară cu toţii spre locul unde 
se serveau băuturile. Paul împreună cu Cherry apărură și ei 

nu după mult timp. Mark și Kate schimbară priviri sugestive; 
Mark trăind cu impresia că ea încă se mai gândește la Paul. 
În pădure, după ce o sărutase, el îi reproșase faptul că îl 
dorea pe fratele lui, considera că se simte atrasă de el. Iar 
acum, încerca să-i analizeze sentimentele prin prisma relaţiei 
pe care Paul o avea cu Cherry. Poate că o compătimea, 
gândea Kate. 

Cât de puţine lucruri știa... 

Concurenta dintre Lin și Harriet fusese cel mai interesant 
eveniment de până atunci. lar Kate dovedise un maxim 
interes faţă de acest concurs. Ar fi fost imposibil să-l piardă 
din moment ce abia acum Cherry apăru de mână cu Paul, iar 
apoi, el o cuprinse după umeri în timp ce urmăreau 
spectacolul. Apoi, pe drumul de întoarcere în mașina lui 
Mark, una din invitate îndrăzni să întrebe : 

— Mă înșel eu sau e posibil să asistăm la o dublă căsătorie? 

— Poate, răspunse Paul liniștit. 

Kate, așezată în spatele mașinii împreună cu celelalte 
două prietene, medita la toate acestea. Cherry își agita 
mâinile, ceea ce nu-i stătea în fire. Era clar că o preocupă 
viitorul lui Kate. Imediat ce ajunseră acasă, fetele începură să 
discute, cele două oferindu-se a-și amâna ceremoniile 
pentru a mai rămâne cu Kate. 

— Cel puţin până când începem să avem profit, zise Lin. 
Nu poţi sta singură. Nu mă mai căsătoresc! 

Ceea ce pe Kate o amuză teribil. 

— Nu fi ridicolă! O să mă descurc. 

Dar nu le menţionă nimic despre gândul ei de a vinde; 
nu-și dorea să le vadă pe fete învinovăţindu-se pentru soarta 
ei, acum când trăiau cele mai fericite clipe din viaţa lor. 

— Chiar ai putea să mergi la James să-i spui că nu te mai 
căsătorești cu el? adăugă ea, iar Lin negă mecanic din cap. 

Cearta mai dură un timp, până ce Kate reuși să le 
oprească pe cele două, ameninţându-le că vinde dacă nu se 
opresc. 

— Şi apoi mă întorc în Anglia și gata! 

— Nu poţi vinde! Acum când am reușit să înfrumusețăm 
locul. 

— O să vând, dacă vă mai îngrijoraţi din cauza mea. 

— Eu una, n-aş suporta gândul acesta, zise Cherry, iar Kate 
cobori ochii în pământ. 

— Nici eu. Promite-ne că n-ai să te mai gândești la așa 
ceva, Kate. Dacă te întorci în Anglia, n-o să ne mai vedem 
niciodată! 

Kate își ridică privirea și o văzu pe Lin posomorâtă, iar pe 
Cherry foarte gânditoare. Deși aveau să se căsătorească în 
mai puţin de o lună, fetele treceau printr-un moment foarte 
dureros. Însă toate grijile aveau să fie uitate. Cu timpul, totul 
se va transforma într-o simplă amintire, iar amintirile se vor 
înmulţi an de an, până când nu va rămâne din ele decât o 

idee trecătoare, o idee plăcută sau dureroasă, sau, 
dimpotrivă, insipidă, uitată. Prietenia lor întrecuse orice 
aşteptare, dar își avea și ea sfârșitul ei. 

Lin repetă rugămintea pentru Kate, iar aceasta îi promise 
solemn că nu va vinde. Astfel, casa se lumină din nou; 
tensiunea fusese îndepărtată, și totul reveni la normal, cu 
excepţia faptului că fetele ieșeau adeseori cu logodnicii lor 
pentru a face cumpărăturile dinainte de nuntă. Rochiile se 
confecţionau în casă, pentru că nu aveau bani ca să cumpere 
ceva de la Sydney sau dintr-un alt oraș mare de unde se 
îmbrăca aristocrația de la ferme. Și nu era neapărat problema 
banilor, James şi Paul le oferiseră totul, ştiind de situaţia lor, 
însă mândria nu le lăsase pe acestea să accepte bani înainte 
de nuntă. Astfel că High Creek se transformă într-o uriașă 
fabrică. Nunta avea să se petreacă la vila lui Paul. 

Cu o săptămână înaintea evenimentului, Kate se hotări 
să-l abordeze pe Mark în privinţa casei. Voia să plece 
de-acolo imediat după nuntă. Simţea că n-ar fi putut să stea 
singură acolo. Lin îi sugerase să caute pe cineva cu care să 
locuiască, vreo altă englezoaică aventuroasă. Lin chiar îi 
sugerase să dea un anunţ în ziarele englezeşti. Kate o 
anunţase că se va gândi, și chiar ar fi luat propunerea în 
serios dacă n-ar fi fost sentimentele fată de Mark. I-ar fi 
plăcut să mai stea, și astfel să continue prietenia lor...dar 
Mark apărea prea des în gândurile ei. Kate ajunsese să se 

întrebe dacă ar mai fi suportat situaţia, chiar dacă fetele nu 
s-ar fi mutat. 

Într-o dimineaţă, pe când fetele plecaseră în oraș pentru 
ultimele cumpărături, Kate se duse La High Creek Downs. 
Mark era plecat, dar Sophia o anunţă că şeful se întoarce 
imediat ce îi instruiește pe oamenii săi cu privire la 
modificările ce trebuie făcute. 

— Modificări? 

— Pentru casă...Nu auziţi cum sparg? 

— Ba da. Ce modificări face domnul Copeland? 

— La dormitorul tatălui său. Schimbă fereastra şi adaugă o 
baie. 

Sophia îi povesti că șeful planificase de mult aceste 
schimbări, apoi o conduse pe Kate în salon și-i oferi o cafea. 
Musafira se așeză în faţa ferestrei, aşteptându-și băutura. Se 
vedeau îngrijitorii de la animale. Știa că se făceau pregătiri 
pentru recoltă, deci era o perioadă foarte încărcată. De aceea 
i se părea ciudat că Mark se apucă de modificări tocmai 
acum, mai ales că nu-i afectau direct traiul. 

Îl urmări apropiindu-se pe calul său și o trecu un fior. 
Tocmai de aceea credea că plecarea ei era binevenită și că 
timpul o va ajuta să uite. Mark îi dădu lui Ferdie căpăstrul 
pentru ca animalul să fie dus la grajduri. Nu intră în casă 
imediat, ci se opri o clipă pentru a-l privi pe Dans de Vară, 
calul lui Kate, care stătea legat de un copac. Cu o mișcare 

rapidă, își dădu pălăria pe spate, lăsând să se vadă un smoc 
de păr auriu. La ce se gândea oare? Poate că intuia deja 
motivul vizitei ei — cu siguranţă, căci altfel Kate n-ar fi trecut 
pe-acolo. Se întoarse, palidă, spre ușă; el se afla în pragul 
camerei. Își aruncă pălăria pe un scaun, apoi păși înainte și 
se opri în mijloc, agățându-și o mână de curea. Părea un 
gigant, deși camera era foarte spațioasă. 

— Cărui fapt datorez această vizită matinală? și-i privi 
mâinile care se frământau necontrolat. 

— Cred că știi foarte bine de ce, și aşteptă confirmarea lui; 
în schimb, expresia feţei lui se înăspri. 

— Sun să aducă niște cafea, și se repezi la clopoțel. 

— Sophia îmi aduce mie una. 

Negresa intră în același moment, iar Mark ceru o ceașcă și 
pentru el. 

— Hai să ieşim pe terasă. E mai plăcut, adie briza. 

leşiră pe fereastra franțuzească, iar Kate se așeză pe 
scaunul oferit de gazdă. El ocupă un loc alături de ea, dar nu 
părea curios să afle de ce avea musafiri. Kate nu-i înțelegea 
atitudinea. Era sigură că el îi cunoștea motivele, și totuși, nu 
se grăbea în a o aborda. Și nu din cauză că nu-și dorea să 
cumpere ferma, căci și-o dorise o viaţă întreagă, la fel ca și 
strămoșii lui. Ochii ei se lăsară în voia luminii puternice, 
urmărind razele soarelui ce formau mici luminișuri în 
păduricea din apropierea casei. Păsărelele se roteau 

deasupra frunzișului, cu mișcări iuți și sigure. Adierea 
vântului aducea un parfum de castane, care se amesteca 
într-o mireasmă îmbietoare cu mirosul florilor de pe terasă. 

— Îţi ofer ferma mea, se auzi într-un târziu glasul ei. 

Nu mai putea suporta acea tensiune creată de tăcerea lui. 
Mark își întinse picioarele sale lungi, mijind ochii asupra 
unor câini ce se jucau pe peluză, iar cu degetele bătea ritmul 
în lemnul scaunului. Nu se arătă surprins de replica ei, dar 
nici nu ar fi avut motive. 

— Pleci? 

— Da; cât mai curând după nuntă. Da nu vreau să afle 
nimeni, domnule Copeland. 

— Mark. ..Am renunţat la formalităţi, da? 

Ea acceptă propunerea, apoi îi explică temerile 
prietenelor ei şi remușcările pe care le aveau faţă de situaţia 
în care o lăsau. 

— De aceea, le-am promis că nu o să vând; Mark nu 
comentă nimic. Trebuia să le promit; altfel, ar fi trăit 
nefericite. 

— Le-ai promis? Și totuși, mi-ai oferit pământul. 

— Ele s-ar simți și mai vinovate să se ştie responsabile 
pentru fapta mea, de aceea le-am promis. A fost un lucru 
necesar, pentru liniştea lor interioară. Ştii că ele au fost cele 
care m-au... 

Se opri brusc, observând o cută pe fruntea lui. 

— Ele te-au convins să vii aici? Ai fi vândut locul de la 
început? 

Ea confirmă. 

— Dar recunosc că ideea de a veni începuse să mă atragă 
și pe mine, adăugă. Bineînţeles...Credeam că sunt 
proprietara... zâmbi ea forţat. 

Restul nu mai avea nevoie de explicaţii. Mark continua 
s-o fixeze insistent; apariţia Sophiei detensionă momentul, 
spre ușurarea lui Kate. Femeia puse tava pe masă și, cu o 
plecăciune, începu să-i toarne cafea stăpânului. 

— Mulţumesc, zise el. Eşti foarte palidă, Kate; şi cred că ai 
şi ceva nemulțumiri, poate din cauza eventualelor urmări... 
și înghiţi în sec. Vrei să pleci imediat după nuntă...Pleci 
chiar dacă le-ai promis fetelor că rămâi? 

Kate simţea că el evita să-i spună ceva; cuvintele lui nu 
mai aveau sens. 

— Nu te bucuri că-ţi ofer ferma? se miră ea, mai ales că el 
dădea din cap în sens negativ. Nu mai pot rămâne la High 
Creek de una singură... 

— Ai putea să chemi pe cineva cu tine, veni replica, astfel 
că surprinderea lui Kate crescu. 

— Şi fetele mi-au sugerat acest lucru, iar eu le-am promis 
cu jumătate de gură că așa voi face, dar... 

— Deci, încalci încă o promisiune? 

— Nu te înțeleg, murmură ea. 

Chiar nu vrei pământul meu? 

Deși era o întrebare retorică și stupidă, Kate credea că-i va 
aduce explicaţia pentru comportamentul lui nejustificat. 
Însă el ignoră această întrebare, reproşându-i faptul că 
încalcă anumite reguli şi că ar trebui să mai rămână la High 
Creek, măcar câteva săptămâni. 

— Deja m-am hotărât, veni răspunsul ei. 

— Presupun că vrei să scapi! 

Glasul lui ascundea o urmă de nervozitate. Kate se lăsă și 
mai mult fermecată de atitudinea lui, simțind că aceste 
cuvinte nu puteau fi controlate, că Mark nu voia să le 
dezvăluie, dar că o voce interioară îl forţa să le pronunţe. De 
ce se aprinsese într-atât? Ea nu făcuse nimic pentru a-i stârni 
nemulțumirea. Dimpotrivă, îi oferise pământul ei; ar fi 
trebuit să se pună de acord în privința prețului și să înceapă 
formalităţile. Acum, Kate se întreba dacă să-i dezvăluie 
adevăratele sentimente pe care le nutrea faţa de Paul; în 
mod sigur, el credea că pleacă doar pentru a-l evita pe acesta 
din urmă — adică să scape. Normal că-și dorea să scape. ..dar 
nu de Paul. 

— Cât ești dispus să-mi dai pe fermă? se interesă ea, 
nerăbdătoare să încheie afacerea cât mai repede cu putinţă, 
pentru a pleca. 

Era, poate, penultima oară când se vedea cu Mark. Se mai 
întâlneau la nuntă doar. 

— Îmi ajunge măcar să mă instalez înapoi în Anglia? Noi 
am vândut totul și... 

Nu mai continuă. Mark nu părea interesat de problemele 
cu care avea să se confrunte la întoarcere. Ridică ceașca și 
sorbi. 

— Nu mă mai interesează propietatea ta, rosti el calm. 

Cuvintele răsunară strident în urechile ei. 

— Poftim? strigă ea. 

El evita s-o privescă direct în ochi, preferând s-o 
urmărească doar cu coada ochiului, astfel că ea nu-i putea 
citi adevărata expresie a feţei. 

— Ce-ai spus? repetă ea după o lungă tăcere. 

Într-un final, el o înfruntă, iar Kate se izbi de expresia lui 
gravă, serioasă. leşeau în evidență linia gurii şi a nasului, 
precum și ochii adânciţi în orbite. 

— Nu mă mai interesează proprietatea ta. 

Vorbea cât se poate de serios. Kate rămase fără cuvinte, 
negăsind o explicaţie pentru această schimbare de atitudine. 
O cuprinse panica și-i impuse, aproape, să cumpere High 
Creek. Încerca să-l convingă de faptul că acel pământ îi 
trebuie, că trebuie să-l dorească. El rămase imperturbabil, 
și-i răspunse pe un ton blând și moale, cu mici trepidaţii: 

— Mi se pare că nu ne înțelegem, Kate. Nu mă mai 
interesează High Creek, accentuă el. 

Ce avea să facă, dacă el nu-și revizuia atitudinea? 

Înghiţi în sec. 

— Trebuie să existe vreun motiv, șopti ea cu ochii în 
lacrimi. Știu că am fost încăpăţânată, chiar și tu mi-ai 
reproșat-o și mi-ai zis că n-am să te mai prind niciodată 
într-o pasă bună. Dar măcar să-mi dai cât să mă întorc în 
Anglia...? 

El rămase tăcut. Poate că era doar imaginaţia ei, dar Mark 
părea îndurerat în adâncul sufletului său. Contururile gurii 
sale se încreţiră. Fără niciun motiv, Kate își aminti că la fel îl 
văzuse și cu ocazia dispariţiei fratelui său. Și atunci el se 
întunecase la faţă; venele stăteau să-i plesnească, semn al 
emoţiei puternice prin care trecea. Oare de ce? 

Kate îl admira, fascinată. În acel moment, în minte i se 
furișă pe nesimţite o idee. 

— De ce nu vrei să-mi cumperi ferma? întrebă ea dintr-o 
suflare. Nu vrei ca eu să plec? Nu vrei ca eu să mă întorc în 
Anglia? continuă ea fără să gândească ce spune. 

Oare avea motive să creadă așa ceva? Era oare posibil să 
țină la ea? Își aminti scena din pădure, de săruturile sale atât 
de pasionale și de intense. Dar Mark declarase că acționase 
astfel dintr-un simplu capriciu. Cu toate acestea, acolo în 
pădure, Kate cunoscuse un alt Mark Copeland, nu pe cel 
distant și rece care-i apărea acum în faţa ochilor... 

— Ar fi o nedreptate să-ţi părăsești prietenele imediat 
după nuntă, observă el cu dezinteres. Or să se facă 

responsabile pentru gestul tău pripit, după cum tu însuţi ai 
menţionat. De ce să le strici luna de miere doar pentru că 
vrei neapărat să fugi? Nu mai spun de faptul că erai convinsă 
că eu voi cumpăra locul. 

Kate se făcu mică. Mark se gândea doar la cele două fete 
și la Paul. Dacă Cherry ar fi fost nefericită, la fel ar fi fost și 
Paul. Mark se preocupa de soarta fratelui său, deci era 
normal să-i dorească o lună de miere reușită. 

— Atunci, o să vând altcuiva, anunţă Kate cu glas tremurat, 
dar nu întâmpină nicio reacţie. 

Mark nu se temea de concurență; cine ar fi fost dispus să 
cumpere o fâșie de teren îngrămădită între două ferme 
uriașe? 

— Atât am avut de spus, şi se ridică de pe scaun. 

Era conștientă de paloarea feţei sale şi că tremura toată, 
în ciuda faptului că încerca să se controleze. Mark se săltă și 
el în picioare și o privi gânditor. 

— Dacă tu crezi că ţi-e frică singură pe timpul nopții, o să 
pun pe cineva să doarmă acolo. Sau, adăugă ezitând, ai 
putea să vii aici în fiecare seară, să dormi. 

— De ce-ţi pasă dacă mi-e frică sau nu? se încruntă ea. 

— Normal că-mi pasă. Mă preocupă vecinii mei. Așa e 
lumea pe-aici. 

Din nou, Kate se simţi copleșită de situaţie. De ce-i dădea 
speranţe? Ştia că în curând el singur va spulbera toate aceste 

idei, iar ea va apărea drept o proastă, încercând să se 
convingă că Mark nu era chiar atât de indiferent. Și totuși, 
felul în care se comporta acum, dădea de gândit... 

— Șefu', şefu', apăru Ferdie, cu un plic mare. O scrisoare! 
Băieţii au găsit-o după dulap, când încercau să-l 
dezmembreze. Are încă sigiliul pe ea. 

Mark se încruntă. Își ridică ochii de pe plic și-i mulţumi 
băiatului. 

— Poţi să pleci. 

— Mulţumesc, șefu', şi dispăru imediat. 

— Scuză-mă o clipă, zise el și se întoarse cu spatele la Kate. 

Deschise plicul. Kate auzi un suspin prelung. 

— Voiai să pleci, nu te mai rețin, își aminti el. Dar ţine 
minte ce ţi-am spus. După ce rămâi singură, vei fi binevenită 
aici. ..sau, dacă preferi, o să trimit o femeie de aici să doarmă 
acolo. 

Se vedea că scrisoarea este foarte importantă, căci 
gândurile lui păreau undeva departe; însă rândurile pe care 
apucase să le citească îi dăduseră o mică satisfacţie. 

Modul abrupt și direct în care o forța pe Kate să plece, o 
afectă pe aceasta din urmă. Se simţea rănită în adâncul 
sufletului și, involuntar, izbucni în lacrimi. 

— Îmi pare rău...Nu știu de ce mă comport astfel, dar nu 
mai suport situaţia de la High Creek. Nu pot să mai rămân... 

— O să rămâi! răspunse el aspru. 

O să-l uiţi, cu timpul! Ti-am spus că nu e pentru tine, 
poate nu așa cum ar fi trebuit; dar știam că nu vă potriviţi. Și 
nu m-am înșelat, e clar că este foarte îndrăgostit de Cherry. 
Du-te acasă, și încearcă să uiţi că ai ţinut la el! 

Se lăsă o liniște teribillă; chiar și păsările își conteniră 
ciripitul. Kate înghiţi în sec, simţea că se îneacă. Nu de frică 
sau de disperare, ci din cauza unei trăiri aproape 
imperceptibile ce începea să prindă viaţă înlăuntrul ei. Încă 
o dată se ivi ideea că lui Mark îi păsa de ea. Acum, acest 
sentiment devenise convingere. 

— Mark...nu fug de Paul. 

Și din nou o liniște profundă. Ochii săi albaștri, 
înneguraţi, se deschiseră larg, luminându-se. 

— Nu? Eşti sigură? 

— Într-adevăr fug, dar... începu ea timid. Încercam să 
scap, așa cum ai zis, dar...de altcineva... 

Restul frazei se pierdu în vânt, căci el îi acoperi gura cu 
buzele sale, într-un sărut intens, nesfârșit. 

— De ce? zise el după aceea. De ce m-ai lăsat să cred că eşti 
îndrăgostită de Paul? 

— Nu credeam că te interesează. Nu ştiam că ţii la mine. 
N-ai fost niciodată amabil cu mine, Mark, trebuie să 
recunoşti. 

— Eu, n-am fost amabil cu tine? şi ea se înroși. Dar tu cu 
mine? Dacă eu n-am fost supus capriciilor tale, înseamnă că 

nimeni n-a fost; şi Dumnezeu știe că am încercat să-ţi înfrunt 
mândria în toate felurile posibile. 

— A, da? Şi cum anume? se miră ea, inocentă. 

El o întrebă dacă-și amintește scena în care se pierduse în 
pădure, iar ea îi răspunse afirmativ. 

— Să ştii, draga mea Kate, că ai fost doar la un pas de a lua 
bătaie de la mine. Dar acum, m-am lecuit! Trebuie să-ți spun, 
că nu sunt genul de om care tratează femeile ca pe un 
bibelou, chiar și-atunci când sunt conștient de fragilitatea 
lor. Și nu intentionez să-mi răsfăţ soţia... 

— De unde ai ideile astea? întrebă ea și se dădu un pas 
înapoi. Cred că eu am spus cuvintele astea acum ceva 
timp... 

— Lui Cherry și lui Lin. Discutam o dată cu Cherry despre 
tot felul de lucruri, dar n-aş putea să-ți spun cum am ajuns 
la un asemena subiect. Dar ea mi-a povestit despre idealul 
tău de bărbat, și-i privi chipul amuzat, cu acel surâs 
fermecător. Eşti sigură că ai fi fericită cu o copie a acelui 
ideal? Ea se înălță pe vârfuri și-l sărută în loc de răspuns. 

— Ai adus-aminte de ziua aceea, din pădure. Atunci mi-am 
dat seama că te iubesc, îi mărturisi ea. 

— Atunci? Așa de demult? 

— Nu a trecut chiar aşa de mult. 

— Mie aşa mi se pare. Poate din cauza agitaţiei din ultimul 
timp. Când ai apărut aici, astăzi, am simțit că mă cufund. 

Ştiam că ai să vii, dar nu mă gândisem să te refuz cu High 
Creek. Îmi încolţise ideea aceasta în minte , dar nu eram 
convins de ea. Mă gândeam că n-are să dea roade, mai ales 
dacă ești îndrăgostită de el... 

— Dar nu sunt. 

— Eu credeam că ești. Când ţi-am văzut calul afară, am 
avut certitudinea că ai venit să-mi vinzi proprietatea ta, și 
atunci m-am decis să te refuz. Nu puteam să te pierd fără să 
mă lupt pentru tine. Atunci când te-am avertizat asupra 
deciziilor pe care le iei, mă refeream în ideea că Paul te va 
cere de soţie, și că tu trebuie să fii sigură pe ceea ce-i spui. 
Adică, eram convins că nu-i erai menită lui Paul. Ci mie, 
pentru că soarta însăși ne-a apropiat. Nu-ţi dai seama? 

Ea încuviință. Mark continuă spunându-i că avea de gând 
s-o convingă să rămână la High Creek, refuzându-i oferta, și 
că ar fi avut răbdare s-o aștepte până când l-ar fi uitat pe 
Paul. În timp ce vorbea, chipul lui se întuneca; se vedea că 
suferise la fel de mult ca și ea. Tot ceea ce Kate tăinuise până 
atunci, se dezvăluia acum într-un acces de iubire profundă, 
o iubire ce începea să prindă contur în faţa ochilor ei. 
Înainte de a putea reacţiona, se văzu cuprinsă într-o strânsă 
îmbrăţișare și recunoscu forţa trupului său, puterea brațelor 
și sărutul posesiv cu care el o întâmpinase atunci, în pădure. 
Apoi, copleșită de căldura acelui trup, se cuibări la pieptul 
lui. 

— Draga mea, se auzi glasul lui, să ştii că aceasta este 
într-adevăr ziua mea norocoasă. 

Ridică plicul de pe masă, acolo unde-l aruncase puţin mai 
devreme. 

— Aceasta este ultima dorinţă a tatălui meu, şi testamentul 
lui... 

— Adică? 

El îi povesti despre documentul prin care el devenea 
moștenitorul absolut, iar Paul rămânea fără nimic. 

— A fost scris pe când noi doi eram copii; presupun că 
s-a folosit de faptul că sunt cu puţin mai mare decât el, deși 
eu n-am făcut niciodată diferenţa. Oricum, când deja 
începuserăm să creștem, tata ne tot spunea că amândoi am 
putea prelua vastele proprietăţi pe care le deţine, și amândoi 
contribuisem în mod egal la prosperitatea acestora. Astfel că 
ne aşteptam să fim împroprietăriți în părţi egale. Însă la 
moartea lui am găsit doar vechiul său testament, care, de 
fapt, se afla la avocaţii lui din Sydney. Am refuzat să accept 
ambele ferme. Lui Paul întotdeauna i-a plăcut la Cunya River 
Downs. Preferă confortul modern, și se simte mai bine 
acolo. Din proprie mândrie, sau poate din încăpățânare, 
Paul n-a vrut să-și accepte partea. Poate că și eu aș fi făcut la 
fel, dacă eram în locul lui. A trebuit să mă supun dorinţei lui, 
şi m-am urât pentru asta. Paul spunea că nu are nevoie de 
cadouri, ci dorea să o merite pe drept. 

Mark se opri, și se uită la plicul din mână. Kate realiză că 
era copleșit de toate cele câte ar fi vrut să le spună și se 
strânse și mai mult la pieptul lui; își aminti de vremurile în 
care se răstea la el, când era furioasă şi când îi arunca în faţă 
ideea că Paul e administrator la Cunya River Downs. 

— Acest testament a fost scris mai târziu, explică Mark, 
deşi nu mai era necesar. Paul moștenește astfel, Cunya River 
Downs — așa am cerut noi, după ce ne-am sfătuit cu tata. Nu 
ştiu cum a ajuns după dulap, dar nici nu mai contează. E 
important că l-am găsit, și o privi pe Kate emoţionat. 
Gândește-te că tocmai acum am scos adevărul la iveală! 
Acum, când scumpa mea Kate e gata să mi se ofere cu toată 
dragostea. Te iubesc, draga mea; te voi iubi mereu, și o 
sărută. 

— Și eu te iubesc, șopti ea. Ar fi fost frumos să facem o 
nuntă triplă, dar dacă mai e doar o săptămână... 

— Adică exact cât ai nevoie pentru a te pregăti, o 
întrerupse el. Bineînţeles că facem nunta în trei. Deci? Ai 
ceva de comentat? o provocă el. 

— Nimic, dragul meu. După cum spui tu, o să fie o nuntă 
triplă. 


Sfârşit 


